﻿ယိဘၭ Job 1 

1 ၦလဂၩ အီၪလၧခးအၧဇၭနီၪ, အမံၩ့မွဲ စယိဘၭလီၫ. ၦလဂၩနီၪ, မွဲၦၡၩလၧၫ့ဎွ့ၩ ဒဲတီၩဝ့ၫတၭ, မွဲၦလၧအၥၭမဲၪယွၩ ဒဲဂၭဎ့ၭခွံၬ ဆၧအၧၩ့လီၫ. 2 တၭ ဆၧအီၪဖျဲၪန့ လၧအဂး အဖိၪခွၫ နွ့ၫဂၩ, ဒဲအဖိၪမုၪ ၥၧၫ့ဂၩလီၫ. 3 အဝ့ၫဒၪ အဆၧဖိၪဆၧလံၩမွဲ ၥိၪ ဒဲဘ့ၪၥံၪ နွ့ၫထီၫ့, ဒဲကလအူၭၥံၪ ၥၧၫ့ထီၫ့, ဒဲချီဖၫၥံၪအဆီၪ့ ယဲယၩ, ဒဲကၥ့ၪယီၩ့မိၥံၪ ယဲယၩ, ဒဲဂံၪ့အခ့ၫအၡၩလဖၪ အီၪဝ့ၫ အၪအၪလ့ၬ တၭ; ၦလဂၩနီၪ ဒိၪနဲၪ့ ကယဲ ၦမုထၪ့ဖိၪၥံၪ ထီးအလူၬ လီၫ. 4 တၭ အဖိၪခွၫလဖၪ လ့ၩမၩ ဆၧအၪ့ဆၧအီၩ လၧအဂံၪ့ဒၪဝ့ၫ ဆုၬဆုၬ, လဂၩလၧအနံၩဒၪဝ့ၫ, လဂၩလၧအနံၩဒၪဝ့ၫတၭ; အဝ့ၫၥံၪ ကိၭ အထၧၫ့ဖုဝဲမုၪ ၥၧၫ့ဂၩၥံၪ ဘဲၫၥိၭ အမိအၪ့ဆၧအီၩဆၧ လၧအဝ့ၫၥံၪ အၥိၭလီၫ. 5 ထီးအဝ့ၫၥံၪ အဆၧအၪ့ဆၧအီၩ အမုနံၩလဖၪ လ့ၩဎဲၪ့ဝ့ၫ ဝၬယူၭတၭ; စယိဘၭ အၪ့မၧၫ့ ဆၧမၩဆံၫ့ဎံၪထၪ့ အဝ့ၫၥံၪလီၫ. မုဆဲၪ့ထၪ့လနံၩ အဝ့ၫဒၪ ဂဲထုၪ့ဂီၩဂီၩ တၭ, လုထၪ့ ဆၧလုမ့ၪ ဘဲၫ အဝ့ၫၥံၪ ထီးအလူၬ အဆၧဝံဆၧနၬ အီၪဝ့ၫအၥိၭနီၪလီၫ. အဂဲးဘဲၫယီၩ စယိဘၭ စံၭဝ့ၫ, ဘၪလဘၪ ယဖိၪခွၫၥံၪ မၪဘၪဆၧတၭ, လၧအၥၭခံဖၧၩ့နီၪ စဲၪ့ဒၪခွံၬ ယွၩလီၫ. စယိဘၭ မၩဝ့ၫ ဘဲၫနီၪၥိၭ လထံၪဎးဘီၩ့ဎးလီၫ. 6 တၭ မုလနံၩ အီၪဝ့ၫ, လၧယွၩ အဖိၪခွၫၥံၪ ဂဲၫဒုၭနဲၪအၥၭ လၧယဟိဝၩ အမ့ၬယၫတၭ; စၫတၫ့ ဂဲၫဆ့ လၧအဝ့ၫၥံၪအကျၩလီၫ. 7 တၭ ယဟိဝၩ စံၭစၫတၫ့နီၪ, နဝ့ၫဒၪ နဂဲၫအထံၭ ခီၫခီၫလဲၪ. တၭ စၫတၫ့ ချဲၩ့ဆၧၫ့ ယဟိဝၩ စံၭဝ့ၫဒၪ; လၧယဂၭဝံၩ့ဝၩ့ လၧဂၪ့ခိၪချိၫ့ယီၩ, ဒဲလ့ၩဆၧ ထဲၩ့ဆၧ လၧအလီၩ့လီၫ. 8 တၭ ယဟိဝၩ စံၭစၫတၫ့; ယခ့ၫယၡၩ စယိဘၭနီၪ, လၧၦၡၩလၩ့ဂၬ အဝ့ၫနီၪ လၧဂၪ့ခိၪချိၫ့ယီၩ လအီၪဘၪ နးဂၩ, ၦၡၩအလၧၫ့အဎွ့ၩ အတီၩအလီၩ့, ၦလဂၩ လၧအၥၭမဲၪယွၩ, ဒဲဂၭဎ့ၭခွံၬ ဆၧအၧၩ့နီၪ, မွဲနယိထံၫယိဆၭဘၪဆ့ဧၪ. 9 တၭ စၫတၫ့ ချဲၩ့ဆၧၫ့ ယဟိဝၩ စံၭဝ့ၫဒၪ, မွဲစယိဘၭ ၥၭမဲၪ ယွၩ ပျီၩပျီၩ ဆ့ဧၪ. 10 မွဲန မၩထနါဝၩ့ထၬ အဝ့ၫ, ဒဲအဂံၪ့, ဒဲကယဲ အဆၧအီၪ လခီၫလါလါ ထီးအလူၬနီၪ, မွဲအ့ၬဧၪ. အစူၪၥံၪ အဆၧမၩနီၪ နဆိၪဂ့ၩယူၭ, ဒဲအဆၧဖိၪဆၧလံၩ အၪထၪ့ လၧထံၫၥံၪခးၥံၪ အၪအၪလ့ၬဆ့လီၫ. 11 အ့ၪမွဲ ဘိၩ့နဲၪ့ယီၩ ယၩ့ထၪ့နစူၪတၭ, ထိၭဘၪ အဆၧထီးအလူၬ တၭ, မွဲအမိဆိၪအၧၩ့နၧၩ လၧနမ့ၬယၫ မၬကၨ! 12 တၭ ယဟိဝၩ စံၭစၫတၫ့, ယိခွါ, ကယဲ ဆၧထီးအလူၬ အီၪလၧနစူၪဖၧၩ့နီၪ; န့ၫအနၫ့ဆါဒၪဝ့ၫ, ထီးယၩ့ထၪ့နစူၪ ထၫ့ဒၩဝ့ၫ လဂ့ၩ. တၭ စၫတၫ့ စဲၪ့ထၪ့ခွံၬ လၧယဟိဝၩ အမ့ၬယၫလီၫ. 13 တၭဘၪဝ့ၫ မုလနံၩ, မွဲလၧဖိၪခွၫၥံၪ, ဒဲအဖိၪမုၪၥံၪ အၪ့ဆၧ ဒဲအီၩ စဘံၭထံၫ လၧအဝဲခွၫ အဝဲၡါ အဂံၪ့ဖၧၩ့ လီၫ. 14 တၭအၥီၫ့လဂၩ ဂဲၫလၧစယိဘၭ အအီၪတၭ, စံၭဝ့ၫဒၪ; ချီၥံၪထဲၫဆၧ, ဒဲကၥ့ၪယီၩ့မိၥံၪ အၪ့အဆၪ လၧအဝ့ၫၥံၪအနဲၩ့ထံၭတၭ; 15 ၦစဘံအၫ့ဖိၪၥံၪ ထမျၬန့ဝ့ၫတၭ, ဆိၬခွံၬ အဝ့ၫၥံၪ; ဒဲဆၧအခ့ၫအၡၩလဖၪ ကျီၪ့ၥံၫခွံၬဝ့ၫ လၧနၭအနါတၭ, ၦဖီၩ့ဖျ့ၭန့ၫယၧၩ လဂၩဎးယီၩ ဘဲၫၥိၭ ယမိလီၩဘၪနၧၩလီၫ. 16 အဝ့ၫဒၪ ချဲၩ့ဒံၭ အဘိၩ့ဘၭနီၪ, ၦဂူၫဂၩလဂၩ ဂဲၫဝ့ၫ တၭ, စံၭဝ့ၫဒၪ; ယွၩအမ့ၪ လၩ့ထ့ၬ လၧမူၭခိၪလခီၫ တၭ, ဘၪ ၥိၪၥံၪဘ့ၪၥံၪအဒီၪ့လဖၪ ဒဲအခ့ၫအၡၩလဖၪ တၭ, အၪ့ခွံၬ အဝ့ၫၥံၪတၭ; ဖီၩ့ဖျ့ၭန့ၫယၧၩ လဂၩဎး ဘဲၫၥိၭ ယမိလီၩဘၪနၧၩလီၫ. 17 အဝ့ၫဒၪ ချဲၩ့ဒံၭ အဘိၩ့ဘၭနီၪ, ၦဂူၫဂၩလဂၩ ဂဲၫဝ့ၫ တၭ, စံၭဝ့ၫဒၪ; ၦခၫလဒံၫဖိၪၥံၪ အၪ့နၩ့ဖၭအၥၭ ၥၧၫ့ဒီၪ့ ဂဲၫထမျၬ ကလအူၭလဖၪတၭ, မၩန့ဝ့ၫဒၪနီၪ; ဒဲအဝ့ၫၥံၪ ကျီၪ့ၥံၫခွံၬ ဆၧအခ့ၫအၡၩလဖၪ လၧနၭအနါတၭ, ၦဖီၩ့ဖျ့ၭန့ၫယၧၩ လဂၩဎး ဘဲၫၥိၭ ယမိလီၩဘၪနၧၩ လီၫ. 18 အဝ့ၫဒၪ ချဲၩ့ဒံၭ အဘိၩ့ဘၭနီၪ, ၦဂူၫဂၩလဂၩ ဂဲၫဝ့ၫ တၭ, စံၭဝ့ၫဒၪ; နဖိၪခွၫၥံၪ ဒဲနဖိၪမုၪၥံၪ အၪ့ဆၧ, ဒဲအီၩ စဘံၭထံၫ လၧအဝ့ၫၥံၪ အဝဲခွၫ အဝဲၡါလဂၩ အဂံၪ့ဖၧၩ့ လီၫ. 19 တၭယိခွါ, လံၩမုဂဲၫထၪ့ခၫ့ဂၬ ၡါမုနၧၫ့ဖၫတၭ, ဘၪဂံၪ့နီၪ အနိၪ့လံနိၪ့ ထီးအခၨဒိၭဘၪ ဖိၪၥၪခွၫၥံၪ တၭ, အဝ့ၫၥံၪ ၥံၫဝ့ၫ ဘဲၫနီၪ, ၦဖီၩ့ဖျ့ၭဝ့ၫန့ၫယၧၩ လဂၩဎး ဘဲၫၥိၭ ယမိလီၩဘၪနၧၩလီၫ. 20 ထီးနီၪလဖၧၫ့ စယိဘၭ ဂဲထုၪ့တၭ, ၡၫ့ယၬ အကီၩ့အၥိၭတၭ, လိၩ့ခွံၬအခိၪ, ဒဲထိၪလၩ့ထံၩဖါအၥၭ လၧဂၪ့ခိၪတၭ, ဘိၪ့ထၪ့ဘၩထၪ့ဆၧလီၫ. 21 တၭ စံၭဝ့ၫဒၪ, ယဂဲၫထၪ့ လၧခီၫ့ယီၩ လၧယမိအဒၧၩ့လးနီၪ အီၪဘိၪ့ဝ့ၫ တၭ, လၧယအီၪဘိၪ့ယီၩ ယမိထဲၩ့ထဲၩ့ ဘဲၫနီၪၥိၭလီၫ. ယဟိဝၩ ဖ့ၪလၫ့တၭ, ယဟိဝၩ မၩန့ခွံၬယူၭတၭ, မွဲယဟိဝၩအမံၩ့နီၪ ဘၪ ဆၧဆိၪဂ့ၩဒၪဝ့ၫဆံၭ! 22 လၧဆၧထီးအလူၬ အဖၧၩ့ယီၩ, စယိဘၭ လမၩမၪဘၪဆၧတၭ, ချဲၩ့ထၪ့ ဆၧပျီၩပျီၩ ထၫ့ဒၩ ယွၩနီၪဆ့အ့ၬ. 

ယိဘၭ Job 2 

1 တၭ ဘၪဒီၭ မုလနံၩ, ထီးယွၩ အဖိၪခွၫၥံၪ ဂဲၫဒုၭနဲၪအၥၭ လၧယဟိဝၩ အမ့ၬယၫနီၪ; တၭ စၫတၫ့ ဂဲၫဆ့ လၧအဝ့ၫၥံၪအကျၩနီၪ, ဘဲၫၥိၭ အမိဒုၭနဲၪအၥၭ လၧယဟိဝၩ အမ့ၬယၫလီၫ. 2 ထီးနီၪလဖၧၫ့ ယဟိဝၩ စံၭစၫတၫ့ နီၪ, နဂဲၫအထံၭ ခီၫခီၫလဲၪ. တၭ စၫတၫ့ ချဲၩ့ဆၧၫ့ ယဟိဝၩ စံၭဝ့ၫဒၪ; လၧယဂၭဝံၩ့ဝၩ့ လၧဂၪ့ခိၪချိၫ့ယီၩ ဒဲလ့ၩဆၧ ထဲၩ့ဆၧ လၧအလီၩ့လီၫ. 3 ထီးနီၪလဖၧၫ့ ယဟိဝၩ စံၭစၫတၫ့နီၪ; ယခ့ၫယၡၩ စယိဘၭလဂၩ, လၧၦၡၩလၩ့ဂၬ အဝ့ၫ လၧဂၪ့ခိၪချိၫ့ယီၩ လအီၪဘၪ နးဂၩ, ၦၡၩ အလၧၫ့အဎွ့ၩ အတီၩအလီၩ့ ၦၥၭမဲၪယွၩ ဒဲဂၭဎ့ၭခွံၬ ဆၧအၧၩ့နီၪ, မွဲနယိထံၫယိဆၭယူၭဧၪ. နထိၪဂဲၩယၧၩ ထၫ့ဒၩ အဝ့ၫဒၪ, ဘဲၫၥိၭ ယမိမၩဂၭဂီၩ့ အဝ့ၫ ထီးအလးလအီၪဘၪ, လါနၫ့တၭ, အဝ့ၫဒၪ ဖီၪ့ထၬဒံၭ အဆၧမွဲဆၧတီၩဒံၭလီၫ. 4 စၫတၫ့ ချဲၩ့ဆၧၫ့ ယဟိဝၩတၭ, စံၭဝ့ၫဒၪ; ဆၧဖံၭ လၧဆၧဖံၭအဂးတၭ; ကယဲ အဆၧအီၪ လမံၩ့လါလါနီၪ, ၦၡၩ မိဖ့ၪလၫ့ခွံၬ ထီးအလူၬ လၧအၥၭမၧၫ့အဂးလီၫ. 5 အ့ၪမွဲ, ဘိၩ့နဲၪ့ယီၩ ယၩ့ထၪ့နစူၪတၭ, ထိၭဘၪအဎွံၪ ဒဲအယၪတၭ; မွဲအမိဆိၪအၧၩ့နၧၩ လၧနမ့ၬယၫလီၫ. 6 တၭ ယဟိဝၩ စံၭစၫတၫ့နီၪ; ယိခွါ, မွဲအအီၪလၧနစူၪဖၧၩ့ လါနၫ့တၭ; အၥၭမၧၫ့နီၪ မၩဖီၩ့ဖျ့ၭဆံၭ. 7 စၫတၫ့ စဲၪ့ထၪ့ခွံၬ လၧယဟိဝၩ အမ့ၬယၫတၭ, ထး စယိဘၭ လၧဝံၫ့အၧၩ့ၥံၪ လၧအခၪ့ယၫၥၭ ဖိးလၧအခိၪဒၩ့နီၪလီၫ. 8 တၭ အဝ့ၫဒၪ မၩန့ ဖၧၩ့ကဲၩ့ ဘဲၫၥိၭ အမိကွၭလၩ့အလီၩ့, လၧအဆၧၫ့နၩ့ လၧဖံၫ့ချၪဖၧၩ့ အဘိၩ့ဘၭ နီၪလီၫ. 9 ထီးနီၪလဖၧၫ့ အမၫ စံၭအဝ့ၫဒၪ; မွဲနဖီၪ့ထၬဒံၭ နဆၧမွဲဆၧတီၩဆ့ဧၪ. ဆိၪအၧၩ့ ယွၩတၭ, ၥံၫနဝ့ၫဖီၩ! 10 အ့ၪမွဲ စယိဘၭ စံၭအဝ့ၫ, နဝ့ၫဒၪ နချဲၩ့ဆၧ ဘဲၫ ၦမုၪအဂီၩ့လဂၩ ချဲၩ့ဝ့ၫအၥိၭလီၫ. ဆၧအဂ့ၩနီၪ ပဒိၭန့ လၧယွၩအစူၪဖၧၩ့တၭ, ဆၧအအၧၩ့နီၪ မွဲပဒိၭန့ဆ့ အ့ၬဧၪ. လၧဆၧထီးအလူၬ အဖၧၩ့ယီၩ စယိဘၭ မၪဘၪ လၧအနိၭဖျံၩဆ့အ့ၬ. 11 တၭ စယိဘၭ အထံၩအၥိၭ ၥၧၫ့ဂၩၥံၪ နါဂၧၫ့ လၧကယဲ ဆၧအၧၩ့ လၧအလၩ့ဘၪဝ့ၫ ထီးအလူၬ အဂဲးအကၠီၪ့ လီၫ. အဝ့ၫၥံၪ ဂဲၫထၪ့ လဂၩလၧအလးဒၪဝ့ၫ, လဂၩလၧအလးဒၪဝ့ၫ, ၦတံမၫဖိၪ စအံၫလဲဖၭ, ဒဲၦၡူအၫဖိၪ စဘံလဒၭ, ဒဲၦန့ၫအမၫဖိၪ စဇိဖၫ; အဂဲးဘဲၫယီၩ အဝ့ၫၥံၪ အုၩ့လၩ့လိၬအၥၭ လၧအမိလ့ၩၥုၪ့ခါၥၭလၩ့ လၧအၥိၭ, ဒဲချဲၩ့မုၬအၥၭနီၪဆ့လီၫ. 12 အဝ့ၫၥံၪ အီၪယဲၩ့ စၪ့ထၪ့ အမ့ၬၥၪတၭ, ၥ့ၪယၫ အဝ့ၫဒၪအ့ၬ. အဝ့ၫၥံၪ ဂၪ့ၥီၫထၪ့တၭ, ၡၫ့လၩ့ အကီၩ့အၥိၭ ဆုၬဆုၬတၭ, ဎွံၪထၪ့ ဂၪ့ခိၪအမုၬ လၧအခိၪဎွံၪအဖၫ့ခိၪ လၧမူၭခိၪလခီၫ လီၫ. 13 တၭ အဝ့ၫၥံၪ ဆၧၫ့နၩ့ လၧအၥိၭ လၧဂၪ့ခိၪအလီၩ့နီၪ, နွ့ၫဒုၩ ဒဲနွ့ၫနံၩတၭ; အဝ့ၫၥံၪ ဒၪဘၪ လၧဆၧၡၪ့ဆၧနၭဖၭဒိၪ လၩ့ဘၪ အဝ့ၫနီၪ, အခိးမွဲ အဝ့ၫၥံၪ ချဲၩ့ဒုၪ့ဝ့ၫ နးဂၩအ့ၬ. 

ယိဘၭ Job 3 

1 လၧခဲၫ့ထဲၩ့, စယိဘၭ အၩ့ထၪ့အနိၭ ဆိၪအၧၩ့ အမုနံၩနီၪလီၫ. 2 စယိဘၭ ချဲၩ့ဆၧၫ့ဝ့ၫတၭ, စံၭဝ့ၫဒၪ; 3 မုနံၩ လၧယအီၪဖျဲၪနီၪ, ဒဲမုနၩဆ့, လၧဆၧစံၭဝ့ၫ; ဖိၪၥၪအခွၫဘၪ ဆၧဒၧၩ့ထၪ့န့ဝ့ၫနီၪ, မွဲအဂၭဂီၩ့ဖီၩ! 4 မုနံၩနီၪ, မွဲအခံၭ လၩ့ဝ့ၫဆံၭ; ယွၩလၧထၭနီၪ, မွဲအထီးအၪ့ဎၬလဂ့ၩ, ဒဲဆၧဖၩ့နီၪ, မွဲအထီးဖၩ့ထၪ့ ဘၪဝ့ၫလဂ့ၩ. 5 မွဲဆၧခံၭ ဒဲဆၧၥံၫ အလၩၡူၪဘၪ အဝ့ၫဆံၭ. မွဲဆၧအုၪ့ၥံၪ လၩ့ဘၪဝ့ၫတၭ, မုနံၩအဆၧခံၭနီၪ မွဲအဒုၭၥၭမဲၪဝ့ၫဆံၭ. 6 မုလနၩနီၪ, မွဲဆၧခံၭၥၧၫ့ ဖီၪ့ထၬဝ့ၫဆံၭ. လၧနံၪ့အမုနံၩၥံၪ လၩၥံၪအကျၩနီၪ, မွဲအထီးၥုၪ့ထိၬၥၭထိၬ လဂ့ၩ, ဒဲထီးနုၬ လၧလၩၥံၪ အဆၧဝံထၪ့နၬထၪ့အကျၩနီၪ လဂ့ၩ. 7 ယိခွါ, မုလနၩနီၪ, မွဲအအီၪယူဝ့ၫဆံၭ. ဒဲဆၧၥၭထိၬအၥီၫနီၪ ထီးနုၬ လၧအဖၧၩ့လဂ့ၩ. 8 ၦလဖၪ လၧအဆိၪအၧၩ့ မုနံၩမုနၩၥံၪ, ၦလၧအထိၪဂဲထုၪ့မၪနီၪၥ့ၪ, မွဲအဆိၪအၧၩ့ အဝ့ၫၥံၪဆံၭ. 9 ဆၧဖၩ့ထၪ့ ၥူၫလံၫၥူၫလံၫအၡၪၥံၪနီၪ, မွဲအခံၭလၩ့ဆံၭ. ယိလါ, လါနၫ့ ဆၧဖၩ့ အဖၧၩ့ၥၭနီၪ, မွဲအထီးဒၪဘၪဝ့ၫ လဂ့ၩ; မွဲအထီးဒၪဘၪ မုဆဲၪ့ထၪ့နီၪ လဂ့ၩ. 10 အဂဲးဘဲၫယီၩ မွဲအလကၭဘံၭထၬဘၪဒၧၩ့လး လၧအအီၪဖျဲၪန့ယၧၩ အတရၫ့တၭ, မွဲအမၩလၩ့ဘံၭခွံၬ ဆၧၡၪ့ဆၧနၭ လၧယမ့ၬၥၪၥံၪဆ့အ့ၬ. 11 ယလၥံၫဘၪ လၧဒၧၩ့လးဖၧၩ့နီၪ မွဲအဂဲး ဘဲၫၥ့ၪလဲၪ. လၧယဂဲၫထၪ့ လၧဂူၭဖိၫ့ဖၧၩ့နီၪ, ယၥၭ လစဲၪ့ထၪ့ခွံၬဘၪနီၪ, မွဲအဂဲး ဘဲၫၥ့ၪလဲၪ. 12 ခၪ့လုးခိၪၥံၪနီၪ အီၪတဲၩ့ဝဲၩအၥၭ လၧယဂး, မွဲအဂဲး ဘဲၫၥ့ၪလဲၪ; ဒဲနူၥံၪ လၧအမိအၪ့နူနီၪ အီၪဝ့ၫမွဲ အဂဲး ဘဲၫၥ့ၪလဲၪ. 13 အ့ၪလမွဲဘၪနီၪ, ဘိၩ့နဲၪ့ယီၩ ယမံၫနၩ့ယူၭတၭ, ယအီၪပွံၭယူၭ ယဝ့ၫဒၪတၭ, ယမံၫမၪယူၭနီၪ; ထီးနီၪလဖၧၫ့ ယမိအီၪပွံၭဘၪယူၭ. 14 လၧစဎွၩၥံၪ ဒဲဂၪ့ခိၪ အၡၩဒုၭ ကိၪ့ဆၧလဖၪအၥိၭ, ၦလၧအၥုၪ့ထၪ့ အလးအီၪယူဝ့ၫ လၧအနၫ့ဆါဒၪဝ့ၫ အဂးနီၪလီၫ. 15 အ့ၪလမွဲဘၪ ဘဲၫနီၪ ယအီၪလၧၦဒိၪဖၭဒိၪၥံၪ, လၧအအီၪလၧထီၫ့, ၦလၧအမၩဎွ့ၩ ဂံၪ့လဖၪ လၧစ့ၩ; 16 အ့ၪလမွဲဘၪ ဘဲၫနီၪ မွဲ ဘဲၫ ၦအမုအလၩ လဘၪဒံၭဘၪ လါနၫ့နီၪ, အီၪဖျဲၪန့ဝ့ၫတၭ, ယမိအီၪဘၪအ့ၬ; ဘဲၫ ဖိၪၥၪဆံၭ လၧအလဒၪဘၪဆၧဖၩ့ နးဆိၭအၥိၭနီၪလီၫ. 17 အလးထီးနီၪ, ၦအၧၩ့ဖိၪၥံၪ မၩခိမၩဝီၩလၧၩ့ဆၧအ့ၬ; တၭ ထီးနီၪ, ၦလၧဆၧပွံၭအၥၭလဖၪနီၪ အီၪပွံၭဝ့ၫဒၪလီၫ. 18 ၦထီၫ့ဖိၪၥံၪ ကိၭဂၩဒ့ၭ အီၪဒၪဆၧတၭ; အကဆါ အၪ့မၧၫ့ဎီးဝ့ၫ အလူနီၪ, အဝ့ၫၥံၪ နါဂၧၫ့လၧၩ့အ့ၬ. 19 အဒိၪအဆံၭ အီၪထီးနီၪ နံၫဂၩလူၬ; ဒဲအဎီးအၡၩနီၪ ဂၭဖျ့ၭယူၭ လၧအကဆါ အစူၪဖၧၩ့နီၪလီၫ. 20 မွဲအဖ့ၪလၫ့ ဆၧဖၩ့ လၧၦလၧအဘၪ ဆၧခိဆၧဝီၩနီၪ, အဂဲး ဘဲၫၥ့ၪလဲၪ; ဒဲၥၭမၧၫ့ လၧၦလၧအၥုၪ့အုၭၥၭအုၭ နီၪ, မွဲအဂဲး ဘဲၫၥ့ၪလဲၪ; 21 အဝ့ၫၥံၪ ဆိၫ့ၥံၫ လါနၫ့နီၪ, ဆၧၥံၫ ဂဲၫဘၪအ့ၬ; တၭမွဲအအၪ့ဎၬဝ့ၫ အၪနဲၪ့ လၧဆၧလူဒိၪဎွ့ၩဒိၪ လၧအအီၪၥူၪဝ့ၫအဂးနီၪ; 22 ထီးအဝ့ၫၥံၪ ဒၪဘၪဆၧၥွၪခိၪနီၪ, မုၬလၩဝ့ၫ, ၥုၪ့ထိၬၥၭထိၬ, ၥုၪ့ဎွံၫၥၭယီၫဖၭဒိၪ; 23 ဆၧဖ့ၪလၫ့ ဆၧဖၩ့ လၧၦၡၩ လၧအဖၧၩ့ၥၭ အီၪၥူၪဝ့ၫနီၪ, ဒဲယွၩ မၩထနါ ဝၬဖီၩ့ဝ့ၫနီၪ, မွဲအဂဲး ဘဲၫၥ့ၪလဲၪ. 24 တၭ လၧယဆၧအၪ့ဆၧအီၩအၥိၭနီၪ ဆၧဂၪ့အုၩ့ဂၪ့ထိၬလဖၪ ဂဲၫဘၪယၧၩ, မွဲအဂဲးဘဲၫၥ့ၪလဲၪ ဒဲယဂၪ့ကိၭၡၭထၪ့နီၪ လူၫလၩ့ခွံၬအၥၭ ဘဲၫထံၫအၥိၭ မွဲအဂဲးဘဲၫၥ့ၪလဲၪ. 25 အဂဲးဘဲၫယီၩ ယၥၭမဲၪ ဆၧအၧၩ့ တၭ, မွဲအချုၭန့ယူၭယၧၩတၭ; ဒဲဆၧလၧယၥၭမဲၪ ဒိၪဒိၪလ့ၬနီၪ လၩ့ဘၪဝ့ၫ လၧယလီၩ့လီၫ. 26 တၭယအီၪဘၪ မုၬအ့ၬ; ယအီၪဘၪ ဂုးခၧၫ့အ့ၬ; ယအီၪပွံၭဘၪဆ့အ့ၬ; တၭ ဆၧခိဆၧဝီၩ ဂဲၫဝ့ၫလီၫ. 

ယိဘၭ Job 4 

1 ထီးနီၪလဖၧၫ့ ၦတံမၫဖိၪ စအံၫလဲဖၭ ချဲၩ့ဆၧၫ့ဝ့ၫ တၭ, စံၭဝ့ၫဒၪ; 2 ၦလဂၩ အ့ၪချဲၩ့ဒုၪ့နၧၩ လထံၪတၭ, မွဲနၥၭ မိခိထၪ့ဆ့ဧၪ, မွဲလါနၫ့ဘိၩ အ့ၪလချဲၩ့ဘၪနီၪ, မွဲပလၫ ထိးမိနၧၩ့ လဂၩလဲၪ! 3 ယိခွါ, နဝ့ၫဒၪ နအၪ့ၥီၪ့ ၦၡၩအၪဂၩ, ဒဲမၩဆီၪ့ထၪ့ ၦစူၪဆါလဖၪလီၫ. 4 နဆၧချဲၩ့ၥံၪ မၩဂုးထၪ့ ၦလၧအၥၭဂံၩ့ဂၩ့လဖၪ, ဒဲခၪ့လုးခိၪၥံၪ လၧအဂဲးဆါနီၪ, နမၩဆီၪ့ထၪ့နဝ့ၫလီၫ. 5 အ့ၪမွဲ ဘိၩ့နဲၪ့ယီၩ, ဆၧလၩ့ဘၪနၧၩတၭ, နၥၭလၩ့ဘဲၩ, မွဲအထိၭဘၪနၧၩတၭ, နၥၭခိထၪ့ဝ့ၫဒၪလီၫ. 6 နဆၧၥၭမဲၪနီၪ, မွဲ နဆၧဒိၭနဲၩ့နၥၭအလးနီၪ မွဲအ့ၬဧၪ; နဆၧယိလါနီၪ, မွဲဝ့ၫ နဖၧၩ့ၥၭလဖၪ အဆၧတီၩဆၧလီၩ့လီၫ. 7 ဘိၩ့နဲၪ့ယီၩ နၪ့ထၪ့ထဲၩ့ နဝ့ၫဘီၪ; ၦလၧအဆၧမၪ လအီၪဘၪ နီၪ, မွဲအဘၪ ဆၧဂၭဂီၩ့ ၦလဂၩလဲၪ; ဒဲၦအတီၩအလီၩ့ၥံၪဘၪ ဆၧဒၪ့ထ့ၬခွံၬဝ့ၫ ခီၫခီၫလဲၪ. 8 ဘဲၫယဒၪဘၪယူၭ အၥိၭနီၪ; ၦလၧအထဲၫ ဆၧအၧၩ့နီၪ, ဒဲဎွံၪ ဆၧမၩဂၭဂီၩ့နီၪ, မွဲအကူၭ ဆၧလမံၩ့ဎးလီၫ. 9 လၧယွၩအၥၭနီၪ အဝ့ၫၥံၪ ဂၭဂီၩ့ဝ့ၫဒၪတၭ; လၧအၥၭထၪ့ဆီၪ့အကၠီၩ့ နီၪ အဝ့ၫၥံၪ ဘၪ ဆၧအၪ့လူၬခွံၬဝ့ၫလီၫ. 10 ဆၬလၥၧၫ့နီၪ ကိၭၡၭထၪ့အလူတၭ, ဆၬလၥၧၫ့ ယုၩ့ဆၧနီၪ, ဒဲဆၬလၥၧၫ့ဖိၪၥံၪ အၥွၪလဖၪ, ဘၪ ဆၧမၩခါဝ့ၫဒၪ လီၫ. 11 ဆၬလၥၧၫ့ အဂဲးဆီၪ့နီၪ လၧအဆၧအၪ့ လအီၪဘၪ အကၠီၩ့တၭ, ဂၭဂီၩ့ဝ့ၫဒၪ, ဒဲဆၬလၥၧၫ့မိ အဖိၪၥံၪ ဘၪလၩ့ပြၩဝ့ၫဒၪလီၫ. 12 တၭ ဆၧဂဲၫဆိၬၥူၪဝ့ၫ ဆၧချဲၩ့လထံၪ လၧယအီၪ, ဒဲယနါဒိၭန့ အဆၧချဲၩ့ဘံၪၥွံၫနီၪလီၫ. 13 ထီးဆၧမံၫမၪ လၩ့ဘၪ ၦၡၩၥံၪ, လၧမုနၩ အဆၧဒၪ ဆၧလၧယၫလခီၫ အဆၧဆီၫ့မီၪ့အဖၧၩ့နီၪ; 14 ဆၧၥၭမဲၪ လၩ့ဘၪယၧၩ, ဒဲယဝၭထိၬတၭ, ဆၧနီၪ မၩဝၭထိၬ ယဎွံၪၥံၪ ထီးအလူၬလီၫ. 15 ထီးနီၪလဖၧၫ့ ၥၭလဂၩ လ့ၩဖီၩ့ခွံၬ လၧယမ့ၬယၫတၭ, ယယၪအဆီၪ့ၥံၪ ဂဲထုၪ့ထၪ့ဝ့ၫဒၪလီၫ. 16 အဝ့ၫ ဆၧၫ့ထုၪ့ အီၪပထုၬ လါနၫ့, ယဒၪဘၪ အခံးအဂၩ့ၥ့ၪ အ့ၬ; တၭ ဆၧအဂၩ့လမံၩ့ အီၪလၧယမ့ၬယၫနီၪ ဆၧအီၪလၩ့မါပံၭတၭ; ယနါဂၧၫ့ ဆၧအလူ စံၭဝ့ၫဒၪ; 17 မွဲၦၡၩ တီၩနဲၪ့ လီၩ့နဲၪ့ ယွၩနီၪဆ့ဧၪ. မွဲၦၡၩဆံၫ့ဎံၪ ဂ့ၩနဲၪ့ ၦလၧအတဲၩ့လၩ့ဝ့ၫနီၪဆ့ဧၪ. 18 ယိခွါ, အဝ့ၫဒၪ ဒိၭနဲၩ့အၥၭ လၧအခ့ၫအၡၩ အဖၧၩ့အ့ၬ. ဒဲအၥီၫ့ၥံၪမွဲ အအီၪက့ၪဝ့ၫ လၧၦကိၪ့ဆၧ လၥ့ၪဘၪနီၪလီၫ. 19 အ့ၪမွဲ ပအီၪလၧဂံၪ့ကဖံၬနီၪ, လၧအခၪ့ထံၭ အီၪလၧဂၪ့ခိၪမုၬအဖၧၩ့, ၦလၧအဘၪ ဆၧမၩလၩ့ဘျ့ၭဝ့ၫ ဘဲၫ ၥံၭမုအၥိၭနီၪ အၪနဲၪ့ အနီၪဒံၭလီၫ. 20 လၧမုဂီၩ ထီးမုဂၪလၩ့, အဝ့ၫၥံၪ ဘၪ ဆၧမၩဂၭဂီၩ့ဝ့ၫတၭ, ၦၡၩ လယိလခွါဘၪနီၪ, အဝ့ၫၥံၪ ဂၭဂီၩ့ အဆိၩဆိၩအကၠၪကၠၪလီၫ. 21 အဝ့ၫၥံၪ အဆၧဂ့ၩဆၧဘွၩမွဲ ဆၧမၩန့ခွံၬဝ့ၫ လၧအၥိၭနီၪ, မွဲအ့ၬဧၪ; ဆၧကိၪ့ၥ့ၪကိၪ့ဘၪ လအီၪဘၪတၭ, အဝ့ၫၥံၪ ၥံၫဝ့ၫဒၪလီၫ. 

ယိဘၭ Job 5 

1 ကိၭၡၭထၪ့ ဘိၩ့နဲၪ့ယီၩ ဘီၪ; ၦလၧအမိကိၭဆၧၫ့ နီၪ, မွဲအအီၪ လဂၩဂၩဆ့ဧၪ. တၭ နမိကၠၪနၥၭ လၧၦဆံၫ့ဎံၪၥံၪ လဂၩဂၩလဲၪ. 2 အဂဲးဘဲၫယီၩ ဆၧၥၭထၪ့ ကျီၪ့ခွံၬ ၦဂီၩ့ဖိၪနီၪ, ဒဲဆၧၥၭခ့ၬမၩၥံၫ ၦကိၪ့လၥ့ၪဘၪနီၪလီၫ. 3 တၭယနၫ့ဆါဒၪ ယဝ့ၫဒၪဘၪ ၦအၧၩ့ဖိၪၥံၪ ဆဲၩလၩ့ အဝံ လါနၫ့နီၪ, မီခိၬ ယဆိၪအၧၩ့ အလး လၧအအီၪဝ့ၫလီၫ. 4 အဖိၪအလံၩၥံၪ အီၪယဲၩ့ လၧဆၧထိးထဲၩ့တၩ့ထဲၩ့ဝ့ၫ; လၧတရၫ့ဖၧၩ့နီၪ ဘၪ ဆၧအၪ့မၧၫ့ဆီၪ့ဝ့ၫတၭ, ၦမၩဖီၩ့ဖျ့ၭဝ့ၫ အီၪနးဂၩအ့ၬ. 5 အဝ့ၫၥံၪ ကူၭဘုၪဂီၩ့နီၪ, ၦၥၭဝံအၥၭ အၪ့ဝ့ၫဒၪတၭ; မၩန့ခွံၬဝ့ၫ လၧဆၧဆူၪကျၩ ဒၪလ့ၬနီၪ, ဒဲဖျံၩခွၩ့ အီၪဒိၭအၥၭ လၧအဝ့ၫၥံၪ အစူၪလးခၪ့ခိၪအဂးလီၫ. 6 အဂဲးဘဲၫယီၩ ဆၧအၧၩ့နီၪ ဂဲၫထၪ့ လၧဂၪ့ခိၪမုၬအကျၩဆ့အ့ၬ, ဒဲဆၧခိဆၧဝီၩနီၪ မဲၪထၪ့ လၧဂၪ့ခိၪအဖၧၩ့နီၪ ဆ့အ့ၬ. 7 အဂဲးဘဲၫယီၩ ၦၡၩ အီၪဖျဲၪဝ့ၫ လၧဆၧခိဆၧဝီၩအဂး, ဘဲၫမ့ၪဖဲးၥံၪ ဒံၩထၪ့ဝ့ၫအၥိၭနီၪလီၫ. 8 အ့ၪမွဲ ယဝ့ၫဒၪ, ယမိအၪ့ဎၬယွၩ; ဒဲယမိအီၪက့ၪယမူၭ လၧယွၩအစူၪဖၧၩ့လီၫ. 9 အဝ့ၫဒၪ မၩဆၧ အဒိၪအယိၬ, ဒဲဆၧလၧၦအၪ့ဎၬဒၪ လၥ့ၪဘၪ; ဆၧလၩ့လၭလဖၪ ဆၧဝံထၪ့နၬထၪ့ ၥ့ၪအ့ၬ. 10 အဝ့ၫဒၪ ဒုၭဆၧၩ့လၩ့ဆၧ လၧဂၪ့ခိၪချိၫ့ယီၩ, ဒဲအၪ့မၧၫ့လၩ့ထံၫ လၧဆံၬၥံၪနၩၥံၪ အဖၧၩ့နီၪလီၫ. 11 ၦၥၭဆၧၩ့လဖၪမွဲ အဒုၭဆၧၫ့နၩ့ဝ့ၫ လၧလးထၪ့ထီၫ, ဒဲၦၥုၪ့အုၭၥၭအုၭၥံၪ, ဒုၭအီၪထၪ့ လၧဆၧကဲၪထၪ့ကဲၪထီၫ အဖၧၩ့လီၫ. 12 ၦအၪ့လီၫဆၧ အဆၧကိၪ့ၥံၪနီၪ, မွဲအမၩဂၭဂီၩ့ဝ့ၫ ထီးအဝ့ၫၥံၪ အစူၪ မၩကဲၪထၪ့ဆၧ လၧအကိၪ့ဝ့ၫနီၪ ၥ့ၪအ့ၬ. 13 မွဲအဖီၪ့ထၬ ၦကိၪ့ဆၧၥ့ၪ လၧအဝ့ၫၥံၪ အဆၧအၪ့လီၫဝ့ၫအဖၧၩ့, ဒဲ မၩဂၭဂီၩ့ ၦကိၪ့အၪ့လီၫဆၧ အဆၧဒုၭကိၪ့နီၪလီၫ. 14 လၧမုဆၫလခီၫနီၪ, အဝ့ၫၥံၪ ဘၪခီၩ့ လၧဆၧခံၭတၭ, လၧမုထုၪ့နီၪ အဝ့ၫၥံၪ ဂၭဖၬလုးဆၧ ဘဲၫလၧမုနၩလခီၫ အၥိၭနီၪလီၫ. 15 တၭမွဲအမၩဖီၩ့မၩဖျ့ၭ ၦၡၪ့ဖိၪယၬဖိၪၥံၪ လၧနၭၥံၪဖၩ့ၥံၪ, ဒဲလၧအဝ့ၫၥံၪအနိၭ, ဒဲလၧၦဆီၪ့ၥံၪ အစူၪဖၧၩ့လီၫ. 16 အခိးမွဲ ဆၧယိလါ အီၪလၧၦဂဲးဆါဘၭဆါအဂး, ဒဲဆၧအၧၩ့နီၪ ကၭဘံၭထၬ အနိၭဒၪဝ့ၫ လီၫ. 17 ယိခွါ, ၦလၧယွၩ အၪ့ၥီၪ့ဝ့ၫနီၪ ဘၪဆိၪဂ့ၩဝ့ၫ, အခိးမွဲ ၦၥ့ၪဆၧလူၬ အဆၧစ့ၩရၫ့နီၪ, ထီးမၩကြၩ့ထမးလဂ့ၩ. 18 အဂဲးဘဲၫယီၩ အဝ့ၫဒၪ မၩကဲၪထၪ့ ဆၧဖၧၩ့လး တၭ, ဘီၪ့ထၪ့ထဲၩ့ဝ့ၫ, ကျီၪ့ဆၧတၭ, အစူၪဒၪဝ့ၫ ဘၠၩ့ထဲၩ့ဝ့ၫဒၪလီၫ. 19 လၧဆၧခိဆၧဝီၩ ဎူၫမံၩ့အဖၧၩ့နီၪ, အဝ့ၫဒၪ မိမၩဖီၩ့မၩဖျ့ၭနၧၩ; မွဲကဒၪယူၭ. လၧနွ့ၫမံၩ့အဖၧၩ့နီၪ, ဆၧအၧၩ့ မိလၩ့ဘၪနၧၩ နးမံၩ့အ့ၬ. 20 လၧဆၧၥၭဝံလၩ့ဒိၩ အဖၧၩ့နီၪ, မိမၩဖီၩ့ဖျ့ၭနၧၩ လၧဆၧၥံၫ ဒဲလၧဆၧဒုၭၥုၭအဖၧၩ့နီၪ, လၧနၭၥံၪဖၩ့ၥံၪ အစီၩ့အမၩ့နီၪလီၫ. 21 လၧၦဖျ့ၩဖျ့ၪဆၧနီၪ, ဆၧမိအီၪက့ၪၥူၪခွံၬ နၧၩ, ဒဲဆၧမၩဂၭဂီၩ့လမံၩ့ အ့ၪဂဲၫတၭ, နမိၥၭမဲၪဆ့ အ့ၬ. 22 နမိနံဘၪ ဆၧမၩဂၭဂီၩ့ဆၧ ဒဲဆၧၥၭဝံလၩ့ဒိၩ တၭ; ဂၪ့ခိၪ အဆၧဖိၪဆၧဎါၥံၪနီၪ, နၥၭမဲၪအလးအီၪ ဆ့အ့ၬ. 23 အဂဲးဘဲၫယီၩ လိးၥံၪလဲၫ့ၥံၪ မိအုၩ့လၩ့ဆၧ လၧနၧၩ, ဒဲမံၩ့လၬကျၩ အဆၧဖိၪဆၧဎါၥံၪ မိအီၪအိၭလိၬအၥၭ လၧနၧၩဆ့လီၫ. 24 အခိးမွဲ နမိၥ့ၪယၫ, လၧနတဲၩနီၪ အီၪလၧဆၧဘၪလိၬအိၭလိၬ နမိထဲၩ့အီၪၡီၩ့ နလးတၭ, နမိဂၭဖျိၭ ဖၧၩ့ၥၭအ့ၬ. 25 တၭ နမိၥ့ၪယၫ လၧနချံၫနၥၪ အီၪ အၪအၪလ့ၬ, ဒဲနဖိၪနလံၩ ဘဲၫ ဂၪ့ခိၪ အနၪ့ၥံၪမံၩ့ၥံၪ အၥိၭနီၪလီၫ. 26 နမိထီၩ့လၩ့ ၥွၪခိၪဖၧၩ့ လၧခိၪဘွၩ, ဘဲၫ ဘုၪလၧၫ့ လၧဆၧမၩန့ထဲၩ့ဝ့ၫ လၧအဆၧၫ့အထီဘၪ အၥိၭနီၪလီၫ. 27 ယိခွါ, ပအၪ့ဎၬဒၪဘၪတၭ, ဆၧမၩအၥၭဘဲၫနီၪ, ခိၭနၪတၭ, ၥ့ၪယၫနဝ့ၫ, လၧနဂးဒၪနဝ့ၫဘီၪ. 

ယိဘၭ Job 6 

1 ထီးနီၪလဖၧၫ့ စယိဘၭ ချဲၩ့ဆၧၫ့ဝ့ၫတၭ, စံၭ; 2 မွဲယဆၧခိဆၧဝီၩယီၩ ဘၪ ဆၧခံၫ့န့လါဝ့ၫ လၩ့ထံးလၩ့ဆ့ၭ; ဒဲယဆၧၡၪ့ဆၧနၭ ထီးအလူၬ ဘၪ ဆၧအီၪက့ၪကီၪ့ လါဝ့ၫ လၧခံၫ့ဖၧၩ့ဆံၭ. 3 အဂဲးဘဲၫယီၩ ဘိၩ့နဲၪ့ယီၩ, မွဲအမိဎၧၫ့နဲၪ့ မၫဆမံၭ အမ့ၭၥံၪတၭ; လၧဆၧယီၩလမံၩ့ အကၠီၩ့ ယချဲၩ့မၪဘၪယူၭ ဆၧယူၭ. 4 အဂဲးဘဲၫယီၩ ၦၥ့ၪဆၧလူၬ အဖျါၥံၪ အီၪလၧယဖၧၩ့ တၭ, အဆၧစုၪနီၪ အိၩထၪ့ခွံၬယၥၭ; ယွၩအဆၧမၩၥၭမဲၪလဖၪနီၪ တဲၩ့ဝဲၩအၥၭ ထၫ့ဒၩယၧၩလီၫ. 5 လၧနၪ့ၥံၫ့ဆ့ၬအကျၩ ကၥ့ၪယီၩ့ မိဂၪ့ကိၭထၪ့ဆ့ဧၪ; လၧအဆၧအီၪအၪနီၪ ချီဖၫ မိဂၪ့ဆ့ဧၪ; 6 ဆၧလၧအဘျိၪနီၪ ထံၫလၪ အ့ၪလအီၪဘၪတၭ, ၦအၪ့ဘၪ မိၥ့ၪဆ့ဧၪ; မွဲဆၧအအွံၪ အီၪဝ့ၫ လၧဆၧအဒံၪဘျံၭ အဖၧၩ့နီၪဆ့ဧၪ. 7 ဆၧလၧယလမိထိၭဘၪ ယၥၭနီၪ ကဲၪထၪ့ ဆၧအၪ့ လၧယၥၭလိၪလီၫ. 8 ယဆိၫ့န့ဘၪ ဆၧလၧယအၪ့ကံၩ့နီၪ, မွဲယွၩ ဖ့ၪလၫ့ ဆၧလၧယယိလါ အဖၧၩ့ၥၭနီၪဆံၭ. 9 မွဲအဘၪလါ ယွၩအၥၭ လၧအမိမၩဂၭဂီၩ့ ယၧၩဆံၭ. မွဲအဖျါခွံၬအစူၪ, ဒဲဒၪ့ထ့ၬခွံၬယၧၩဆံၭ. 10 အဂဲးဘဲၫယီၩ ဆၧနီၪ မိကဲၪ ဆၧမုၬယၥၭတၭ, ယမိၥုၪ့ထိၬၥၭထိၬ လၧဆၧၡၪ့ဆၧနၭ လၧအလယၫ့ၥၭဘၪ ဆၧအဖၧၩ့နီၪ, ဒဲလၧဆၧဆံၫ့ဎံၪလဂၩ အဆၧချဲၩ့လဖၪ ယအီၪက့ၪၥူၪခွံၬဆ့အ့ၬ. 11 လၧယမိယိလါဆၧနီၪ, မွဲယဂဲးယဘၭ အီၪလၧဆၧနီၪလမံၩ့လဲၪ. ဒဲလၧယမိအွံၪၥၭဆၧၩ့ဒံၭ အကၠီၩ့တၭ, ယ ထုၬနီၪ မိမၩအၥၭ ဘဲၫၥ့ၪလဲၪ. 12 ယဂဲးယဘၭမွဲ လိးၥံၪ အဂဲးအဘၭဧၪ; တၭ ယဖံၭယယၪနီၪ မွဲထီးၥံၪၡၬၥံၪ ဆ့ဧၪ. 13 ဆၧမၩဆၧၩ့ လၧယဖၧၩ့နီၪ မွဲအစဲၪ့ထၪ့ခွံၬအ့ၬ ဧၪ; ဒဲဆၧထိးထဲၩ့တၩ့ထဲၩ့နီၪမွဲ ဆၧနၫ့ထၪ့ခွံၬ လၧယဖၧၩ့ဆ့ဧၪ. 14 ၦလၧအဘၪနၭဘၪၡၪ့နီၪ အထံၩအၥိၭ ကြၨၭယၫ့ၥုၪ့ယၫ့ၥၭဝ့ၫ, အ့ၪမွဲ အစဲၪ့ဒၪခွံၬ ၦၥ့ၪဆၧ လူၬ အဆၧၥၭမဲၪလီၫ. 15 ယထၧၫ့ဖုဝဲၥံၪ အၪ့လီၫဆၧ ဘဲၫ ထံၫဖိၪချိၬအၥိၭနီၪ, ဘဲၫ ထံၫဖိၪချိၬအကၠီၪ့အၥိၭ လၧအလ့ၩဖီၩ့ခွံၬဝ့ၫဒၪ; 16 လၧအဒုၪထၪ့ဝ့ၫ လၧထံၫလိးအကၠီၩ့, လၧမူၭခိၪဖီၫ အီၪၥူၪအၥၭ လၧအဖၧၩ့အကၠီၩ့ လီၫ. 17 အဆၧၫ့အထီ လၧအခိထၪ့နီၪ, အဝ့ၫၥံၪ လၩ့မါပံၭ တၭ, ထီးဆၧခိ အ့ၪဘၪ အဝ့ၫၥံၪတၭ, အၪ့ခွံၬဝ့ၫ လၧအလးနီၪလီၫ. 18 ၦဖနံၬဖိၪအဒီၪ့ၥံၪ လ့ၩဆၧဖိၬ အဝ့ၫၥံၪ အဖၧၩ့ၥၭတၭ, ကၠၪခွံၬအၥၭ; လ့ၩလၧဆၧအီၪယူ အလးၥံၪတၭ, ဂၭဂီၩ့ဝ့ၫဒၪလီၫ. 19 တံမၫ အဖနံၬဖိၪ အဒီၪ့ၥံၪ လ့ၩဆၧယိဝ့ၫတၭ, ၡံဘၫအဒီၪ့လဖၪ ယိလါ အဝ့ၫၥံၪ တၭ; 20 မွဲအမ့ၬမဲဝ့ၫ လၧအယိလါ ဆၧနီၪအကၠီၩ့တၭ, အဝ့ၫၥံၪ ဂဲၫထီၩ့ ထီးနီၪတၭ, အမ့ၬမဲဝ့ၫဒၪလီၫ. 21 အဂဲးဘဲၫယီၩ ဘိၩ့နဲၪ့ယီၩ, နၥံၪ ကဲၪဆၧ နးမံၩ့အ့ၬ; နၥံၪ ဒၪဘၪ ယဆၧနၭဆၧၡၪ့တၭ, နၥံၪ ၥၭမဲၪဆၧလီၫ. 22 ဂဲၫဆိၬဆၧ လၧယအီၪမွဲဂ့ၩ, ဆၧဘၪဆဲၫ့ လၧနၥံၪ အဆၧထူၭဆၧလၧၫ့နီၪ ဖ့ၪလၫ့ လၧယဂးမွဲဂ့ၩ, 23 မၩဖီၩ့မၩဖျ့ၭ ယၧၩ လၧယဒုၪယဒၩ အစူၪဖၧၩ့, ဒဲဒုၭဂၭဖျ့ၭယၧၩ လၧၦဆီၪ့ အစူၪဖၧၩ့ဆံၭနီၪ, မွဲယစံၭယူၭဆ့ဧၪ. 24 နၥံၪဝ့ၫဒၪယီၩ ၥီၪ့လိၪယၧၩဘီၪ; ယမိလၩ့မါပံၭတၭ; ဒုၭၥ့ၪယၫယၧၩ လၧယမၩမၪဘၪဆၧ အဂဲးအကၠီၪ့နီၪ ဘီၪ. 25 ဆၧချဲၩ့အတီၩလဖၪနီၪ မွဲအဆီၪ့ ဆံၭဒိၪလဲၪ! အ့ၪမွဲ နၥံၪ အဆၧချဲၩ့ကြၩ့ထမးၥံၪ, မွဲအဒုၭနဲၪ ဆၧနီၪလမံၩ့လဲၪ. 26 မွဲနၥံၪ ဆီၫ့မီၪ့ လၧနၥံၪ မိအၪ့ၥီၪ့ ဆၧချဲၩ့လဖၪဆ့ဧၪ, ဒဲၦလၧအလယိလါဘၪ ဆၧနီၪ အဆၧချဲၩ့လဖၪ, လၧအမွဲ ဘဲၫလံၩအၥိၭဧၪ. 27 မွဲမၬ နၥံၪ မိမၩအၧၩ့ ၦဖိၪဎွ့ၪနီၪ, ဒဲခုၪ့ ဆၧဖၧၩ့ လၧနၥံၪ အထံၩအၥိၭအဂး လီၫ. 28 တၭ ဘိၩ့နဲၪ့ယီၩ မွဲအဘၪလါ နၥံၪအၥၭ, ယိယၧၩဘီၪ; အဂဲးဘဲၫယီၩ လၧနၥံၪအမ့ၬယၫ ယမိချဲၩ့ကဘျံၭကဘျၪအ့ၬ. 29 ယစံၭ, ထဲၩ့ထဲၩ့လါဘီၪ; မွဲအထီး ကဲၪထၪ့ ဆၧအၧၩ့လဂ့ၩ; မွဲကဒၪယူၭ, ထဲၩ့ထဲၩ့ဘီၪ; ယမူၭနီၪ မွဲအတီၩအလီၩ့လီၫ. 30 ဆၧအၧၩ့နီၪ မွဲအအီၪလၧယဖျ့ၩ အလီၩ့ဆ့ဧၪ; ယထဲးယိခွါဆၧတၭ, မွဲယၥ့ၪယၫ ဆၧလဂ့ၩဘၪနီၪ ၥ့ၪအ့ၬဧၪ. 

ယိဘၭ Job 7 

1 လၧဂၪ့ခိၪချိၫ့ယီၩ ဆၧဒုၭၥုၭ လၧၦၡၩအဂးနီၪ အီၪအ့ၬဧၪ, ဒဲအနံၩအၥၫ့လဖၪ မွဲ ဘဲၫၦဒိၭအၪ့လံၩ့လၩ့အၥၭ အနံၩအၥၫ့နီၪ, မွဲအ့ၬဧၪ. 2 ဘဲၫဆၧအခ့ၫအၡၩဆိၫ့န့ဘၪ ဆၧလၩၡူၪအၥိၭ, ဒဲဘဲၫၦဒိၭအၪ့လံၩ့လၩ့အၥၭနီၪ ဆိၫ့န့ဘၪ အလံၩ့အလဲၫအၥိၭ; 3 ဘဲၫနီၪၥိၭ ယန့ဘၪ လၩၥံၪ ဘၪဆဲၫ့ လၧဆၧၡၪ့ဆၧနၭနီၪ, ဒဲမုနၩလဖၪ လၧဆၧပွံၭယၥၭနီၪ အီၪဝ့ၫ လၧယဂးဆ့လီၫ. 4 လၧယမံၫနၩ့အခၫနီၪ, ယစံၭ; မွဲမုနၩ မိဖီၩ့တၭ, ယမိဂဲထုၪ့ထဲၩ့ ဆံၭယံၬလဲၪ! ယလၩ့ပွံၭ လၧယကၠၪယၥၭ လါခီၫလါခီၫ ထီးဆၧဖၩ့ထၪ့လီၫ. 5 ယဖံၭယယၪ ကီၩ့ၥိၭထၪ့ဝ့ၫ ဆၧအုၪ ဒဲဂၪ့ခိၪအခိလီၪ့လဖၪတၭ; ယဖံၭအဖၧၩ့လး လၩ့ဘံၭနီၪ ထ့ဖၭထၪ့ဒီၭလီၫ. 6 ယမုနံၩလဖၪ ချဲၫ့နဲၪ့ ၦထၭထၪ အလူၪထွံၫ, ဒဲလၧဆၧယိလါ လအီၪဘၪနီၪ လူၬခွံၬဝ့ၫဒၪလီၫ. 7 ယၥၭမၧၫ့မွဲ လံၩတၭ, နၪ့ထၪ့ထဲၩ့ဘီၪ; ယမ့ၬၥၪ မိဒၪဘၪဆၧအဂ့ၩ နးကၠၪဒီၭအ့ၬ. 8 ၦလံဂၩ လၧအဒၪဘၪယၧၩ အမ့ၬၥၪနီၪ, မိဒၪဘၪလၧၩ့ ယၧၩအ့ၬ; နၥံၪအမ့ၬၥၪၥံၪ မိအၪ့ဎၬ လါနၫ့ယၧၩတၭ, ယမိအီၪအ့ၬ. 9 ဘဲၫဆၧအုၪ့လူၬဝ့ၫနီၪ, ဒဲဒံၩခွံၬဝ့ၫအၥိၭ; ဘဲၫနီၪၥိၭ ၦလၧအလ့ၩလၩ့ လၧဖျုဖၧၩ့နီၪ, မိဂဲၫထဲၩ့ထၪ့လၧၩ့အ့ၬ. 10 မိထဲၩ့ထဲၩ့ဒီၭ လၧအဂံၪ့အ့ၬ, ဒဲအလးနီၪ ၥ့ၪယၫလၧၩ့ အဝ့ၫအ့ၬ. 11 မၩအၥၭဘဲၫနီၪတၭ ယမိပဒၩ့ ယနိၭအ့ၬ; လၧယၥုၪ့အုၭၥၭအုၭတၭ, ယမိချဲၩ့ဆၧလီၫ. လၧယဆၧဘၪမီၪ့ ဘၪမၭအကၠီၩ့, ယၥၭအံၩ့နဲၫ့တၭ, ယချဲၩ့ဆၧလီၫ. 12 လၧနဘၪ အီၪက့ၪ ၦခိၭယၧၩလဒီၪ့နီၪ အကၠီၩ့တၭ, ယမွဲ မၫဆမံၭဧၪ, ယမွဲ ဆၧယိၬ အဆၧမိဎါနီၪ ဆ့ဧၪ. 13 ထီးယ အ့ၪစံၭ, ယလးမံၫဒၩ မိမၩမုၬယၥၭ, ယလးမံၫ မိမၩဎွံၫထၪ့ ယဆၧဂၪ့အုၩ့ဂၪ့ထိၬလဖၪနီၪ; 14 ထီးနီၪလဖၧၫ့ နမၩၥၭမဲၪယၧၩ လၧဆၧမံၫမးလဖၪ, ဒဲမၩၡူၭယၧၩ လၧဆၧဒၪ ဆၧလၧယၫလခီၫလဖၪနီၪလီၫ. 15 တၭယရွံန့ ဆၧလၩ့အုၭၥံၫ, ဆၧၥံၫဒိၪ အၪနဲၪ့ ယၥၭမၧၫ့ဒံၭ လီၫ. 16 ယဎွ့လၩ့တၭ; ယမိမၧၫ့ အဆိၩအကၠၪအ့ၬ; မၩဘူၭယၧၩ လဂ့ၩ, အဂဲးဘဲၫယီၩ ယမုနံၩလဖၪ မွဲဆၧအအွံၩလီၫ. 17 ၦၡၩ လၧနမိမၩဒိၪထၪ့ အဝ့ၫ, ဒဲအီၪက့ၪ နဆၧဆီၫ့မီၪ့ လၧအဂးနီၪ, မွဲဆၧနီၪလမံၩ့လဲၪ. 18 ဒဲလၧနမိအီၪၡီၩ့ အဝ့ၫ ကိၭဂီၩဒ့ၭ, ဒဲမၩခွါဝ့ၫနီၪ လထံၪဎးဘီၩ့ဎးတၭ, မွဲဆၧနီၪလမံၩ့လဲၪ. 19 နလကၠၪခွံၬဘၪ လၧယၧၩ, ဒဲဖျါယၧၩ ထီးယယုလၩ့ထဲၩ့ဘၪ ယထိၪဖျံၭထံၫနီၪ, မွဲအဆံၭယံၬလဲၪ. 20 ၦလၧအခိၭ ၦၡၩလဂၩဧ့, ယမၪဘၪယူၭတၭ, မွဲယဘၪမၩနၧၩ လၧဆၧနီၪလမံၩ့လဲၪ. မွဲနအီၪက့ၪယၧၩ လၧဆၧမၩနဲၪ့အဂး, ဘဲၫၥိၭ ယမိကဲၪ ဆၧယိၭအဎၧၫ့ လၧယဂးဒၪယဝ့ၫ, မွဲဘၪလဲၪ. 21 တၭမွဲဘၪနီၫ နလဖျါခွံၬဘၪ ယဆၧမၪနီၪလဲၪ; ဒဲယဆၧအၧၩ့နီၪ, နလမၩဖီၩ့မၩဖျ့ၭခွံၬဘၪနီၪ, မွဲအဂဲးဘဲၫၥ့ၪလဲၪ. လယံၬဘၪတၭ, ယမိမံၫနၩ့ လၧဂၪ့ခိၪမုၬအကျၩ တၭ; နမိအၪ့ဎၬ လါနၫ့ယၧၩတၭ, ယအီၪလၧၩ့အ့ၬ. 

ယိဘၭ Job 8 

1 ထီးနီၪလဖၧၫ့ ၦၡူအၫဖိၪ စဘံလဒၭ ချဲၩ့ဆၧၫ့ဝ့ၫတၭ, စံၭဝ့ၫဒၪ; 2 နမိချဲၩ့ ဆၧလဖၪယီၩ ဆံၭယံၬလဲၪ. ဒဲနနိၭ အဆၧချဲၩ့လဖၪ မိကဲၪ ဘဲၫလံၩဆီၪ့အၥိၭ ဆံၭယံၬလဲၪ. 3 ဆၧတီၩနီၪ မွဲယွၩ မိမၩကဒၩထဲၩ့ဆ့ဧၪ; ဆၧတီၩဆၧလီၩ့နီၪ, မွဲၦၥ့ၪဆၧလူၬ မိမၩကဒၩထဲၩ့ဆ့ဧၪ. 4 နဖိၪခွၫၥံၪ မၪဘၪ ဆၧထၫ့ဒၩ လါနၫ့ အဝ့ၫဒၪ, ဒဲအဝ့ၫနီၪ ဖ့ၪလၫ့ခွံၬ အဝ့ၫၥံၪ လၧအဆၧဒဲၩဘၭ အစီၩ့အမၩ့အဖၧၩ့ တၭ; 5 နနၫ့ဆါဒၪနဝ့ၫ န အ့ၪအၪ့ဎၬယွၩ, ဒဲအၪ့ကံၩ့အၪ့ယၫ ၦၥ့ၪဆၧလူၬနီၪ; 6 န အ့ၪဆံၫ့ဎံၪဝ့ၫ ဒဲအတီၩအလီၩ့ တၭ; မွဲတၡါ ဘိၩ့နဲၪ့ယီၩ ဒၪလ့ၬ အဝ့ၫဒၪ မိနၪ့ထၪ့အၥၭ လၧနဂး, ဒဲနဂံၪ့အတီၩအလီၩ့နီၪ မိဒုၭဂုးခၧၫ့ဝ့ၫဒၪ လီၫ. 7 ထီးနီၪလဖၧၫ့, လၧအခၪ့ထံၭ နမွဲ ဆၧဆံၭ လါနၫ့ တၭ, လၧအထုၬလခီၫ နမိကဲၪ ဆၧဖၭဒိၪလ့ၬလီၫ. 8 တၭယစံၭနၧၩ, အၪ့စၪ့လါ ၦအဆိၩလၧဖျိၩ့နီၪ, ဒဲ ယိနဲၪ့ဆၧ လၧအဝ့ၫၥံၪအဖါလဖၪ ဒုၭနဲၪဖျီၪထၪ့ဝ့ၫနီၪ ဆံၭ. 9 အဂဲးဘဲၫယီၩ ပအီၪထၪ့ဘိၩ့ လၧမုဂၪတၭ, ၥ့ၪယၫဆၧ နးမံၩ့အ့ၬ; အဂဲးဘဲၫယီၩ ပမုနံၩလဖၪ လၧဂၪ့ခိၪချိၫ့ယီၩ မွဲ ဘဲၫဆၧလၩၡူၪအၥိၭနီၪလီၫ. 10 တၭ အဝ့ၫၥံၪ မိၥီၪ့လိၪနၧၩ, ဒဲလီၩဘၪနၧၩ, ဒဲချဲၩ့ထၪ့ ဆၧချဲၩ့ လၧအၥၭခံဖၧၩ့ မွဲအ့ၬဧၪ. 11 ကဖံၬ အ့ၪလအီၪဘၪနီၪ, ဖီးထံၫမဲၪထၪ့ဘၪ မိၥ့ၪဧၪ; ထံၫ အ့ၪလအီၪဘၪတၭ, မွဲဖီးလဖၪနီၪ မိကဲၪထၪ့ဆ့ဧၪ. 12 လၧၦလဖ့ၬဒံၭဘၪတၭ အီၪၥံၫ့ဆ့ၬဒံၭနီၪ, မွဲအဎဲၫ့ထၬ ဆိၫနဲၪ့ နၪ့ၥံၪမံၩ့ၥံၪ အဂူၫဂၩလဖၪနီၪလီၫ. 13 တၭ ၦလၧအၥၭနၪ့ခွံၬ ယွၩ ထီးအလူၬနီၪ, အဖၧၩ့ၥၭၥံၪ မၩအၥၭ ဘဲၫနီၪၥိၭလီၫ; ၦလဆံၫ့ဘၪ အဆၧယိလါနီၪ မိဂၭဂီၩ့ဝ့ၫဒၪလီၫ. 14 အဂဲးဘဲၫယီၩ အဆၧဒိၭနဲၩ့ အလးနီၪ မိဘၪ ဆၧဒၪ့ထ့ၬခွံၬတၭ; အဆၧဒိၭနဲၩ့နီၪ, မွဲခၩ့အဒိၩ့လီၫ. 15 မွဲအမိဒိၭနဲၩ့အၥၭ လါနၫ့ လၧအဂံၪ့ တၭ, အီၪဂုးခၧၫ့အ့ၬ; မိဖီၪ့ထၬ လါနၫ့နီၪ, မွဲအအီၪ ဆၧၫ့ထုၪ့ဝ့ၫဒၪအ့ၬ. 16 အဝ့ၫဒၪ ၥံၫ့ဝ့ၫ လၧမုအမ့ၬယၫ တၭ, အထဲၩ့အဖၫ့ မၩဎွ့ၩအကျိၭနီၪလီၫ. 17 အဝံၥံၪ မၩဘုၭထၬအၥၭ လၧလိးအပိၩ့; ဒဲဒၪဘၪ လိးလဖၪအလး လီၫ. 18 ထီးအ့ၪဘၪ ဆၧမၩဂၭဂီၩ့ခွံၬ လၧအလးနီၪ, မီၪ့ဘံၭခွံၬ အဝ့ၫဒၪတၭ, စံၭဝ့ၫ, ယဒၪဘၪနၧၩအ့ၬ. 19 ယိခွါ, အနီၪမွဲ အဖၧၩ့ၥၭ အဆၧၥၭထိၬ, ဒဲလၧဂၪ့ခိၪအဖၧၩ့နီၪ ဂူၫဂၩၥံၪ မိမဲၪထၪ့ဝ့ၫဒၪလီၫ. 20 ယိခွါ, ၦအလၧၫ့အဎွ့ၩနီၪ ယွၩခွံၬၡိၭအ့ၬ, မိဖီၪ့ ၦအၧၩ့အစူၪနီၪဆ့အ့ၬ. 21 လၧအမၩဎွ့ၩထၪ့ နနိၭ လၧဆၧနံ အဘိၩ့ဘၭ, ဒဲနနိၭဖျံၩ လၧဆၧၥုၪ့ထိၬၥၭထိၬနီၪ, 22 ၦလၧအမ့ၬလဲၩနၧၩလဖၪ, မိဘၪ ဆၧဒုၭကီၩ့ထၪ့ၥိၭထၪ့ ဆၧမ့ၬမဲလီၫ. တၭ ၦအၧၩ့လဖၪ အီၪဝ့ၫအလးနီၪ, လမိအီၪလၧၩ့ဘၪလီၫ. 

ယိဘၭ Job 9 

1 ထီးနီၪလဖၧၫ့ စယိဘၭ ချဲၩ့ဆၧၫ့ဝ့ၫတၭ, စံၭဝ့ၫဒၪ; 2 မွဲတၡါယူၭ, ဆၧမွဲဘဲၫနီၪၥိၭ, ယၥ့ၪယၫ; အဂဲးဘဲၫယီၩ ၦၡၩ အီၪတီၩဝ့ၫလီၩ့ဝ့ၫ လၧယွၩ အမ့ၬယၫ မိၥ့ၪ ဘဲၫၥ့ၪလဲၪ. 3 အ့ၪမိဂဲးလိၬတ့ၭလိၬ ဘၪအၥၭ လၧအဝ့ၫဒၪတၭ, လၧဆၧလထီၫ့အကျၩနီၪ, မွဲအချဲၩ့ဆၧၫ့န့ လထံၪနီၪ ၥ့ၪအ့ၬ. 4 အၥၭကိၪ့ဆၧၥ့ၪ, ဒဲအစီၩ့အမၩ့ ဒိၪဒိၪလ့ၬတၭ, ၦလၧအထၫ့ဒုၪဒၩ အဝ့ၫ အီၪဂုးခၧၫ့ နီၪ, မွဲပလၫလဂၩလဲၪ. 5 အဝ့ၫဒၪ ၥုၭခွံၬ ခိၪလီၩ့ၥံၪဘိၩ့ အဝ့ၫၥံၪ လချုၭၥ့ၪယၫဒံၭဘၪတၭ, လၧအဆၧၥၭထၪ့ အဖၧၩ့နီၪ မွဲအချုၬလၩ့ အဝ့ၫၥံၪလီၫ. 6 အဝ့ၫ မၩဝၭ ဂၪ့ခိၪၥုၭခွံၬ လၧအလးတၭ; အထုၪ့လဖၪ ဘၪ ဆၧထိၪတရူၩဝ့ၫလီၫ. 7 အဝ့ၫ မၪလူၬ မုတၭ ဖၩ့ထၪ့ဝ့ၫဒၪအ့ၬ; ၡၪၥံၪနီၪ မွဲအစဲၩနဲၪ့ထၬဝ့ၫဒၪလီၫ. 8 အဝ့ၫဒၪ ပၠၪလၩ့ မူၭခိၪနီၪ လဂၩဎးတၭ, ယဲးလၩ့ လၧမၫဆမံၭ အလပီၩ အဖၫ့ခိၪနီၪလီၫ. 9 အဝ့ၫဒၪ တဲၩ့လၩ့ ၡၪကဆၫ့, ၡၪအိၫရဲအၫ့, ဒဲၡၪဒိၩ့မု, ဒဲအဒူၭလဖၪ အီၪၥူၪဝ့ၫ လၧမုခံၫ့လခီၫလီၫ. 10 မွဲအမၩ ဆၧအဒိၪအထီၫလဖၪ လၧၦၡၩအၪ့ဎၬၥ့ၪယၫ အဂဲးအကၠီၪ့ဘၪအ့ၬ, ဒဲဆၧလၩ့လၭ လၧၦဝံထၪ့နၬထၪ့ၥ့ၪအ့ၬ. 11 ယိခွါ, မွဲအလ့ၩဖီၩ့ခွံၬယၧၩတၭ, ယဒၪဘၪ အဝ့ၫအ့ၬ; လ့ၩဝ့ၫ ဘဲၫနီၪလါနၫ့, ယၥ့ၪယၫ အဝ့ၫအ့ၬ. 12 ယိခွါ, အဝ့ၫဒၪ မၩန့ထၪ့ခွံၬဆၧတၭ, မွဲပလၫ မိပဒၩ့ထၬ အဝ့ၫ လဂၩလဲၪ; မွဲနမၩနီၫလဲၪနီၪ, မွဲပလၫ မိစံၭဝ့ၫ လဂၩလဲၪ. 13 ယွၩ အ့ၪလဒုၭဂဲၫထဲၩ့ဘၪ အဆၧၥၭထၪ့နီၪ, ၦအီၪက့ၪထၪ့ထီၫအၥၭ လၧအမၩဆၧၩ့ဆၧနီၪ ကူၭလၩ့အၥၭ လၧအဖၫ့လၬလီၫ. 14 မၩအၥၭဘဲၫနီၪတၭ, မွဲယချဲၩ့ဆၧၫ့ အဝ့ၫဒၪ ကြၨၭဆ့ဧၪ; မွဲယရွံန့ ဆၧချဲၩ့ၥံၪ ထၫ့ဒၩ အဝ့ၫဒၪဆ့ဧၪ. 15 ယမွဲ ၦအတီၩအလီၩ့ လါနၫ့နီၪ, ယချဲၩ့ဆၧၫ့ အဝ့ၫနီၪအ့ၬ; ယမိအၪ့ကံၩ့အၪ့ယၫ ၦလၧအမိစ့ၩရၫ့ယၧၩ လဂၩနီၪလီၫ. 16 ယ အ့ၪကိၭထၪ့တၭ, အဝ့ၫဒၪ စံၭဆၧၫ့ယၧၩနီၪ, မွဲအခိၭနၪ ယလူနီၪ, ယမိနဲၩအ့ၬ. 17 အဂဲးဘဲၫယီၩ မွဲအမၩလၩ့ဘျ့ၭယၧၩ လၧလဖုၬအဖၧၩ့, ဒဲလၧအလး လအီၪဘၪနီၪ, မၩအၪထၪ့ ယဖၧၩ့လးၥံၪလီၫ. 18 လဒုၭၥၪထၪ့ဘၪယၧၩ; အ့ၪမွဲ မၩလၧၫ့ထၪ့ဎွ့ၩထၪ့ယၧၩ လၧဆၧၡၪ့ဆၧနၭ အခၫနီၪလီၫ. 19 အ့ၪဘၪဆဲၫ့ လၧဂဲးဆီၪ့ဘၭဆီၪ့တၭ, ယိခွါ; အဝ့ၫဒၪမွဲ ဆၧအဂဲးဆီၪ့! အ့ၪဘၪဆဲၫ့ လၧအတီၩနီၪ, မွဲပလၫ မိဖၭဝဲၩ အဆၧၫ့အထီ လၧယဂး လဂၩလဲၪ. 20 ယမွဲလါနၫ့ ၦအတီၩတၭ, ယနိၭဒၪယဝ့ၫ မိစ့ၩရၫ့စၪ ယၧၩတၭ; ယ အ့ၪလၧၫ့ဎွ့ၩ လါနၫ့, အဝ့ၫဒၪ မိဒုၭနဲၪ လၧယမွဲ ၦနါကဲၪ့လီၫ. 21 ယ အ့ၪလၧၫ့ထၪ့ဎွ့ၩထၪ့ လါနၫ့နီၪ, ယယိထဲၩ့ခွါထဲၩ့ ယနၫ့ဆါဒၪယဝ့ၫဆ့အ့ၬ; ယၥၭမၧၫ့ယီၩ ယအီၪက့ၪ ဘဲၫဆၧအဎွ့ၩဒိၪဆ့အ့ၬ. 22 မွဲဝ့ၫ ဆၧလမံၩ့ဎးတၭ, အခိးမွဲ ယစံၭ; အဝ့ၫဒၪ မၩလူၬခွံၬ ၦအတီၩ ဒဲၦအအၧၩ့ဆ့ လီၫ. 23 ထီးဆၧၥံၫချဲၫ့ အ့ၪမၩဂၭဂီၩ့ၡူၭဆၧတၭ, အဝ့ၫဒၪ မိနံဘၪ ၦလၧအဆၧမၪ လအီၪဘၪ အဆၧၡၪ့နီၪလီၫ. 24 ဂၪ့ခိၪနီၪ ဘၪ ဆၧဖ့ၪလၫ့ခွံၬဝ့ၫ လၧၦအအၧၩ့ အစူၪဖၧၩ့; အဝ့ၫဒၪ မၩဘံၭခွံၬ ၦလၧအစ့ၩရၫ့ဆၧလဖၪ အမ့ၬတၭ; အ့ၪလမွဲဘၪနီၪ, မွဲအအီၪ ခီၫခီၫလဲၪ; မွဲပလၫ လဂၩလဲၪ. 25 ယမုနံၩလဖၪ ချဲၫ့နဲၪ့ ၦၥိၫ့လံၬပရၧၫ့နီၪ စဲၪ့ဖျိၭတၭ, ဒၪဘၪဆၧဂ့ၩ နးမံၩ့အ့ၬ. 26 လ့ၩဖီၩ့ခွံၬ ဘဲၫ ချံၫခီၫ့ဘီၩ့ အၥိၭတၭ, ဘဲၫ လံၬကျီၫ့ကျီၫ့ဘျၨၪ လၩ့ လၧအဆၧအၪ့ဂူၬန့ အအီၪၥိၭ နီၪလီၫ. 27 ယ အ့ၪစံၭ, ယမိၥၭနၪ့ခွံၬ ယဆၧၥူၭဝံၪၥူၭလၩနီၪ, ယမိခွံၬၡိၭ ယဆၧဎၧၫ့ တၭ, ယမိၥုၪ့ထိၬၥၭထိၬတၭ; 28 ထီးနီၪလဖၧၫ့ ယၥၭမဲၪ ယဆၧခိဆၧဝီၩ ထီးအလူၬလဖၪနီၪ, ယၥ့ၪယၫ လၧနမိအီၪက့ၪယၧၩ ဘဲၫၦလၧအဆၧမၪ လအီၪဘၪဆ့အ့ၬ. 29 ယဝ့ၫဒၪ, ဆၧအ့ၪ အီၪက့ၪယၧၩ ဘဲၫၦလၧဆၧမၪအီၪဝ့ၫ အၥိၭတၭ, မွဲယမၩဎၧၫ့လၩ့ ယၥၭဒၪယဝ့ၫယီၩ အဂဲးဘဲၫၥ့ၪလဲၪ. 30 ယ အ့ၪၥူၫဝၭ လါနၫ့ ယနၫ့ဆါ လၧမူၭခိၪဖီၫအထံၫနီၪ; ဒဲယမၩဆံၫ့ယစူၪ ဂ့ၩဘၪစဲၪ လါနၫ့ တၭ; 31 နမိခွံၬလၩ့ယၧၩ လၧဆၧဖၧၩ့တၭ, ယကီၩ့ယၥိၭဒၪယဝ့ၫနီၪ မိအီၪက့ၪ ၥၭလိၪယၧၩလီၫ. 32 လၧယမိချဲၩ့ဆၧၫ့ အဝ့ၫနီၪ, ဒဲလၧယမိလ့ၩဎုၬ လၧဆၧစ့ၩရၫ့ခွး အဖၧၩ့တၭ, အဝ့ၫဒၪမွဲ ၦၡၩ ဘဲၫယၧၩအၥိၭအ့ၬ; 33 ၦလၧအမိစ့ၩရၫ့ဆၧ လၧပဘိၩ့ဆၧၩ့, ဒဲအီၪက့ၪအစူၪ လၧပၧၩ နံၫဂၩလူၬ အလီၩ့ အီၪနးဂၩအ့ၬ. 34 အနိၪထးနီၪ မွဲအကၠၪခွံၬဝ့ၫ လၧယအီၪဆံၭ; ဘဲၫၥိၭ ဆၧၥၭမဲၪ အဝ့ၫနီၪ, ထီးမၩနၧၩ့မၩစၪ ဘၪယၧၩလဂ့ၩ. 35 ယမိချဲၩ့ထၪ့တၭ, ယမိၥၭမဲၪ အဝ့ၫအ့ၬ; အဂဲးဘဲၫယီၩ လၧယနၫ့ဆါဒၪယဝ့ၫ အဖၧၩ့, ဆၧမၩအၥၭဘဲၫနီၪအ့ၬ. 

ယိဘၭ Job 10 

1 ယၥၭမၧၫ့ယီၩ ဒုၭပွံၭယၥၭတၭ, ယမိဖျါခွံၬ ယဆၧဂၪ့အုၩ့ဂၪ့ထိၬနီၪ ယမိချဲၩ့ဆၧ လၧယၥုၪ့ခိၥၭဝီၩလီၫ. 2 ယမိစံၭယွၩ, ထီးအီၪက့ၪ ဆၧမၪ လၧယလီၩ့ လဂ့ၩ; နဂဲးလိၬတ့ၭလိၬယၧၩမွဲ အဂဲး ဘဲၫၥ့ၪလဲၪ, ဒုၭနဲၪယၧၩ နးထံၪဘီၪ. 3 လၧနမိမၩၡၪ့မၩယၬဆၧ, စ့ၩရၫ့စၪ ဆၧမၩ လၧနစူၪဒၪ နဝ့ၫမၩနီၪ, ဒဲဒုၭဖၩ့ဒိၭ ၦအၧၩ့ၥံၪ အဆၧကိၪ့နီၪ, မွဲအဂ့ၩ လၧနမ့ၬယၫဆ့ဧၪ. 4 မွဲနအီၪလၧဆၧယၪ အမ့ၬယၫနီၪဆ့ဧၪ; မွဲနဒၪဘၪဆၧ ဘဲၫၦၡၩအၥိၭ ဆ့ဧၪ; 5 နမုနံၩလဖၪမွဲ ဘဲၫၦၡၩအမုနံၩလဖၪဧၪ; နနံၪ့ၥံၪမွဲ ဘဲၫၦၡၩအမုနံၩလဖၪအၥိၭ ဆ့ဧၪ. 6 မွဲနအၪ့ဎၬ ယဆၧအၧၩ့, ဒဲနမိအၪ့ဎၬယိ ယဆၧဒဲၩဘၭဆ့ဧၪ. 7 နၥ့ၪယၫ လၧယလမွဲဘၪ ၦအၧၩ့ဖိၪတၭ; ၦမၩဖီၩ့ဖျ့ၭ လၧနစူၪဖၧၩ့ၥ့ၪ နးဂၩအ့ၬ. 8 နစူၪဒၪနဝ့ၫ မၩကဲၪထၪ့ယၧၩ, ဒဲမၩထၪ့ ယခံးယဂၩ့ ထၧၫ့ဂၩယၫ လါနၫ့တၭ; နမၩဂၭဂီၩ့ ယၧၩဘီၪ! 9 ဘိၩ့နဲၪ့ယီၩ နၪ့ထၪ့ထဲၩ့ လၧနမၩထၪ့ ယခံးယဂၩ့ လၧကဖံၬ တၭ, မွဲနမိဒုၭကဲၪထဲၩ့ဒီၭယၧၩ လၧဂၪ့ခိၪ အမုၬနီၪဆ့ဧၪ. 10 နလူၫလၩ့ယၧၩ ဘဲၫဆၧနူထံၫအၥိၭ, ဒဲမၩလၩ့ဒၭ ယၧၩ ဘဲၫဆၧနူထံၫ လၩ့ဒၭအၥိၭနီၪ, မွဲအ့ၬဧၪ. 11 နဒုၭကီၩ့ဒုၭၥိၭထၪ့ယၧၩ လၧဆၧဖံၭဆၧယၪ, ဒဲန ထၭထၪ ယၧၩ လၧဎွံၪၥံၪထီၪ့ၥံၪနီၪလီၫ. 12 ၥၭမၧၫ့ ဒဲဆၧအခိးအတၩ နဖ့ၪလၫ့ယၧၩတၭ, နယိထဲၩ့ခွါထဲၩ့ ယၥၭၡီၩ့ လီၫ. 13 တၭ ဆၧလဖၪယီၩ နအီၪက့ၪၥူၪခွံၬ လၧနၥၭခံဖၧၩ့; ဆၧယီၩလမံၩ့ အီၪလၧနၥၭဖၧၩ့နီၪ ယၥ့ၪယၫယဝ့ၫလီၫ. 14 ယ အ့ၪမၪဘၪဆၧ နဒၪဘၪယၧၩတၭ, မွဲနမိမၩဖီၩ့မၩဖျ့ၭ ယဆၧဒဲၩဘၭအ့ၬ. 15 ယ အ့ၪ မွဲၦအၧၩ့တၭ, ဆၧၡၪ့ဆၧနၭ ဘၪယၧၩဖီၩ! အ့ၪမွဲ အတီၩအလီၩ့နီၪ ယမိၬထၪ့ယခိၪအ့ၬ; ဆၧမ့ၬမဲ မၩလၧၫ့ဎွ့ၩယၧၩ, ယဆၧၡၪ့ဆၧနၭ ဖျီၪထၪ့ဖီၩ! 16 အ့ၪဆိၬထၪ့အၥၭတၭ, နလီၩ့ အၪ့ဎၬယၧၩ ဘဲၫ ဆၬလၥၧၫ့အၥိၭနီၪ, ဒဲဒုၭနဲၪ နစီၩ့နမၩ့ လၩ့လၭနီၪ လၧယလီၩ့လီၫ. 17 နမၩထၪ့ၥၫ့ဒီၭ နဆၧထိးအၥၭ ထၫ့ဒုၪဒၩ ယၧၩတၭ, နမၩအၪထၪ့ နဆၧၥၭထၪ့ လၧယလီၩ့တၭ; ဆၧခမျၧးနီၪ ဖိၬဆၧခမျၧးအခဲၫ့ ထၫ့ဒုၪဒၩယၧၩလီၫ. 18 မၩအၥၭဘဲၫနီၪတၭ, မွဲနဒုၭဂဲၫထၪ့ယၧၩ လၧဆၧဒၧၩ့လးအဖၧၩ့နီၪ, မွဲအဂဲးဘဲၫၥ့ၪလဲၪ, မွဲယကြၨၭၥံၫယူၭတၭ, ၦမ့ၬၥၪ မိဒၪဘၪယၧၩ နးတီၪ့အ့ၬ. 19 ယကြၨၭအီၪ ဘဲၫယလဂဲၫထၪ့ဘၪအၥိၭတၭ; ကြၨၭလၧၦဆိၬခွံၬယူၭယၧၩ လၧဒၧၩ့လးနီၪ ထီၩ့လၧဆၧၥွၪခိၪလီၫ. 20-21-22 ယအီၪ ၡၩနံၩၡၩၥၫ့ မွဲအ့ၬဧၪ. မွဲအထီးမၩဘူၭယၧၩ လဂ့ၩ. လၧယလချုၭလ့ၩထီၩ့အလး လၧယလဂဲၫထဲၩ့ဘၪနီၪ, 20-21-22 လၧဆၧခံၭအခး ဒဲဆၧၥံၫအလၩၡူၪအခး, 20-21-22 လၧဆၧခံၭအခး ဘဲၫဆၧခံၭၥၧၫ့ဝ့ၫ အၥိၭ, ဆၧၥံၫ အလၩၡူၪ, လၧအလဎၩ့ဘၪ; ဒဲလၧဆၧဖၩ့နီၪ အီၪ ဘဲၫဆၧခံၭၥၧၫ့အၥိၭတၭ; မွဲအဒုၭအီၪဒၪယၧၩ ဘဲၫၥိၭ ယမိအီၪမုၬထၪ့ထဲၩ့ လဆံၭဆံၭဘီၪ. 

ယိဘၭ Job 11 

1 ထီးနီၪလဖၧၫ့ ၦနၫအမၭဖိၪ စဇိဖၫနီၪ ချဲၩ့ဆၧၫ့ဝ့ၫ တၭ, စံၭဝ့ၫဒၪ; 2 ဆၧချဲၩ့အၪလဖၪနီၪ ၦစံၭဆၧၫ့ အလးအီၪအ့ၬဧၪ; ၦချဲၩ့ဆၧၥ့ၪနီၪ, မွဲဆၧအီၪက့ၪဝ့ၫ လၧအတီၩအလီၩ့နီၪ, ကြၨၭအ့ၬဧၪ. 3 နချဲၩ့ၥူၪဂဲၩဆၧနီၪ, မွဲအဒုၭ အီၪလၩ့မါပံၭ ၦၡၩဧၪ; နမၩကြၩ့ထမးဆၧတၭ, ၦကြၨၭဒုၭမ့ၬမဲနၧၩ နးဂၩအ့ၬဧၪ. 4 အဂဲးဘဲၫယီၩ နစံၭ, ယဆၧၥီၪ့နီၪ ဆံၫ့ဝ့ၫတၭ, ယဝ့ၫဒၪ ယအီၪဆံၫ့ လၧနမ့ၬယၫလီၫ. 5 တၭမွဲ ယွၩချဲၩ့ထၪ့လါဆၧ, ဒဲအၩ့ထၪ့ အနိၭ ထၫ့ဒၩနၧၩဆံၭ. 6 ဒဲဒုၭနဲၪလါနၧၩ လၧဆၧကိၪ့ၥ့ၪ အအီၪၥူၪလဖၪ, လၧဆၧၥုၪ့ဖၭၥၭဖၭမွဲ ဆၧ အၪအၪလ့ၬတၭ; ထီးနီၪလဖၧၫ့ နမိၥ့ၪယၫ လၧယွၩ နၪ့ထၪ့ထဲၩ့ နဆၧဒဲၩဘၭ ထီးအလူၬ လၧအထၫ့ဒၩ နၧၩနီၪအ့ၬ. 7 ယွၩ အဆၧယိၬလဖၪနီၪ, မွဲနအၪ့ဎၬဒၪဘၪ မိၥ့ၪဆ့ဧၪ; ၦၥ့ၪဆၧလူၬနီၪ, မွဲနအၪ့ဎၬ ၥ့ၪယၫ အဝ့ၫ လၧၫ့လၧၫ့ဎွ့ၩဎွ့ၩ မိၥ့ၪဆ့ဧၪ. 8 မွဲအထၪ့ထီၫ ဘဲၫမူၭခိၪအၥိၭနီၪ; နမၩမိၥ့ၪ ဘဲၫၥ့ၪလဲၪ; ယိၬနဲၪ့ ဖျုဖၧၩ့တၭ, နမိၥ့ၪယၫ ဘဲၫၥ့ၪလဲၪ. 9 အဆၧထိၪနီၪ ထီၫနဲၪ့ ဂၪ့ခိၪ, ဒဲလဲနဲၪ့ မၫဆမံၭ! 10 အဝ့ၫဒၪ အ့ၪဒၪ့ထ့ၬဆၧ မွဲဂ့ၩ, ကၭဘံၭထၬဆၧ မွဲဂ့ၩ, ဒုၭအီၪကီၪ့ဆၧ မွဲဂ့ၩ, မွဲပလၫ ပဒၩ့ထၬ မိၥ့ၪ လဂၩလဲၪ. 11 အဂဲးဘဲၫယီၩ အဝ့ၫဒၪ ၥ့ၪယၫ ၦအၧၩ့ဖိၪၥံၪ မွဲအဒၪ ဆၧအၧၩ့ဆၧၥၫ့နီၪ မွဲလဆီၫ့မီၪ့ဘၪ အဂဲးအကၠီၪ့နီၪ ဆ့ဧၪ. 12 အ့ၪမွဲ ၦၡၩမၩ ဖိၫလိၫအၥၭတၭ, အဆၧကိၪ့ၥ့ၪနီၪ အီၪအ့ၬ; ခီၫလၧအအီၪဖျဲၪၥၫ့နီၪ မၩအၥၭ ဘဲၫကၥ့ၪယီၩ့မံၩ့အဖိၪ အၥိၭလီၫ. 13 နဝ့ၫဒၪ န အ့ၪတဲၩ့ဝဲၩနၥၭ, ဒဲယူၬထၪ့ နစူၪ လၧယွၩအအီၪနီၪတၭ, 14 ဆၧအၧၩ့ အ့ၪအီၪလၧနစူၪဖၧၩ့တၭ, ခွံၬၡိၭခွံၬ လၧအယဲၩ့ဆံၭ; ဒဲဒုၭအီၪ ဆၧအၧၩ့ဆၧၥၫ့ လၧနအီၪဝ့ၫအလးဖၧၩ့နီၪ လဂ့ၩ; 15 မွဲမၬ, ထီးနီၪလဖၧၫ့ နမိမိၬထၪ့တၡါ နမ့ၬ လၧမဲၪၥၧၫ့မဲၪဝီၩနီၪ လအီၪဘၪနီၪ, ဒဲနမိအီၪဂုးခၧၫ့တၭ, ၥၭမဲၪဆၧအ့ၬ. 16 အဂဲးဘဲၫယီၩ နမိၥၭနၪ့ခွံၬ ဆၧၡၪ့ဆၧနၭတၭ, နမိနၪ့ထၪ့ဝ့ၫ ဘဲၫ ထံၫလၧအယွၩဖီၩ့ခွံၬဝ့ၫ အၥိၭနီၪလီၫ. 17 တၭ နမၧၫ့နီၪ မိဂဲၫထၪ့ ယုၩ့ယဲနဲၪ့ မုထုၪ့အခၫနီၪတၭ, ဆၧခံၭ မိမၩအၥၭ ဘဲၫဆၧဖၩ့ထၪ့အၥိၭနီၪလီၫ. 18 ထီးနီၪလဖၧၫ့ လၧဆၧယိလါ အီၪဝ့ၫအကၠီၩ့တၭ, န မိအီၪဂုးခၧၫ့; မွဲကဒၪယူၭ, နမိအၪ့ဎၬဆၧ, ဒဲမံၫနၩ့ လၧဆၧၥၭမဲၪ လအီၪဘၪလီၫ. 19 နမိမံၫမၪတၭ, ၦဒုၭၥၭမဲၪနၧၩ အီၪနးဂၩအ့ၬ; မွဲကဒၪယူၭ, ၦအၪဂၩ မိချဲၩ့မုၬနါ နၧၩလီၫ. 20 အ့ၪမွဲ ၦအၧၩ့ဖိၪအမ့ၬၥၪၥံၪ မိလူၬခွံၬတၭ; အဝ့ၫၥံၪ အဆၧဖလ့ၬအလးလၩ့မါဝ့ၫ, ဒဲအဆၧယိလါနီၪ မွဲ ဘဲၫၦၥၭစဲၪ့ထၪ့ခွံၬဝ့ၫအၥိၭနီၪလီၫ. 

ယိဘၭ Job 12 

1 ထီးနီၪလဖၧၫ့ စယိဘၭ ချဲၩ့ဆၧၫ့ဝ့ၫတၭ, စံၭဝ့ၫဒၪ; 2 မွဲတၡါ, နၥံၪမွဲ ၦခမျၧးၥံၪနီၪ ဒဲဆၧကိၪ့ၥ့ၪကိၪ့ ဘၪ မိၥံၫ လၧနၥံၪအၥိၭလီၫ. 3 ယဝ့ၫဒၪယီၩဆ့ ယအီၪလၧၥၭကိၪ့ၥ့ၪ ဘဲၫနၥံၪအၥိၭ; ယမွဲဆံၭနဲၪ့ နၥံၪအ့ၬ; တၭ ဆၧလဖၪယီၩ မွဲပလၫ လၥ့ၪယၫဘၪ လဂၩလဲၪ. 4 ယမွဲ ၦလဂၩ လၧအထံၩအၥိၭ ချဲၩ့ကြၩ့ထမးဝ့ၫတၭ, ၦလၧအကိၭထၪ့ယွၩနီၪ, အဆၧစံၭဆၧၫ့ဝ့ၫ; ၦအတီၩအလီၩ့ ဘၪ ဆၧနံဘၪဒုၪဒွ့ၪဝ့ၫလီၫ. 5 ၦလၧအခၪ့ဘူၭ လၧအမိဖျၬဝ့ၫနီၪ, လၧၦအီၪဂုးခၧၫ့ဝ့ၫ လၧအၥၭဆီၫ့မီၪ့ ဆၧအဖၧၩ့နီၪ, မၩအၥၭ ဘဲၫဆၧဒုၪဒွ့ၪ အီၪလၧဆၧၡၪ့ဆၧနၭ အကၠီၩ့နီၪလီၫ. 6 ၦထမျၬဆၧအတဲၩၥံၪ ကဲၪထၪ့ကဲၪထီၫဝ့ၫ, ဒဲၦလၧအမၩထံၬထၬယွၩနီၪ အီၪဂုးခၧၫ့ဝ့ၫ တၭ, ယွၩဒုၭဂဲၫဆၧ လၧအဝ့ၫၥံၪ အစူၪဖၧၩ့လီၫ. 7 အ့ၪမွဲ ဘိၩ့နဲၪ့ယီၩ အၪ့စၪ့ ဆၧဖိၪဆၧဎါၥံၪ, အဝ့ၫၥံၪ မိၥီၪ့လိၪနၧၩ; ဒဲထိၪၥံၪလံၪၥံၪ လၧဆၧဖိၭဖၫ့နီၪ အဝ့ၫၥံၪ မိဒုၭနဲၪနၧၩလီၫ. 8 အ့ၪလမွဲဘၪတၭ စံၭဂၪ့ခိၪနီၪ, မွဲ အမိၥီၪ့လိၪနၧၩ; ဒဲမၫဆမံၭ အယၪလဖၪ မိလီၩဘၪနၧၩ လီၫ. 9 လၧဆၧထီးအလူၬလဖၪယီၩ အကၠီၩ့, မွဲပလၫ လၥ့ၪယၫဘၪ, လၧယဟိဝၩအစူၪ ဒုၭကဲၪထၪ့ ဆၧယီၩ လဲၪ. 10 ဆၧမၧၫ့ ထီးအလူၬ အၥၪ, ဒဲၦၡၩ ထီးအလူၬ အၥၭ အီၪလၧပလၫ အစူၪဖၧၩ့ လဂၩလဲၪ. 11 တၭပနါနီၪ မၩခွါ ဆၧချဲၩ့ၥံၪ, ဘဲၫ နိၭ အၪ့ယိခွါ အဆၧအၪ့ဆၧအီၩ အၥိၭ, မွဲအ့ၬဧၪ. 12 လၧၦၥၭၡါၥံၪအကျၩ ဆၧကိၪ့ၥ့ၪကိၪ့ဘၪ အီၪဝ့ၫတၭ, လၧအၪနံၩအၪၥၫ့ အဖၧၩ့နီၪ ၥုၪ့ဖၭၥၭဖၭ အီၪဝ့ၫလီၫ. 13 လၧအဝ့ၫဒၪအၥိၭ ဆၧကိၪ့ၥ့ၪကိၪ့ဘၪ ဒဲဆၧအစီၩ့အမၩ့နီၪ အီၪဝ့ၫ; အဝ့ၫဒၪ အီၪလၧဆၧဒုၭကိၪ့ဆၧ ဒဲၥုၪ့ဖၭၥၭဖၭလီၫ. 14 ယိခွါ, အဝ့ၫဒၪခွံၬလၩ့ခွံၬတၭ, ဆၧမိမၩထၪ့ထဲၩ့ဒီၭအ့ၬ; မွဲအကၭဘံၭထၬ ၦၡၩတၭ, ဆၧမိဖျါခွံၬဝ့ၫအ့ၬ; 15 ယိခွါ, မွဲအဖီၪ့ထၬ ထံၫၥံၪတၭ, အဝ့ၫၥံၪ လၩ့ၥံၭခွံၬဝ့ၫဒၪနီၪ ဒဲအဖျါခွံၬဝ့ၫတၭ, အဝ့ၫၥံၪ မၩဂၭဂီၩ့ ဂၪ့ခိၪလီၫ. 16 အဝ့ၫဒၪ အီၪလၧဂဲးဆီၪ့ဘၭဆီၪ့ ဒဲဆၧကိၪ့ၥ့ၪကိၪ့ဘၪ; ၦဘၪဆၧအၪ့လီၫဝ့ၫ, ဒဲၦလၧအအၪ့လီၫဆၧနီၪ မွဲအဝ့ၫဒၪ အဆၧ လီၫ. 17 အဝ့ၫဒၪ မီၩ့ဒုၭကဲၪဎီး ၦလၧအဒုၭကိၪ့ဆၧလဖၪ, ဒဲၦစ့ၩရၫ့ခွးလဖၪ မၩကဲၪထၪ့ဝ့ၫ ၦဂီၩ့ဖိၪနီၪလီၫ. 18 မွဲအကွဲၪလၩ့ စဎွၩၥံၪ အခၧၩ့ယးနီၪ, ဒဲဘဲၩ့ထၬဖျံၩ လၧအဝ့ၫၥံၪ အယးဒံၩ့လီၩ့နီၪလီၫ. 19 မွဲအမီၩ့ဒုၭကဲၪဎီး ၦလုဆၧလဖၪ; ဒဲဒုၭလၩ့ထံၩဖါ ၦအဆီၪ့ၥံၪလီၫ. 20 အဝ့ၫဒၪ ၥုၭခွံၬ ၦအတီၩ အဆၧချဲၩ့, ဒဲမၩန့ခွံၬ ၦၥၭၡါလဖၪ အဆၧကိၪ့ၥ့ၪနီၪလီၫ. 21 မွဲအလူၫလၩ့ ဆၧကြၩ့ထမး လၧၦဒိၪၥံၪအလီၩ့, ဒဲကွဲၪလၩ့ ၦဂဲးဆီၪ့ အခၧၩ့ယးလီၫ. 22 ဆၧအဒိၪအယိၬ လၧဆၧခံၭကျၩနီၪ, အဝ့ၫဒၪ ဒုၭဖျီၪထၪ့ ဒဲဆၧၥံၫအလၩၡူၪနီၪ အဝ့ၫဒၪ ဂဲၫဆိၬထၪ့ လၧဆၧဖၩ့ အကျၩလီၫ. 23 အဝ့ၫဒၪ ဒုၭဒိၪထၪ့ ၦဆၨၩၥံၪတၭ, မၩဂၭဂီၩ့ အဝ့ၫၥံၪဆ့; မွဲအဒုၭလဲထၪ့ ၦဆၨၩၥံၪ အနဲၩ့ထံၭ, ဒဲမီၩ့ခွံၬ အဝ့ၫၥံၪဆ့လီၫ. 24 အဝ့ၫဒၪ မၩန့ခွံၬ ၦထံၫဖိၪခးဖိၪၥံၪ အၦဒိၪလဖၪ အၥၭကိၪ့ၥ့ၪ, ဒဲဒုၭဂၭဝံၩ့ဝၩ့ အဝ့ၫၥံၪ လၧဆၧအလးအီၪယူဝ့ၫ လၧဖၧၩ့ၥၭ လအီၪဘၪနီၪလီၫ. 25 အဝ့ၫၥံၪ လုးဆၧ လၧဆၧခံၭကျၩတၭ, ဆၧဖၩ့ အီၪအ့ၬ; အဝ့ၫဒၪ ဒုၭလ့ၩ အဝ့ၫၥံၪ ဒံၩ့ခံၫ့ဒၫ့ဎၩ့ ဘဲၫၦမၧၩ့ဆၧအၥိၭနီၪလီၫ. 

ယိဘၭ Job 13 

1 ယိခွါ, ယမ့ၬၥၪ ဒၪဘၪဝ့ၫ ထီးအလူၬ; ယနါ နါဂၧၫ့ ဘၪယူၭ, ဒဲနၪၥ့ၪယူၭဆ့လီၫ. 2 ဆၧလၧနၥံၪၥ့ၪယၫတၭ, ယၥ့ၪယၫ ယဝ့ၫဆ့; ယအီၪလၧနၥံၪ အဖၫ့လၬ နးဆံၭအ့ၬ. 3 အ့ၪမွဲ, ယဝ့ၫဒၪယီၩ, ယမိချဲၩ့ လၧၦၥ့ၪဆၧလူၬလဂၩနီၪ; ဆၧမိချဲၩ့ဒုၪ့လိၬဘၪယၥၭ လၧယွၩနီၪလီၫ. 4 အ့ၪမွဲ နၥံၪမွဲ ၦတဲၩ့ ဆၧချဲၩ့ဘျံၭချဲၩ့ဘျၪလဖၪ, နၥံၪ ထီးအလူၬမွဲ ၦဘၠၩ့ ဆၧပျီၩပျီၩ န့ကၩဆၧ နးမံၩ့အ့ၬ. 5 မွဲနၥံၪ အီၪလါလၩ့မါပံၭ တၡါဆံၭ; အဂဲးဘဲၫယီၩ အနီၪမွဲ နၥံၪ အဆၧကိၪ့ၥ့ၪလီၫ. 6 ဘိၩ့နဲၪ့ယီၩ ခိၭနၪ ယဆၧချဲၩ့ကိၪ့ၥ့ၪ, ဒဲဒိၭနၥံၪအနါ လၧယနိၭဖျံၩ အဆၧချဲၩ့အၪ့ယၫဆၧလဖၪနီၪဘီၪ. 7 လၧယွၩအဂးနီၪ, မွဲနၥံၪ မိချဲၩ့အၧၩ့ချဲၩ့ၥၫ့ဆ့ဧၪ; ဒဲလၧအဝ့ၫအဂးနီၪ, မွဲနၥံၪ မိလီၩဘၪ ဆၧအၪ့လီၫနီၪဆ့ဧၪ. 8 နၥံၪ မိယိမ့ၬ အဝ့ၫဒၪဧၪ. နၥံၪ မိဂဲးလိၬတ့ၭလိၬ လၧယွၩအဂးဆ့ဧၪ. 9 အဝ့ၫဒၪ အၪ့ဎၬၥ့ၪယၫနၥံၪနီၪ, မွဲအဂ့ၩဆ့ဧၪ; အ့ၪလမွဲဘၪနီၪ, ဘဲၫ ၦၡၩဘၪ ဆၧအၪ့လီၫဝ့ၫ အၥိၭနီၪ, မွဲနၥံၪ အၪ့လီၫ အဝ့ၫဒၪ ဘဲၫနီၪၥိၭ ဘၪမိၥ့ၪဧၪ. 10 နၥံၪ အ့ၪယိမ့ၬ ၦၡၩ လၧဆၧအီၪၥူၪဝ့ၫတၭ, အဝ့ၫဒၪ မိအၪ့ၥီၪ့တၡါ နၥံၪလီၫ. 11 အဝ့ၫဒၪ အကယးကဖးနီၪ မိမၩၥၭမဲၪ နၥံၪအ့ၬဧၪ, ဒဲအဆၧဒုၭၥၭမဲၪ မိလၩ့ဘၪနၥံၪအ့ၬဧၪ. 12 နၥံၪ အဆၧချဲၩ့ကိၪ့ၥ့ၪကိၪ့ဘၪလဖၪ မွဲဘဲၫဖံၫ့ချၪ အဆၧချဲၩ့ဒီၩ့; ဒဲနၥံၪ အထိၬလဖၪ မွဲကဖံၬ အထိၬၥံၪလီၫ. 13 အီၪလၩ့မါပံၭ လၧယမ့ၬယၫ ဘဲၫၥိၭ ယမိချဲၩ့ထၪ့ဆၧ ဘိၩ့နဲၪ့ယီၩ တၭ; ထီးဒၪဆၧလမံၩ့မံၩ့ မိလၩ့ဘၪ ယၧၩနီၪ, မွဲအဂဲၫဒၪဝ့ၫဆံၭ. 14 ယအဲၪ့ဆိၬန့ ယဖံၭယယၪ, ဒဲအီၪက့ၪယၥၭမၧၫ့ လၧယစူၪဖၧၩ့, မွဲအဂဲးဘဲၫၥ့ၪလဲၪ. 15 ယိခွါ, မွဲအမၩၥံၫ လါနၫ့ယၧၩနီၪ, ယမိဒိၭနဲၩ့ယၥၭ လၧအစူၪဖၧၩ့; မွဲလါနၫ့ဘဲၫနီၪတၭ, လၧအဝ့ၫဒၪ အမ့ၬယၫနီၪ, ယမိချဲၩ့ဖီၩ့ဖျ့ၭ ယဖၧၩ့ၥၭဒၪယဝ့ၫ အဂဲးအကၠီၪ့ဆ့လီၫ. 16 တၭ အဝ့ၫဒၪ မိကဲၪဆ့ ယဆၧဖီၩ့ဖျ့ၭအလး, အဂဲးဘဲၫယီၩ ၦစံၪစၪလဖၪနီၪ မိဂဲၫလၧအမ့ၬယၫအ့ၬ. 17 ယဆၧချဲၩ့လဖၪယီၩ, ဒဲဆၧလၧယလီၩဖျီၪထၪ့ လၧနၥံၪအနါဖၧၩ့လဖၪနီၪ, ခိၭနၪ နၥံၪဝ့ၫ ထံၫထံၫဆၭဆၭဆံၭ. 18 ယိခွါ ဘိၩ့နဲၪ့ယီၩ, ယတဲၩ့ဝဲၩယူၭ ယမူၭယူၭတၭ, ယၥ့ၪယၫ လၧဆၧမၪ လအီၪဘၪ လၧယလီၩ့လီၫ. 19 ၦလၧအမိဂဲးလိၬတ့ၭလိၬလၧယၧၩယီၩ, မွဲၦလဂၩလဲၪ; အ့ၪမွဲဘဲၫနီၪ, ယမိအီၪလၩ့မါပံၭတၭ, ယမိၥံၫဒၪယဝ့ၫလီၫ. 20 န့ၫဆၧနံၫမံၩ့လဖၪ ထီးမၩ လၧယဂးလဂ့ၩ; ထီးနီၪလဖၧၫ့ မွဲယမိအီၪက့ၪၥူၪခွံၬ ယၥၭ လၧနမ့ၬယၫအ့ၬ. 21 နစူၪနီၪ ၥုၭခွံၬ လၧယလီၩ့ဆံၭ; ဒဲနဆၧမၩၥၭမဲၪနီၪ, မွဲအထီးဒုၭၥၭမဲၪယၧၩလဂ့ၩ; 22 ထီးနီၪလဖၧၫ့ ကိၭထၪ့နဝ့ၫတၭ, ယမိစံၭဆၧၫ့ဆၧ; အ့ၪလမွဲဘၪနီၪ ယမိချဲၩ့ထၪ့တၭ, စံၭဆၧၫ့ဒၪနဝ့ၫဘီၪ. 23 ယဆၧအၧၩ့ၥံၪ ဒဲယဆၧဒဲၩဘၭၥံၪ, မွဲအအီၪဆံၭအၪလဲၪ ယဆၧမၪ ဒဲယဆၧဒဲၩဘၭ, ဒုၭၥ့ၪယၫယၧၩယီၩဆံၭ. 24 နအီၪက့ၪကဒုၩခွံၬနမ့ၬ, ဒဲအီၪက့ၪယၧၩ ဘဲၫနဒုၪနဒၩအၥိၭနီၪ, မွဲအဂဲးဘဲၫၥ့ၪလဲၪ. 25 ၥံၪ့လၪ လၧအဘၪ ဆၧနၫ့ဝံၩ့ဝၩ့ဝ့ၫနီၪ နမိဒုၭၥၭမဲၪဧၪ, ဖ့ၫဎဲၫ့ထၬနီၪ မွဲနလီၩ့ဆီးဆ့ဧၪ. 26 အဂဲးဘဲၫယီၩ နကွ့ၭ ဆၧခၪ့ၥံၪ ထၫ့ဒုၪဒၩယၧၩ, ဒဲဒုၭန့ၥၫယၧၩ လၧယၥၭဘၪ့ အဆၧဒဲၩဘၭလဖၪနီၪလီၫ. 27 ဒဲနအီၪက့ၪယခၪ့ လၧၥိၭဖၧၩ့, ဒဲအီၪခိၭ ယဖၧၩ့ၥၭ ထီးအလူၬလဖၪနီၪ, မွဲအဂဲးဘဲၫၥ့ၪလဲၪ; တၭ နဝၩ့ထၬ ယခၪ့ယၫၥၭနီၪလီၫ. 28 တၭ အဝ့ၫဒၪ, မိလူၬခွံၬ ဘဲၫဆၧအုၪဆၧကျၪအၥိၭ, ဘဲၫဆၧကီၩ့ဆၧၥိၭ လၧအဎိၩ့အဎါၥံၪ အၪ့ခွံၬဝ့ၫအၥိၭနီၪလီၫ. 

ယိဘၭ Job 14 

1 ၦၡၩ လၧအအီၪဖျဲၪ လၧၦမုၪနီၪ, မွဲအအီၪၡၩနံၩၡၩၥၫ့တၭ, ဎွ့ၩဝ့ၫ လၧဆၧခိဆၧဝီၩနီၪလီၫ. 2 အဝ့ၫဒၪ ဂဲၫထၪ့ ဘဲၫဖီၫအၥိၭနီၪတၭ, ဘၪ ဆၧဒၪ့ထ့ၬခွံၬဝ့ၫနီၪ; စဲၪ့ ဘဲၫဆၧလၩၡူၪအၥိၭတၭ, အီၪဂုးခၧၫ့ဝ့ၫ နးစီၪ့အ့ၬ. 3 မွဲနစၪ့ထၪ့ နမ့ၬၥၪ လၧၦမၩအၥၭ ဘဲၫနီၪၥိၭ အလီၩ့ဆ့ဧၪ; တၭ နမိဒုၭနုၬယၧၩ လၧဆၧစ့ၩရၫ့အဖၧၩ့ လၧနၥိၭ ဆ့ဧၪ. 4 မွဲပလၫ ဒုၭဂဲၫထၪ့ ဆၧအဆံၫ့ လၧဆၧလဆံၫ့ဘၪအဖၧၩ့နီၪ, မိၥ့ၪလဂၩလဲၪ; အီၪနးဂၩအ့ၬ. 5 အနံၩအၥၫ့လဖၪ အ့ၪဘၪ ဆၧဖၭဝဲၩဝ့ၫနီၪ, အလၩလဖၪ အဆၧဝံထၪ့နၬထၪ့နီၪ အ့ၪအီၪလၧနမ့ၬယၫတၭ, နအ့ၪဝၩ့ထၬဝ့ၫ ဘဲၫၥိၭ အထီးခၫ့ဖၬၥ့ၪ လဂ့ၩတၭ; 6 ဘဲၫၥိၭ အမိအီၪပွံၭ, ဒဲမုၬလၩဝ့ၫ လၧအမုနံၩအဖၧၩ့, ဘဲၫ ၦဒိၭအၪ့လံၩ့အၥၭအၥိၭနီၪ, ကၠၪခွံၬ နဝ့ၫ လၧအဝ့ၫဒၪဆံၭ. 7 အဂဲးဘဲၫယီၩ ၥံၪ့လထံၭ, အ့ၪဘၪ ဆၧခူၬခွံၬဝ့ၫတၭ, မွဲအမိမဲၪထၪ့ဒီၭ ဒဲဒိၪထၪ့ဝ့ၫ လဂၭဂီၩ့ဘၪနီၪ, ယိလါဆၧ အလးအီၪဝ့ၫလီၫ. 8 အဝံ လၧဂၪ့ခိၪအဖၧၩ့နီၪ ၡါထၪ့ လါနၫ့တၭ, အမိၡါ လၧဂၪ့ခိၪဖၧၩ့ ၥံၫ လါနၫ့နီၪ; 9 မွဲအအီၩထံၫ အကၠီၩ့တၭ, ထိထၪ့ဝ့ၫနီၪ မိဒိၭထၪ့ဝ့ၫ ဘဲၫ ၥံၪ့ဖိၪအၥိၭနီၪလီၫ. 10 အ့ၪမွဲ ၦၡၩၥံၫ ဒဲလူၬခွံၬဝ့ၫ, မွဲကဒၪယူၭ, ၦၡၩအၥၭ စဲၪ့ထၪ့ခွံၬတၭ, မွဲအအီၪခီၫခီၫလဲၪ! 11 ဘဲၫထံၫလူၬခွံၬ လၧကမၫဖၧၩ့အၥိၭ; ဒဲဘဲၫထံၫဖိၪချိၬ လၩ့ၥံၭ ဎဲၫ့ထၬခွံၬဝ့ၫအၥိၭနီၪ; 12 ဘဲၫနီၪၥိၭ ၦၡၩ မံၫနၩ့ဆ့တၭ, လမိဂဲထုၪ့ဘၪ; အဝ့ၫၥံၪ လမိနၪ့ထၪ့ထဲၩ့ဘၪဝ့ၫ ဆၧလမိထိၪဂဲထုၪ့ဘၪဝ့ၫ လၧအဆၧမံၫမၪအဖၧၩ့ ထီၩ့လၩ့လၧမူၭခိၪၥံၪ လအီၪလၧၩ့ဘၪနီၪလီၫ. 13 မွဲနအီၪက့ၪၥူၪခွံၬလါယၧၩ လၧဖျုဖၧၩ့; ဒဲအီၪက့ၪၥူၪခွံၬလါယၧၩ ထီးနဆၧၥၭထၪ့နီၪ လ့ၩဖီၩ့ခွံၬတၭ, ဖၭဝဲၩ အဆၧၫ့အထီ လၧယဂး, ဒဲနၪ့ထၪ့ထဲၩ့ယၧၩ ဆံၭ. 14 ၦၡၩ အ့ၪၥံၫနီၪ, မွဲအမိမၧၫ့ထၪ့ထဲၩ့ဒီၭဆ့ဧၪ; ယဆၧဒုၭၥုၭအနံၩအၥၫ့ ထီးအလူၬလဖၪနီၪ, ယမိခိၭယဝ့ၫ, ထီးဆၧအၪ့လဲၩခွံၬယၧၩနီၪလီၫ. 15 နဝ့ၫဒၪ နမိကိၭတၭ, ယမိစံၭဆၧၫ့ယဝ့ၫ; နဝ့ၫဒၪနၥၭအီၪဝ့ၫ လၧဆၧလၧနစူၪမၩကဲၪထၪ့ဝ့ၫနီၪလီၫ. 16 အဂဲးဘဲၫယီၩ ဘိၩ့နဲၪ့ယီၩ နဝံထၪ့နၬထၪ့ ယခၫထၪ့ဆၧလဖၪ; နခိၭယိ ယဆၧဒဲၩဘၭနီၪ မွဲအ့ၬဧၪ. 17 ယဆၧမၪနီၪ ဘၪ ဆၧစဲၩနဲၪ့ထၬဝ့ၫ လၧထိၪ့ဖၧၩ့တၭ, နဆၭဘံၭထၬ ယဆၧအၧၩ့နီၪလီၫ. 18 ခိၪလီၩ့နီၪ လၩ့ထ့ၬတၭ, လၩ့ဘျ့ၭဝ့ၫဒၪ တၡါ; ဒဲလိးၥံၪလဲၫ့ၥံၪ ၥုၭခွံၬအၥၭ လၧအလးလီၫ. 19 ထံၫမၩလံၩ့ လိးၥံၪလဲၫ့ၥံၪတၭ, ထၪ့လုၬဘံၭခွံၬ ဆၧမၩလၩ့မါခွံၬ ဂၪ့ခိၪအမုၬတၭ; ဘဲၫနီၪၥိၭ နဝ့ၫဒၪ နမၩဂၭဂီၩ့ခွံၬ ၦၡၩအဆၧယိလါနီၪလီၫ. 20 နမၩနၧၩ့မၩစၪဝ့ၫ လထံၪဎးဘီၩ့ဎးတၭ, ထဲၩ့ထဲၩ့ဝ့ၫနီၪ; နအၪ့လဲၩခွံၬ အမ့ၬ တၭ, နဖျါခွံၬ အဝ့ၫဒၪလီၫ. 21 အဝ့ၫဒၪ အဖိၪခွၫလဖၪ န့ဘၪ ဆၧလၩဆၧဖၩ့တၭ, ၥ့ၪယၫဝ့ၫအ့ၬ; အဝ့ၫၥံၪ ဘၪ ဆၧဆၪ့လၩ့ဝ့ၫတၭ, အ့ၪမွဲ ၥ့ၪယၫအဂဲး နးမံၩ့အ့ၬ. 22 န့ၫအဖံၭအယၪ မိဘၪ ဆၧခိဆၧဝီၩ လၧအဂးဒၪဝ့ၫ ဒဲအၥၭလၧအဖၧၩ့ မိအုၭလၧအဂးဒၪဝ့ၫလီၫ. 

ယိဘၭ Job 15 

1 ထီးနီၪလဖၧၫ့ ၦတံမၫဖိၪ စအံၫလဲဖၭ ချဲၩ့ဆၧၫ့ဝ့ၫ တၭ, စံၭဝ့ၫဒၪ; 2 ၦကိၪ့ဆၧၥ့ၪလဂၩနီၪ, မွဲအမိချဲၩ့ဆၧၫ့ဝ့ၫ လၧဆၧၥ့ၪယၫအူၪဖိၫအၥၭ, ဒဲမၩဎွ့ၩအဂူၭဖိၫ့ လၧလံၩမုထၪ့လခီၫနီၪဆ့ဧၪ; 3 မွဲအမိဂဲးလိၬတ့ၭလိၬ လၧဆၧချဲၩ့လန့ကၩဘၪ ဆၧနီၪ, ဒဲလီၩလၩ့ဆၧလဖၪ လၧအလဒုၭအီၪထၪ့ဘၪ ဆၧဂ့ၩ နးမံၩ့နီၪဧၪ. 4 မွဲယူၭ, နနၫ့ဆါဒၪနဝ့ၫ ခွံၬၡိၭခွံၬ ဆၧၥၭမဲၪတၭ, နပဒၩ့ ဆၧဘၩဆိၪဖၪ လၧယွၩ အမ့ၬယၫလီၫ. 5 အဂဲးဘဲၫယီၩ နနိၭဒၪနဝ့ၫ လီၩဖျီၪထၪ့ နဆၧအၧၩ့တၭ, နရွံန့ ၦအၪ့လီၫဆၧ အဖျ့ၩနီၪလီၫ. 6 နနိၭဒၪနဝ့ၫ စ့ၩရၫ့စၪနၧၩတၭ, မွဲယၧၩအ့ၬ; မွဲကဒၪယူၭ, နနိၭဖျံၩဒၪနဝ့ၫ ထိးအၥၭ ထၫ့ဒုၪဒၩနၧၩ လီၫ. 7 နဝ့ၫဒၪ နမွဲ ၦၡၩအီၪဖျဲၪဆိၫလဂၩနီၪဆ့ဧၪ; တၭ လၧခိၪလီၩ့ ထိၩ့ချိၬၥံၪ လချုၭအီၪထၪ့ဒံၭဘၪနီၪ, မွဲဆၧဒုၭဂဲၫထၪ့နၧၩဆ့ဧၪ. 8 ယွၩအဆၧအီၪၥူၪနီၪ, မွဲနနါဂၧၫ့ယူၭဧၪ. မွဲနဖီၪ့ထၬ ဆၧကိၪ့ၥ့ၪ လၧနနၫ့ဆါဒၪ နဝ့ၫအဂး ဧၪ. 9 ဆၧလမံၩ့မံၩ့ လၧပလၥ့ၪယၫဘၪနီၪ, မွဲနၥ့ၪယၫ ဆၧနီၪလမံၩ့လဲၪ; ဆၧလအီၪဘၪ လၧပၧၩယီၩ, မွဲနနၪၥ့ၪ ဆၧနီၪလမံၩ့လဲၪ. 10 ၦၥၭၡါၥံၪ ဒဲၦခိၪဘွၩယူၭအီၪ လၧပၥိၭ, ၡါနဲၪ့ဒံၭ နဖါနီၪလီၫ. 11 ယွၩအဆၧမၩမုၬထၪ့ဆၧနီၪ, မွဲအဆံၭလၨၪ လၧနဂးဆ့ဧၪ; ဆၧအီၪၥူၪ အီၪလၧနဖၧၩ့ လမံၩ့မံၩ့ဆ့ဧၪ. 12 နၥၭဒၪနဝ့ၫမွဲ အဆိၬန့ခွံၬနၧၩ အဂဲးဘဲၫၥ့ၪလဲၪ, နဖျၭနမ့ၬ လၧဆၧနီၫလၫအကၠီၩ့ နီၪလဲၪ. 13 အဂဲးဘဲၫယီၩ နကၠၪနၥၭထၫ့ဒုၪဒၩယွၩ နီၪ, နနိၭ ဒုၭထၪ့ဖျ့ၭ ဆၧချဲၩ့ ဘဲၫနီၪၥိၭ အဂဲးဘဲၫၥ့ၪလဲၪ. 14 ၦၡၩ လၧအမိအီၪဆံၫ့ဎံၪဝ့ၫနီၪ, မွဲဆၧနီၪလမံၩ့လဲၪ; ဒဲၦအီၪဖျဲၪ လၧၦမုၪနီၪ, မိတီၩဝ့ၫလီၩ့ဝ့ၫ ဘဲၫၥ့ၪလဲၪ. 15 ယိခွါ, ယွၩဒိၭနဲၩ့အၥၭ လၧအၡၩဆံၫ့ဎံၪလဖၪ ဆ့အ့ၬ; ဒဲမူၭခိၪၥံၪ လၧအမ့ၬၥၪဖၧၩ့ ဆံၫ့ဆ့အ့ၬ. 16 ၦၡၩ လၧအအီၩဆၧအၧၩ့ ဘဲၫထံၫအၥိၭနီၪ, စံၪစၪနၭနဲၪ့ အနီၪဒံၭဆံၭအၪလဲၪ. 17 ယမိဒုၭနဲၪနၧၩတၭ, ခိၭနၪနဝ့ၫဘီၪ; တၭ ဆၧလၧယဒၪဘၪလဖၪနီၪ ယမိလီၩဖျီၪထၪ့ဝ့ၫဒၪလီၫ. 18 ဆၧလၧၦကိၪ့ဆၧၥ့ၪလဖၪ လီၩဖျီၪထၪ့ လၧအဝ့ၫၥံၪအဖါလဖၪတၭ, အီၪက့ၪၥူၪခွံၬဆၧ နးမံၩ့အ့ၬ. 19 ဆၧဖ့ၪလၫ့ ထံၫၥံၪခးၥံၪ န့ၫလၧအဝ့ၫၥံၪ အစူၪဖၧၩ့တၭ, ၦမွံၩနီၪ လဲးလီၩ့ လၧအကျၩ နးဂၩအ့ၬ. 20 ၦလတီၩလလီၩ့ဘၪလဂၩ ဘၪ ဆၧဂူၭဆၫ အမုနံၩမုနၩ ထီးအလူၬ, ဒဲနံၪ့ၥံၪလၩၥံၪ လၧဆၧအီၪက့ၪကီၪ့ လၧၦမၩအၧၩ့မၩၥၫ့ဆၧ အဂးနီၪဆ့လီၫ. 21 ဆၧမၩၥၭမဲၪအၥီၫ အီၪလၧအနါဖၧၩ့တၭ, လၧဆၧမုၬဆၧဎၩ့အဖၧၩ့ နီၪ, ၦမၩဂၭဂီၩ့ဆၧ ဂဲၫဘၪ အလီၩ့တၭ; 22 မွဲအမိဂၭဖျ့ၭထၪ့ခွံၬ လၧဆၧခံၭကျၩနီၪ နဲၩဝ့ၫအ့ၬ; တၭ ဆၧအီၪက့ၪဝဲၩဝ့ၫ လၧနၭၥံၪဖၩ့ၥံၪ အဂးလီၫ. 23 ဂၭဝံၩ့ဝၩ့ အၪ့ဎၬ ကိၪတၭ, မွဲအအီၪခီၫခီၫလဲၪ; အဝ့ၫဒၪ ၥ့ၪယၫ လၧဆၧခံၭ အမုနံၩ လၩ့ဘူၭဝ့ၫဒၪလီၫ. 24 ဆၧခိဆၧဝီၩ ဒဲဆၧၥုၪ့အုၭၥၭအုၭ မၩၥၭမဲၪ အဝ့ၫတၭ; မၩနၧၩ့မၩစၪ အဝ့ၫ ဘဲၫ စဎွၩ အီၪတဲၩ့ဝဲၩအၥၭ လၧဆၧဒုၭၥုၭအဂးလီၫ. 25 အဂဲးဘဲၫယီၩ မွဲအယၩ့ထၪ့အစူၪ ထၫ့ဒုၪဒၩ ယွၩ, ဒဲအီၪက့ၪထၪ့ထီၫအၥၭ ထၫ့ဒုၪဒၩ ၦၥ့ၪဆၧလူၬလဂၩနီၪလီၫ. 26 လၧအခိၬဆီၪ့ ဒဲလၧအထၩ့ဖံၭတၪ့နီၪ, မွဲအစဲၪ့ထၫ့ဒၩ အဝ့ၫလီၫ. 27 အဂဲးဘဲၫယီၩ မၩဘံၭခွံၬ လၧအမ့ၬ လၧဆၧၥိၪ, ဒဲအီၪက့ၪကီၪ့ ဆၧၥိၪ လၧယးဒံၩ့အလီၩ့ လီၫ. 28 မွဲအအီၪလၧဒိၩ့ၥံၪ အီၪယူဝ့ၫနီၪ, လၧအဂံၪ့လဖၪ ၦၡၩအီၪနးဂၩအ့ၬ, လၧဆၧမိဒုၭကဲၪထၪ့ ဆၧအပိၩ့လဖၪလီၫ. 29 အဝ့ၫဒၪ မိကဲၪ ၦ၁ထံၫအ့ၬ, အဆၧထူၭဆၧလၧၫ့ အီၪဂုးခၧၫ့ဆ့အ့ၬ; အဝ့ၫ မိမၩအၪထၪ့ စူၪလးခၪ့ခိၪ လၧဂၪ့ခိၪချိၫ့ဆ့အ့ၬ. 30 မွဲအမိဂၭဖျ့ၭထၪ့ခွံၬ လၧဆၧခံၭကျၩနီၪအ့ၬ; မ့ၪလၪ မိမၩဎဲၫ့ထၬ အထဲၩ့ၥံၪဖၫ့ၥံၪတၭ; လၧယွၩအနိၭအၥၪ အကၠီၩ့နီၪ, မွဲအမိလ့ၩဖီၩ့ခွံၬဝ့ၫဒၪလီၫ. 31 မွဲအထီးဒိၭနဲၩ့အၥၭ လၧဆၧအၧၩ့လဂ့ၩ; ဆၧမိအၪ့လီၫန့ဝ့ၫ, အဂဲးဘဲၫယီၩ ဆၧအၧၩ့နီၪ မိကဲၪထၪ့ အလံၩ့အလဲၫလီၫ. 32 လၧအဆၧၫ့အထီ လချုၭဘၪဒံၭဘၪနီၪ ဆၧလၧၫ့ထၪ့ဎွ့ၩထၪ့ဝ့ၫတၭ, အထဲၩ့နီၪ အီၪယ့ၫလၧၩ့အ့ၬ. 33 မွဲအမိတရူၩလၩ့ခွံၬ အစဘံၭၥၪ အဘၪ့ၥံၪ, ဘဲၫ စဘံၭမုအၥိၭနီၪ, ဒဲဘဲၫအလဲအိၫ့အၥိၭနီၪ မိခွံၬၡိၭခွံၬ အဖီၫၥံၪလီၫ. 34 အဂဲးဘဲၫယီၩ ၦဘၪ ဆၧစံၪစၪနီၪ အဂံၪ့ မိအီၪယူဝ့ၫတၭ, မ့ၪ မိအၪ့ခွံၬ ၦဖ့ၪလၬဆီၪ့ အတဲၩလဖၪနီၪလီၫ. 35 အဝ့ၫၥံၪ ဒၧၩ့ထၪ့န့ ဆၧအၧၩ့တၭ, ဆိၫ့အီၪန့ ဆၧပျီၩပျီၩနီၪ; အဝ့ၫၥံၪ အဒၧၩ့လး တဲၩ့ဝဲၩ ဆၧကဘျံၭကဘျၪလီၫ. 

ယိဘၭ Job 16 

1 ထီးနီၪလဖၧၫ့ စယိဘၭ ချဲၩ့ဆၧၫ့ဝ့ၫတၭ; စံၭဝ့ၫဒၪ; 2 ဆၧဘဲၫနီၪၥိၭ ယနါဂၧၫ့ အၪအၪလ့ၬတၭ; နၥံၪဝ့ၫ ကိၭဂၩဒ့ၭ မွဲၦၡၩမၩမုၬထၪ့ဆၧ လၧအလန့ကၩဘၪ ဆၧလီၫ. 3 လံၩအဆၧချဲၩ့လဖၪနီၪ, မွဲအထုၬ အီၪဆ့ဧၪ; ဘဲၫနမိချဲၩ့ဆၧၫ့ဆၧနီၪ, ဆၧနီၫလၫ မၩဒူၩ နၥၭ လမံၩ့လဲၪ. 4 ယဝ့ၫဒၪ ယချဲၩ့ဆၧ ဘဲၫနၥံၪအၥိၭ မိၥ့ၪဆ့ တၭ; နၥံၪအၥၭ အ့ၪအီၪလၧယၥၭအလးတၭ; ယတဲၩ့ဝဲၩ ဆၧချဲၩ့ၥံၪ ထၫ့ဒုၪဒၩ နၥံၪၥ့ၪတၭ, ယ ဂံဂုယခိၪ လၧနၥံၪၥ့ၪဆ့လီၫ. 5 အ့ၪမွဲ ယမိမၩဆီၪ့ထၪ့ နၥံၪ လၧယနိၭ တၭ, ယနိၭဖျံၩ အဆၧမၩမုၬနီၪ မိဒုၭဂုးထၪ့ နၥံၪလီၫ. 6 ယချဲၩ့ဆၧ လါနၫ့တၭ, ယၥုၪ့အုၭၥၭအုၭ လၩ့ဆါထဲၩ့အ့ၬ; ယအီၪလၩ့မါပံၭ လါနၫ့နီၪ, မွဲအစဲၪ့ဒၪခွံၬ ယၧၩ လဆံၭဆံၭဆ့ဧၪ. 7 အ့ၪမွဲ ဘိၩ့နဲၪ့ယီၩ ယွၩဒုၭပွံၭယၥၭတၭ, နမၩယူၭ ယဂံၪ့ အီၪယူဝ့ၫ ထီးအလူၬ တၭ; 8 မွဲနစၧၩ့ထၬယၧၩတၭ, အဝ့ၫနီၪ ကဲၪ ဆၧထိးအၥၭ ထၫ့ဒၩယၧၩတၭ, ယဆၧဎွ့လၩ့ ဂဲထုၪ့ထၫ့ဒၩယၧၩ တၭ, ထိးအၥၭ လၧယမ့ၬယၫလီၫ. 9 အဆၧၥၭထၪ့ အဲၪ့ၡၫ့ယၬယၧၩ, ဒဲလီၩ့ဆီးယၧၩ; မွဲအအဲၪ့ဂံၬအၥွၫ လၧယလီၩ့တၭ, ယဒုၪယဒၩ ကျဲၩ့ အမ့ၬၥၪ လၧယလီၩ့ လီၫ. 10 အဝ့ၫၥံၪ အၩ့ထၪ့အနိၭ လၧယလီၩ့တၭ; လၧဆၧဒုၪဒွ့ၪနီၪ, အဝ့ၫၥံၪ ဒဲၩ ယနိၭဖၩထံၭတၭ; အီၪကီၪ့ ထၫ့ဒုၪဒၩၡီၩ့ ယၧၩလီၫ. 11 ယွၩဖ့ၪလၫ့ခွံၬယၧၩ လၧၦအၧၩ့အစူၪဖၧၩ့, ဒဲခွံၬလၩ့ ယၧၩ လၧၦမၩအၧၩ့မၩၥၫ့ဆၧလဖၪ အစူၪဖၧၩ့လီၫ. 12 ယ အီၪဘၪယူၭ မုၬမုၬတၭ, မွဲအမၩခါခွံၬယၧၩတၭ, ဖီၪ့ထၬ ယခိၬတၭ, ခွံၬလၩ့ဘျ့ၭယၧၩတၭ, အီၪက့ၪယၧၩ လၧဆၧမၩနဲၪ့အလး လၧအဂးနီၪလီၫ. 13 အၡၩ ခၭဆၧဖိၪလဖၪ အီၪဖီၩ့ယၧၩ ဝၬဝၬတၭ, မၩထ့ဖၭ ယလ့နီၪ, လီၫ့ကီၩ့ဝ့ၫအ့ၬ, မွဲအလူၫလၩ့ခွံၬ ယဒံၩ လၧဂၪ့ခိၪအလီၩ့လီၫ. 14 မွဲအမၩလၩ့ဘျ့ၭယၧၩ လၧဆၧမၩလၩ့ဘျ့ၭ အဖၫ့ခိၪတၭ, စဲၪ့ၡိၫဆၧ လၧယလီၩ့ ဘဲၫၦဒုၭၥုၭအၥိၭနီၪလီၫ. 15 ယဆၭရၧၬ အဆၧယၬ လၧယဖံၭအလီၩ့တၭ, ယမၩစံၪစၪ ယနိၭ လၧဂၪ့ခိၪမုၬအကျၩ နီၪလီၫ. 16 ယမ့ၬဝီၩထၪ့ လၧယမ့ၬထံၫလၩ့အကၠီၩ့, ဒဲဆၧၥံၫအလၩၡူၪ အီၪလၧယမ့ၬဖံၭအလီၩ့တၭ; 17 လၧယဆၧလတီၩလလီၩ့ဘၪ အကၠီၩ့နီၪ မွဲအ့ၬ; ဒဲယဆၧဘၩဆိၪဖၪနီၪ ဆံၫ့ဝ့ၫဒၪလီၫ. 18 ဂၪ့ခိၪဧ့, ထီးမၩလၩ့ဘံၭခွံၬ ယၥွံၪလဂ့ၩ; ဒဲယဆၧကိၭၡၭထၪ့နီၪ, မွဲအထီး အီၪလၧဆၧအီၪပွံၭအလး နးစီၪ့လဂ့ၩ! 19 ဘိၩ့နဲၪ့ယီၩ ဒၪလ့ၬ, ယိခွါ, ယဆၧထိးအၥၭ အီၪလၧမူၭခိၪအဖၧၩ့, ဒဲယၡၩ ထိးအၥၭ အီၪလၧထၭနီၪလီၫ. 20 ယထံၩယၥိၭ မၩကြၩ့ထမး ယၧၩတၭ; ယမ့ၬၥၪ လူၫလၩ့ မ့ၬထံၫ လၧယွၩ အမ့ၬယၫ; 21 ဘဲၫၥိၭ အမိမၩတီၩမၩလီၩ့ ၦၡၩ လၧယွၩ, ဘဲၫၦၡၩမၩဝ့ၫ လၧအထံၩအၥိၭ အၥိၭနီၪလီၫ. 22 ထီးၡၩနံၪ့ၡၩလၩ အ့ၪဖီၩ့ခွံၬတၭ; ယမိလ့ၩ လၧဖၧၩ့ၥၭ, လၧယလဂဲၫထဲၩ့လၧၩ့ဘၪလီၫ. 

ယိဘၭ Job 17 

1 ယၥၪလူၬယူၭ, ယမုနံၩမုနၩၥံၪ အီၪလၧၩ့အ့ၬ; ၥွၪခိၪဖၧၩ့နီၪ အီၪခိၭဝဲၩ လၧယဂးလီၫ. 2 မွဲမၬ, ၦမၩကြၩ့ထမးဆၧနီၪ မၩထံၬထၬ ယၧၩတၭ, ယမ့ၬၥၪ အီၪဝ့ၫ လၧအဝ့ၫၥံၪ အဆၧမၩခိမၩဝီၩ အဖၧၩ့နီၪ, မွဲအ့ၬဧၪ. 3 အီၪက့ၪလၩ့လါ ဆၧပီၩ့လၩ့ လမံၩ့တၭ, ကဲၪထၪ့ နဝ့ၫ ဆၧအုၩ့လၩ့လိၬ လၧယၧၩဆံၭ. မွဲပလၫ မိဖ့ၪလၫ့အစူၪ လၧယစူၪအဂး လဂၩလဲၪ. 4 အဂဲးဘဲၫယီၩ အဝ့ၫၥံၪအၥၭ နအီၪက့ၪကဒုၩခွံၬ လၧဆၧကိၪ့ၥ့ၪကိၪ့ဘၪ; မၩအၥၭဘဲၫနီၪတၭ, နမိအီၪက့ၪထၪ့ထီၫ အဝ့ၫၥံၪဆ့အ့ၬ. 5 ၦလၧအဖ့ၪလၫ့ခွံၬ အထံၩအၥိၭ လၧဆၧအၪ့ဂူၬန့အဂးနီၪ, အဝ့ၫဒၪ အဖိၪအလံၩ အမ့ၬၥၪ ဒၪလ့ၬ မိလူၬဝ့ၫဒၪ လီၫ. 6 ယွၩ အီၪက့ၪလၩ့ယၧၩ လၧဆၧချဲၩ့ဒီၩ့ လၧၦခမျၧးၥံၪအဂး; ယကဲၪ ၦလၧဆၧထိၪဖျံၭအမ့ၬလီၫ. 7 ယမ့ၬ ခံၭ လၧဆၧခိဆၧဝီၩ အကၠီၩ့တၭ; ယဂၩ့ ထီးအလူၬၥံၪ မၩအၥၭ ဘဲၫဆၧလၩၡူၪအၥိၭလီၫ. 8 လၧဆၧလမံၩ့ယီၩအကၠီၩ့ ၦအတီၩအလီၩ့ ထီၫမံၫထီၫမၪဝ့ၫတၭ; ၦလၧအဆၧမၪ လအီၪဘၪ မိဘၪ ဆၧထိၪဂဲထုၪ့ ထၫ့ဒၩ ၦလၧအလဆံၫ့ဘၪလဖၪနီၪလီၫ. 9 အ့ၪမွဲ ၦအတီၩအလီၩ့ မိဖီၪ့ထၬ အဖၧၩ့ၥၭ, ဒဲၦလၧအစူၪဆံၫ့ဝ့ၫနီၪ အဂဲးအဘၭ မိအၪထၪ့ဝ့ၫဆ့လီၫ. 10 အ့ၪမွဲ နၥံၪဝ့ၫ ထီးအလူၬ ဂဲၫထဲၩ့တၭ, ဂဲၫလါ ဘိၩ့နဲၪ့ယီၩဘီၪ; ၦလၧအကိၪ့ၥ့ၪ လၧနၥံၪအကျၩ ယဒၪ နးဂၩအ့ၬ. 11 ယမုနံၩလဖၪ ဖီၩ့ခွံၬယူၭ, ယဆၧကိၪ့လဖၪ, ဒဲယဆီၫ့မီၪ့ဆၧ လၧယၥၭခံဖၧၩ့လဖၪ ဘၪ ဆၧမၩခါခွံၬဝ့ၫ လီၫ. 12 အဝ့ၫၥံၪ အၪ့လဲၩ မုနၩ လၧမုဆၫအဂးတၭ; ဆၧဖၩ့နီၪ အီၪဘူၭ လၧဆၧခံၭလီၫ. 13 ယိခွါ, ယယိလါ လၧဖျုဖၧၩ့နီၪ မိကဲၪ ယဂံၪ့တၭ; ယဒၩလၩ့ ယလးမံၫ လၧဆၧခံၭကျၩလီၫ. 14 ယစံၭယူၭ, ဆၧအုၪဆၧကျၪဧ့, နမွဲ ယဖါ, လိၪ့ဧ့, နမွဲယမိ, ဒဲယထၧၫ့ဖုဝဲမုၪလီၫ. 15 အ့ၪမွဲ ဘဲၫနီၪတၭ ယဆၧယိလါနီၪ, မိအီၪ ခီၫခီၫလဲၪ; တၭယဆၧယိလါနီၪ, မွဲပလၫ မိဒၪဘၪဝ့ၫ လဂၩလဲၪ. 16 မွဲအမိလ့ၩလၩ့ဝ့ၫ လၧဖျုဖၧၩ့ အနိၪဘီၩ့ၥံၪ အအီၪနီၪ, ထီးအလး ပမိအီၪပွံၭစီၪ့ဎး လၧဂၪ့ခိၪမုၬအကျၩနီၪလီၫ. 

ယိဘၭ Job 18 

1 ထီးနီၪလဖၧၫ့ ၦၡူအၫဖိၪ စဘံလဒၭ ချဲၩ့ဆၧၫ့ဝ့ၫတၭ, စံၭဝ့ၫဒၪ; 2 နၥံၪ မိအၪ့ဎၬ ဆၧချဲၩ့လဖၪ ဆံၭယံၬလဲၪ; နၪၥ့ၪ နၥံၪဝ့ၫဘီၪ; လၧခဲၫ့ထဲၩ့တၭ ပမိချဲၩ့ထၪ့ဆၧလီၫ. 3 ဆၧအီၪက့ၪပၧၩ ဘဲၫဆၧဖိၪဆၧဎါအၥိၭနီၪ, ဒဲၦလဆံၫ့ဘၪ လၧနၥံၪအမ့ၬယၫ, မွဲအဂဲးဘဲၫၥ့ၪလဲၪ. 4 ၦလၧအအဲၪ့ၡၫ့လၩ့ အနၫ့ဆါ လၧအဆၧၥၭထၪ့အဖၧၩ့နီၪ; လၧနဝ့ၫဒၪအကၠီၩ့နီၪ, မွဲဂၪ့ခိၪ မိဘၪ ဆၧစဲၪ့ဒၪဝ့ၫ, ဒဲလိးၥံၪလဲၫ့ၥံၪ ဘၪ ဆၧၥုၭခွံၬ လၧအလးနီၪဆ့ဧၪ. 5 မွဲမၬ, ၦအၧၩ့လဖၪ အဆၧဖၩ့နီၪ မိလၩ့ဖံၬခွံၬဝ့ၫ, ဒဲအမ့ၪလၪနီၪ မိဖၩ့ထၪ့လၧၩ့အ့ၬ. 6 ဆၧဖၩ့နီၪ မိခံၭလၩ့ဝ့ၫ လၧအတဲၩဖၧၩ့တၭ, အမ့ၪဒိၩ့နီၪ မိလၩ့ဖံၬခွံၬဝ့ၫဒၪ လီၫ. 7 အဆၧခၫထၪ့ဆီၪ့လဖၪ မိလၩ့အဲၪ့ဝ့ၫဒၪတၭ, အဆၧဒုၭကိၪ့လၩ့ဒၪအၥၭနီၪ မိခွံၬလၩ့ခွံၬ အဝ့ၫလီၫ. 8 အဂဲးဘဲၫယီၩ မွဲအလၩ့ထံၩဖါ လၧၡၬဖၧၩ့ လၧအခၪ့ဒၪဝ့ၫအကၠီၩ့, ဒဲအလ့ၩဆၧ လၧဖျံၩခွၩ့ၥံၪ အဖၫ့ခိၪလီၫ. 9 ဖျံၩခွၩ့နီၪ မိဖီၪ့အခၪ့နိးခဲၫ့တၭ, ထမျၬ မိဖီၪ့ထၬခၧၫ့ဝ့ၫဒၪလီၫ. 10 ဖျံၩနီၪ အီၪၥူၪဝ့ၫ လၧဂၪ့ခိၪ အဖၧၩ့တၭ, အခွၩ့ အီၪလၧဖၧၩ့ၥၭဖၧၩ့နီၪလီၫ. 11 ဆၧၥၭမဲၪလဖၪ အီၪဖီၩ့ဝၬဝၬနီၪ, ဒဲလီၩ့ဆီးဝ့ၫ လၧအခၫထၪ့လဖၪ အဂၩ့ထံၭနီၪလီၫ. 12 အဂဲးအဘၭ လၩ့ဘဲၩဝ့ၫ လၧဆၧၥၭဝံအၥၭ အကၠီၩ့တၭ, ဆၧမၩဂၭဂီၩ့ အီၪတဲၩ့ဝဲၩအၥၭ လၧအနဲၩ့ထံၭလီၫ. 13 အဆၧအၪ့ဆၫခွံၬ အဎွံၪအနၧၩ့တၭ, ဆၧၥံၫအဖိၪဝဲၡါ မိအၪ့ခွံၬ အဂဲးအဘၭလီၫ. 14 အဆၧဒိၭနဲၩ့အၥၭနီၪ မိဘၪ ဆၧထ့ၭခွံၬဝ့ၫ လၧအတဲၩဖၧၩ့, ဒဲအနၫ့ဆါဘၪ ဆၧၥိၫ့ဝ့ၫ လၧဆၧၥၭမဲၪ အစဎွၩ အအီၪနီၪလီၫ. 15 ဆၧလၧအလမွဲဘၪ အဆၧဒၪဝ့ၫ မိအီၪလၧအတဲၩဖၧၩ့တၭ, ဆၧမိဎွံၪကး လၧအအီၪဝ့ၫ အလးနီၪလီၫ. 16 လၧအဖၫ့လၬလခီၫ အဝံလဖၪ မိဎဲၫ့ထၬဝ့ၫတၭ, လၧအဖၫ့ခိၪလခီၫ, အထဲၩ့ မိဘၪ ဆၧဒၪ့ထ့ၬခွံၬဝ့ၫ လီၫ. 17 အဆၧနၪ့ထၪ့ထဲၩ့နီၪ လၩ့မါ လၧဂၪ့ခိၪချိၫ့ယီၩ တၭ, အမံၩ့ လၧဆံၬၥံၪနၩၥံၪ အလီၩ့ အီၪနးစီၪ့အ့ၬ. 18 ဆၧမိနၫ့ထၪ့ခွံၬ အဝ့ၫ လၧဆၧဖၩ့အကျၩ, ထီၩ့လၧဆၧခံၭကျၩ, ဒဲမိဘၪ ဆၧနၫ့ထၪ့ခွံၬ လၧဂၪ့ခိၪချိၫ့ယီၩလီၫ. 19 မွဲအဖိၪအလံၩၥံၪ အီၪလၧၦၡၩခမျၧးအကျၩ နးစီၪ့အ့ၬ, ဒဲၦအီၪလၩ့ထး လၧအအီၪဝ့ၫ အလးနီၪ နးဂၩအ့ၬ. 20 ၦၡၩ လၧအဝ့ၫဒၪ အလးခဲၫ့ မိထီၫမံၫထီၫမၪ လၧအမုနံၩ အကၠီၩ့တၭ; ၦလၧအဝ့ၫဒၪ အဆိၩလဖၪ မိၥၭမဲၪၥၭဖျဲၩ့ဆၧလီၫ. 21 မွဲမၬ, ၦၡၩအၧၩ့ အီၪဝ့ၫအလးလဖၪနီၪ မွဲဘဲၫနီၪၥိၭတၭ, ၦလၧအလၥ့ၪယၫဘၪယွၩနီၪ, အလးမွဲ ဘဲၫနီၪၥိၭလီၫ. 

ယိဘၭ Job 19 

1 ထီးနီၪလဖၧၫ့ စယိဘၭ ချဲၩ့ဆၧၫ့ဝ့ၫတၭ, စံၭဝ့ၫဒၪ; 2 နၥံၪ မိမၩဆၫ ယၥၭ, ဒဲမၩလၩ့ဘျ့ၭယၧၩ လၧဆၧချဲၩ့လဖၪနီၪ ဆံၭယံၬလဲၪ; 3 ဆံၫဘျၩ့ယီၩ နၥံၪ ဒုၪဒွ့ၪယၧၩ တၭ, နၥံၪ မၩထုၬထုၩယၥၭ; မွဲနၥံၪ မ့ၬမဲအ့ၬဧၪ. 4 ယ အ့ၪမၩမၪဘၪဆၧ တၡါတၭ, ယဆၧအမၪနီၪ အီၪဝ့ၫ လၧယလီၩ့ဒၪယဝ့ၫလီၫ. 5 န အ့ၪမၩဖိၫလိၫတၡါ နၥံၪအၥၭ ထၫ့ဒုၪဒၩယၧၩတၭ, ထီးနီၪလဖၧၫ့ နဲၪဖျီၪထၪ့ ဆၧဒုၪဒွ့ၪယၧၩဘီၪ. 6 ဘိၩ့နဲၪ့ယီၩ ၥ့ၪယၫလၧယွၩ မၩကဒၪထဲၩ့ ယမူၭတၭ, အၡၬနီၪ မွဲအခွံၬဝၬဖီၩ့ယၧၩ လီၫ. 7 ယိခွါ, ယကိၭၡၭထၪ့ လၧဆၧမၩဆီၪ့ယၧၩအကၠီၩ့ တၭ, ဆၧလခိၭနၪဘၪ ယလူနီၪ; ယကိၭၥီၫထၪ့တၭ, ဆၧစ့ၩရၫ့တီၩ အီၪနးစီၪ့အ့ၬ. 8 ယွၩ ထနါထၬယူၭ ယဖၧၩ့ၥၭ ထီးယလ့ၩလဖိးဘၪ; ဒဲမၩခံၭလၩ့ယူၭ ယဖၧၩ့ၥၭနီၪလီၫ. 9 အဝ့ၫဒၪ ဘဲၪ့လၩ့ခွံၬယူၭ ယဆၧလၩဆၧဖၩ့, ဒဲအမၩန့ထၪ့ခွံၬ ၁ရဖူၩ လၧယခိၪဎွံၪနီၪလီၫ. 10 မွဲအမၩဂၭဂီၩ့ ယၧၩ ဝၬဝၬတၭ, ယဂၭဂီၩ့ ယဝ့ၫလူၬယူၭ, ယဆၧယိလါနီၪ မွဲအဒုၭခၨခွံၬဝ့ၫ ဘဲၫ ၥံၪ့လထံၭ အၥိၭနီၪလီၫ. 11 အၥၭထၪ့နီၪ မွဲအဒုၭခဲၩထၪ့ ထၫ့ဒၩ ယၧၩတၭ; မွဲအအီၪက့ၪယၧၩ ဘဲၫအဒုၪအဒၩၥံၪ အၥိၭနီၪလီၫ. 12 အၡၩၥုၭဖိၪအဒီၪ့ၥံၪ ဂဲၫစီၪ့ဎးတၭ; အဝ့ၫၥံၪ မၩထၪ့ အဖၧၩ့ၥၭ လၧယအီၪတၭ, မၩထၪ့ အတဲၩလဖၪ အီၪဝၬဖီၩ့ယၧၩ ဝၬဝၬဆ့လီၫ. 13 မွဲအၥုၭခွံၬ ယထၧၫ့ဖုဝဲၥံၪ ယဲၩ့ လၧယအီၪတၭ; ၦလၧအၥ့ၪယၫယၧၩလဖၪ မၩအၥၭ လၧယမ့ၬယၫ ဘဲၫၦလခီၫဘၩ့မုးဖိၪအၥိၭနီၪလီၫ. 14 ယဘူၭယထံးၥံၪ ဂဲၫဘူၭယၧၩအ့ၬ; ၦလၧအၥ့ၪယၫလိၬအၥၭ လၧယၧၩ ၥၭနၪ့ခွံၬယူၭ ယၧၩလီၫ. 15 ၦလၧအအီၪမွံၩ လၧယဂံၪ့ဖၧၩ့, ယခ့ၫယၡၩမုၪၥံၪ ဒၪလ့ၬ, အီၪက့ၪယၧၩ ဘဲၫၦလခီၫဘၩ့မုးဖိၪအၥိၭနီၪ; ယမွဲ ဘဲၫၦမွံၩလဂၩ လၧအဝ့ၫၥံၪ အမ့ၬၥၪဖၧၩ့လီၫ. 16 ယ ကိၭထၪ့ ယခ့ၫယၡၩတၭ, အဝ့ၫ စံၭဆၧၫ့ယၧၩအ့ၬ; တၭယအၪ့ကံၩ့အၪ့ယၫ အဝ့ၫ လၧယနိၭလီၫ. 17 ယမၫနီၪ အီၪက့ၪ ယၥၪ ဘဲၫ ဆၧၥၭလိၪအၥိၭတၭ; ယအၪ့ကံၩ့အၪ့ယၫ အဝ့ၫ လၧယဖိၪဒၪ ယဝ့ၫအကၠီၩ့လီၫ. 18 မွဲမၬ, ဖိၪဒံၩဖိၪၥၪလဖၪ မၩကြၩ့ထမး ယၧၩတၭ, ယဂဲထုၪ့နီၪ အဝ့ၫၥံၪ ချဲၩ့ထၪ့ ထၫ့ဒုၪဒၩယၧၩလီၫ. 19 ယထံၩယၥိၭ ထီးအလူၬလဖၪ အီၪက့ၪယၧၩ ဘဲၫဆၧစံၪစၪအၥိၭတၭ; ၦလၧယအဲၪဝ့ၫလဖၪနီၪ ကၠၪအၥၭ ထၫ့ဒုၪဒၩ ယၧၩလီၫ. 20 ယဎွံၪဘုၭထၬလိၬအၥၭ လၧယဖံၭ ဒဲယယၪတၭ ယဖျ့ၭၥၫန့ၫ လၧယၥွၫ(မဲၪ) အဖံၭလီၫ. 21 ယထံၩယၥိၭ, နၥံၪဝ့ၫဧ့, ယၫ့ၥုၪ့ယၫ့ၥၭယၧၩ, ယၫ့ၥုၪ့ယၫ့ၥၭယၧၩဆံၭ; အဂဲးဘဲၫယီၩ ယွၩအစူၪနီၪ ထိၭဘၪယၧၩလီၫ. 22 နၥံၪ မၩအၧၩ့မၩၥၫ့ယၧၩ ဘဲၫယွၩအၥိၭ, ဒဲယဖံၭယယၪ လမၩမံၫ့ၥုၪ့မံၫ့ၥၭဘၪ နၥံၪနီၪ, မွဲ အဂဲးဘဲၫၥ့ၪလဲၪ. 23 ယဆိၫ့ လၧယချဲၩ့ဆၧလဖၪ မိအီၪကွ့ၭနဲၪ့အၥၭ, ဒဲလၧအဘၪ ဆၧဖျၩန့ဝ့ၫ လၧလံၬဖၧၩ့နီၪဆံၭ. 24 ဒဲလၧအဘၪ ဆၧကွ့ၭအၥၭ လၧထၭဘီၩ့, ဒဲၡၬၥၧၫ့; ဘၪ ဆၧဖျၩန့ဝ့ၫ လၧလိးအလီၩ့ အဆိၩဆိၩ အကၠၪကၠၪနီၪ ဆံၭ. 25 အဂဲးဘဲၫယီၩ ယၥ့ၪယၫ ၦလၧအဎွ့ၩန့ထဲၩ့ ယၧၩလဂၩနီၪ မၧၫ့ဝ့ၫတၭ, လၧခဲၫ့ထဲၩ့နီၪ မွဲအမိဂဲၫဆၧၫ့ထုၪ့ လၧဂၪ့ခိၪချိၫ့ယီၩ; 26 ဒဲလၧယဖံၭယယၪယီၩ ဘၪ ဆၧမၩဂၭဂီၩ့ဝ့ၫ အလးခဲၫ့, လၧယဖံၭယယၪ လအီၪဘၪနီၪ, ယမိဒၪဘၪယွၩဆ့လီၫ. 27 ထီးယလ့လဖၪ လူၬခွံၬဝ့ၫ လၧယဖၧၩ့တၭ, ယမိဒၪဘၪ အဝ့ၫဒၪ လၧယဂးဒၪယဝ့ၫတၭ, ယမ့ၬၥၪဒၪယဝ့ၫ မိဒၪဘၪတၭ, မွဲဂူၫဂၩအ့ၬ. 28 မၩအၥၭဘဲၫနီၪတၭ, နၥံၪ အ့ၪစံၭ, ပ မၩအၧၩ့ အဝ့ၫနီၪ မွဲအဂဲး ဘဲၫၥ့ၪလဲၪတၭ; ဆၧဂ့ၩအဝံနီၪ အီၪလၧယဖၧၩ့လီၫ. 29 နၭၥံၪဖၩ့ၥံၪ ၥၭမဲၪ နၥံၪဝ့ၫဆံၭ; အဂဲးဘဲၫယီၩ နၭၥံၪဖၩ့ၥံၪ အဆၧမၩအၧၩ့နီၪ, အီၪဝ့ၫ လၧၦၥၭထၪ့အဂး, ဘဲၫ နၥံၪ မိၥ့ၪယၫ လၧဆၧစ့ၩရၫ့နီၪ အီၪဝ့ၫလီၫ. 

ယိဘၭ Job 20 

1 ထီးနီၪလဖၧၫ့ ၦနၫအမၭဖိၪ စဇိဖၫ ချဲၩ့ဆၧၫ့ဝ့ၫတၭ, စံၭဝ့ၫဒၪ; 2 မၩအၥၭဘဲၫနီၪတၭ, ယဆၧဆီၫ့မီၪ့လဖၪ ထိၪဂဲၩ ယၧၩ ဘဲၫယမိချဲၩ့ဆၧၫ့ဆၧ, အခိးမွဲ ယမိမၩချဲၫ့ဆ့ လီၫ. 3 ဆၧအၪ့ၥီၪ့ဆီၪ့ ဒုၭမ့ၬမဲယၧၩနီၪ, ယနါဂၧၫ့ယူၭ တၭ, ယနၪၥ့ၪဆၧအၥၭနီၪ ဒုၭ စံၭဆၧၫ့ဆၧလီၫ. 4 လၧဖျိၩ့, ခီၫလၧဆၧအီၪက့ၪ ၦၡၩ လၧဂၪ့ခိၪချိၫ့ယီၩ ၦအၧၩ့ဖိၪၥံၪ အဆၧၥုၪ့ဎွံၪၥၭယီၫနီၪ မွဲလယံၬဘၪ, 5 ဒဲၦအၪ့လီၫဆၧ အဆၧၥုၪ့ထိၬၥၭထိၬ အီၪလဆိဖိၪနီၪ, ဆၧလမံၩ့ယီၩ နၥ့ၪယၫ နဝ့ၫအ့ၬဧၪ. 6 အဆၧထၪ့ထီၫနီၪ ထၪ့ဘၭလါနၫ့ လၧမူၭခိၪ, ဒဲအခိၪဎွံၪ ထၪ့ဘၭလါနၫ့ လၧဆၧအုၪ့လဖၪ; 7 ဘဲၫအဆၧဒိၪဆၧထီၫ အီၪဝ့ၫအၥိၭ, အဆၧဂၭဂီၩ့နီၪ မိဘၪဝ့ၫ ဘဲၫနီၪၥိၭ အဆိၩဆိၩ အကၠၪကၠၪတၭ; ၦလၧအဒၪဘၪဝဲၩဝ့ၫလဖၪနီၪ, မိစံၭ, အဝ့ၫဒၪ အီၪခီၫခီၫလဲၪ. 8 ဘဲၫဆၧမံၫမးအၥိၭ, မွဲအယူၩခွံၬဝ့ၫတၭ, ဆၧဒၪဘၪဝ့ၫ နးစီၪ့အ့ၬ; တၭမွဲအမိလၩ့မါဝ့ၫ ဘဲၫဆၧဒၪဆၧလၧယၫ လၧမုနၩလခီၫ အၥိၭနီၪလီၫ. 9 မ့ၬၥၪ လၧအဒၪဘၪဝဲၩဝ့ၫနီၪ မိဒၪဘၪလၧၩ့ဝ့ၫ အ့ၬ, ဒဲအလးအကျဲၩနီၪ ယိဘၪလၧၩ့ အဝ့ၫအ့ၬ. 10 ၦၡၪ့ဖိၪယၬဖိၪၥံၪ မိမၩနၧၩ့မၩစၪ အဖိၪခွၫလဖၪတၭ, အဝ့ၫဒၪအစူၪ မိဖ့ၪထဲၩ့ အဝ့ၫၥံၪ အဆၧဖိၪဆၧလံၩလီၫ. 11 အဎွံၪလဖၪ ဎွ့ၩထၪ့ လၧအၥၭဘၪ့ လါနၫ့ဘိၩ, မွဲအမိမံၫနၩ့ လၧအၥိၭ လၧဂၪ့ခိၪမုၬ အကျၩနီၪလီၫ. 12 ဆၧအၧၩ့နီၪ ဆၧၫ့လါနၫ့ လၧအနိၭဖၧၩ့တၭ, မွဲအအီၪက့ၪၥူၪခွံၬ လါနၫ့ လၧအဖျ့ၩ အဖၫ့လၬတၭ; 13 လီၫ့ကီၩ့ လဖျါခွံၬဘၪဝ့ၫ လါနၫ့နီၪ; မွဲအအၪ့မိၩဝ့ၫ လါနၫ့တၭ; 14 အဆၧအၪ့ အီၪလၧအဂူၭဖိၫ့ဖၧၩ့နီၪ ကဲၪထၪ့ ဆၧလၩ့မဲၩဒၪဆၧတၭ; ဂူၥၫ့အဒံၩ အီၪလၧအဝ့ၫဒၪ အဖၧၩ့ လီၫ! 15 အဝ့ၫ ယုလၩ့လါနၫ့ ဆၧလူဒိၪဎွ့ၩဒိၪၥံၪ, မိဘၪ ပၠိၭထၪ့ခွံၬဒီၭဝ့ၫ; ယွၩ မိဒုၭဂဲၫထၪ့ခွံၬ အဝ့ၫၥံၪ လၧအဂူၭဖိၫ့ဖၧၩ့လီၫ. 16 မိအၪ့ဆူၭ ဂူၥၫ့ၥံၪ အစုၪတၭ; ဂူပွ့ၩအဖျ့ၩ မိမၩၥံၫ အဝ့ၫလီၫ. 17 ထံၫချိၬလဖၪ, န့ၫစၩ့ ဒဲဆၧနူထံၫအချိၬလဖၪ လၩ့ယွၩနီၪ မိဒၪဘၪဝ့ၫအ့ၬ. 18 အမၩဆၧအၥၪနီၪ, မွဲအဘၪ ဖ့ၪထဲၩ့ဝ့ၫတၭ, အၪ့ဘၪဝ့ၫအ့ၬ မၩအၥၭ ဘဲၫဆၧလၧအအၪ့လီးဝ့ၫအၥိၭနီၪတၭ, မိၥုၪ့ထိၬၥၭထိၬ လၧအဖၧၩ့ဆ့အ့ၬ. 19 အဂဲးဘဲၫယီၩ မွဲအမၩအၧၩ့မၩၥၫ့, ဒဲစဲၪ့ဒၪခွံၬ ၦၡၪ့ဖိၪယၬဖိၪတၭ, အၪ့ဂူၬန့ဆီၪ့ ဂံၪ့လၧအလမၩထၪ့ဘၪဝ့ၫနီၪလီၫ. 20 မွဲမၬ လၥ့ၪယၫဘၪ ဆၧအမုၬ လၧအၥၭခံဖၧၩ့တၭ, ကယဲ ဆၧလၧအဘၪအၥၭ ထီးအလူၬလဖၪနီၪ မွဲအမိန့ဘၪ ဖီၪ့ထၬ နးမံၩ့အ့ၬ. 21 လၧအၥၭဝံဆၧလိဖၭနီၪ, ဆၧဖီၩ့ဖျ့ၭဝ့ၫ နးမံၩ့အ့ၬ; အခိးမွဲအဘၪ ဆၧဘီၪဆၧယီၫနီၪ အီၪဂုးခၧၫ့ၥ့ၪအ့ၬ. 22 လၧအဆၧအၪလၨၪဎွ့ၩလၨၪ အဖၧၩ့နီၪ မိဘၪ ဆၧအၡၪ့တၭ; ၦၡၩအၧၩ့အစူၪ ထီးအလူၬ မိအီၪလၧအလီၩ့လီၫ. 23 ဘဲၫၥိၭ အမိမၩဎွ့ၩ အဂူၭဖိၫ့နီၪတၭ, ယွၩ မိခွံၬလၩ့ အဆၧၥၭထၪ့ လၧအလီၩ့, ဒဲမၩဆၧၩ့လၩ့ အဆၧအၪ့ဆၧအီၩ လၧအလီၩ့လီၫ. 24 အ့ၪစဲၪ့ဂၭဖျ့ၭဖၩ့ ထၭနီၪ, ချံၪထီးဝီၩအဖျါ မိဘၪဆ့ၭဖျီၫ့ အဝ့ၫဒၪလီၫ. 25 ထုၭထၪ့ခွံၬဝ့ၫနီၪ, ဂဲၫထၪ့ လၧအမိၡါဖၧၩ့, စူၪဝဲၩယုၩ့ယဲနီၪ ဂဲၫထၪ့ လၧအဒံၩဖၧၩ့နီၪ! ဆၧမၩၥၭမဲၪနီၪ အီၪလၧအလီၩ့လီၫ. 26 ကယဲ ဆၧခံၭ ထီးအလူၬဘၪ ဆၧအီၪက့ၪကီၪ့ဝ့ၫ အီၪလၧအဎၧၩ့အဎီ အဂးတၭ; မ့ၪ လၧၦလအူၪခဲၩထၪ့ဘၪနီၪ မိအၪ့ခွံၬဝ့ၫတၭ, မိအၪ့ဂၭဂီၩ့ခွံၬ ကယဲ ဆၧအီၪလၩ့ထး လၧတဲၩဖၧၩ့ ထီးအလူၬလီၫ. 27 မူၭခိၪ မိဒုၭဖျီၪထၪ့ အဆၧအၧၩ့, ဒဲဂၪ့ခိၪ မိဆၧၫ့ထုၪ့ ထၫ့ဒၩ အဝ့ၫလီၫ. 28 တၭအဂံၪ့ အဆၧအၪထၪ့နီၪ မိစဲၪ့ဒၪခွံၬ တၭ, မိယွၩလၩ့ခွံၬဝ့ၫ, လၧယွၩ အဆၧၥၭထၪ့ အမုနံၩ အဖၧၩ့နီၪလီၫ. 29 အယီၩမွဲ ၦအၧၩ့ အဆၧန့ၥၫ လၧယွၩအစူၪဖၧၩ့တၭ, မွဲဆၧလၧၦၥ့ၪဆၧလူၬလဂၩနီၪ ဖၭဝဲၩ လၧအဂးလီၫ. 

ယိဘၭ Job 21 

1 ထီးနီၪလဖၧၫ့ စယိဘၭ ချဲၩ့ဆၧၫ့ဆၧတၭ, စံၭဝ့ၫဒၪ; 2 ဆၧလၧယချဲၩ့ထၪ့ယီၩ ခိၭနၪ နၥံၪဝ့ၫ ထံၫထံၫဆၭဆၭဘီၪ; ဒဲဆၧလမံၩ့ယီၩ မွဲအမၩမုၬထၪ့ နၥံၪအၥၭ ဆံၭ. 3 ဒုၭချဲၩ့ထၪ့ယၧၩ နးထံၪတၭ, ယချဲၩ့ဆၧ အလးခဲၫ့နီၪ, မၩကြၩ့ထမး ကဒၪဘီၪ. 4 ယဝ့ၫဒၪယီၩ မွဲယဂဲးလိၬတ့ၭလိၬ လၧၦၡၩဆ့ဧၪ; ယၥူၭဝံၪၥူၭလၩ လကြၨၭဘၪနီၪ မွဲအဂဲးဘဲၫၥ့ၪလဲၪ. 5 ယိနဲၪ့ယၧၩတၭ, ထီၫမံၫထီၫမၪဘီၪ; အီၪက့ၪစူၪ လၧနိၭအလီၩ့ဆံၭ, 6 အဂဲးဘဲၫယီၩ ထီးယနၪ့ထၪ့ထဲၩ့တၭ, ယၥၭမဲၪယဝ့ၫ; ဒဲယဖံၭယယၪ ဝၭထိၬဝၭတ့ၭဝ့ၫဒၪလီၫ. 7 တၭ ၦအၧၩ့ဖိၪၥံၪ မၧၫ့ဝ့ၫ, ၥၭၡါထၪ့ဝ့ၫနီၪ လကၭဘၪ တၭ, န့ဘၪ အစီၩ့အမၩ့ဖၭဒိၪနီၪ, မွဲအဂဲးဘဲၫၥ့ၪလဲၪ. 8 အဝ့ၫၥံၪ အချံၫအၥၪ အီၪဂုးခၧၫ့ လၧအမ့ၬယၫတၭ, အဖိၪအလံၩ အီၪဝ့ၫ လၧအမ့ၬယၫနီၪဆ့လီၫ. 9 အဝ့ၫၥံၪ အဂံၪ့လဖၪ အီၪလၧဆၧမုၬဆၧဎၩ့တၭ, ၥၭမဲၪဆၧ နးမံၩ့အ့ၬ; ဒဲယွၩအနိၪဖျ့ၪ အီၪလၧအဝ့ၫၥံၪ အလီၩ့ဆ့ အ့ၬ. 10 အချီၥံၪ ဒၧၩ့ထၪ့တၭ, ဂၭဂီၩ့အ့ၬ; အချီမိၥံၪ ဖိၪဆါန့ အဖိၪတၭ, လၩ့လၫ့အ့ၬ. 11 အဝ့ၫၥံၪ ဖျါလၩ့အဖိၪ ဘဲၫဆၧအဒီၪ့အၥိၭတၭ, ဖိၪဒံၩဖိၪၥၪၥံၪ ဂဲထုၪ့လံနီၪလီၫ. 12 အဝ့ၫၥံၪ ကိၭၡၭထၪ့ အီၪလၧစံၩ့စံၩ့ ဒဲၥၫ့ထီး တၭ, လၧပံၩအၥီၫ အကၠီၩ့နီၪ အဝ့ၫၥံၪ ၥုၪ့ထိၬၥၭထိၬ ဆ့လီၫ. 13 အဝ့ၫၥံၪ အမုနံၩလဖၪ အီၪလၧဆၧကဲၪထၪ့ကဲၪထီၫတၭ, လၧလဆိဖိၪ အထးဖၧၩ့နီၪ လ့ၩလၩ့လၧဖျုဖၧၩ့လီၫ. 14 အဝ့ၫၥံၪ စံၭယွၩ, စဲၪ့ထၪ့ခွံၬ လၧပအီၪယီၩဘီၪ; အဂဲးဘဲၫယီၩ နဖၧၩ့ၥၭၥံၪ အဂဲးအကၠီၪ့နီၪ ဆၧမိၥ့ၪယၫဘၪ ပၥၭအ့ၬ. 15 ၦၥ့ၪဆၧလူၬ လၧပကြၨၭမၩအဆၧနီၪ, မွဲဆၧနီၪလမံၩ့လဲၪ; ပအၪ့ကံၩ့အၪ့ယၫ လါနၫ့ အဝ့ၫၥံၪတၭ, မွဲအန့ကၩ ဆၧနီၪလမံၩ့လဲၪ. 16 ယိခွါ, အဝ့ၫၥံၪ အဆၧဂ့ၩနီၪ အီၪလၧအစူၪဖၧၩ့ အ့ၬ; ၦအၧၩ့ အဆၧဒုၭကိၪ့နီၪ အီၪယဲၩ့ လၧယၧၩလီၫ. 17 ၦအၧၩ့ အမ့ၪဒိၩ့နီၪ လၩ့ဖံၬခွံၬဝ့ၫ, ဎွ့ဘျၩ့ဎွ့ဘျၩ့လဲၪ; ဒဲအဝ့ၫၥံၪ အဆၧဂၭဂီၩ့နီၪ လၩ့ဘၪ အလီၩ့တၭ; ယွၩ လၧအဆၧၥၭထၪ့ အဖၧၩ့နီၪ အၪ့နၩ့ဖၭ ဖ့ၪလၫ့ ဆၧၡၪ့ဆၧနၭလဖၪလီၫ. 18 အဝ့ၫၥံၪ မၩအၥၭ ဘဲၫလီခၫ့ လၧလံၩ အမ့ၬယၫ အၥိၭနီၪ, ဒဲဘဲၫ ဖ့ၫလၧလံၩ၁ဝံၬ ဖျဲးန့ခွံၬဝ့ၫ အၥိၭနီၪလီၫ. 19 မွဲယွၩ မိအီၪက့ၪကီၪ့ အဆၧမၩအၧၩ့ လၧအဖိၪအလံၩ အဂးနီၪ ဆ့ဧၪ; မွဲအဝ့ၫဒၪ ဖ့ၪထဲၩ့ဝ့ၫတၭ, မိၥ့ၪယၫဝ့ၫဒၪလီၫ. 20 အမ့ၬၥၪ မိဒၪဘၪ အဆၧဂၭဂီၩ့တၭ, မွဲအအီၩ ၦၥ့ၪဆၧလူၬ အဆၧၥၭထၪ့နီၪဆံၭ. 21 အဂဲးဘဲၫယီၩ ထီးအမုၥံၪလၩၥံၪ အဆၧဝံဆၧနၬနီၪ ဘၪ ဆၧဒၪ့ထ့ၬခွံၬဝ့ၫတၭ, မွဲအမုၬလၩအၥၭ လၧအဂံၪ့ လၧအလးခဲၫ့နီၪ မိၥ့ၪ ဘဲၫၥ့ၪလဲၪ. 22 ယွၩ လၧအစ့ၩရၫ့ ဆၧထၪ့ထီၫနီၪ, မွဲၦဒုၭၥ့ၪယၫ အဝ့ၫဒၪ လၧဆၧလမံၩ့မံၩ့နီၪ မိၥ့ၪဆ့ဧၪ; 23 တၭ ၦလဂၩ ၥံၫဝ့ၫ လၧအဆၧကဲၪထၪ့ကဲၪထီၫ လၧၫ့လၧၫ့ဎွ့ၩဎွ့ၩအဖၧၩ့နီၪ မုၬလၩဝ့ၫ လၧဆၧမံၫ့ၥုၪ့မံၫ့ၥၭ ဂ့ၩဘၪစဲၪတၭ; 24 အဂုၬဖၩၥံၪ ဘီၪ့ဝ့ၫၥိၪဝ့ၫ, ဒဲအဎွံၪလဖၪ ဘၪစီၪ လၧအခံအၥိၪနီၪလီၫ. 25 တၭအဂူၫဂၩလဂၩ ၥံၫဝ့ၫ လၧဆၧခိဆၧဝီၩအဖၧၩ့, ဒဲထဲးယိဘၪ ဆၧမုၬဆၧလၩ နးဆိၭအ့ၬ. 26 တၭ အဝ့ၫၥံၪ မံၫနၩ့ၡီၩ့ လၧဂၪ့ခိၪမုၬ အကျၩနီၪ, ဒဲလိၪ့ၥံၪ မၩဘံၭခွံၬဝ့ၫဒၪနီၪလီၫ. 27 ယိခွါ, နၥံၪ ဆီၫ့မီၪ့ဆၧလဖၪ, ဒဲနၥံၪ ကိၪ့ထၪ့လိၬနၥံၪအၥၭ လၧနၥံၪ မိမၩနၧၩ့မၩစၪယၧၩနီၪ, ယၥ့ၪယၫ ယဝ့ၫဆ့လီၫ. 28 အဂဲးဘဲၫယီၩ နၥံၪစံၭ, ၦဒိၪဖၭဒိၪအဂံၪ့ အီၪဝ့ၫခီၫခီၫလဲၪ; ဒဲတဲၩလၧၦအၧၩ့အီၪဝ့ၫနီၪ မွဲခီၫခီၫလဲၪ. 29 ၦၡၩ လၧအလဲးလီၩ့ လၧဖၧၩ့ၥၭနီၪ, မွဲနၥံၪ အၪ့စၪ့ဘၪဆ့ဧၪ; ဒဲအဆၧမၩနဲၪ့နီၪ, မွဲနၥံၪ ၥ့ၪယၫဘၪအ့ၬဧၪ. 30 မွဲလၧၦအၧၩ့ဖိၪဘၪ ဆၧခိၭထၬဝ့ၫ ထီးဆၧဂၭဂီၩ့ အမုနံၩနီၪ; အဝ့ၫၥံၪ ဘၪ ဆၧမီၩ့ဝ့ၫ ထီးလၧဆၧၥၭထၪ့ အမုနံၩနီၪလီၫ. 31 မွဲပလၫ မိလီၩဖျီၪထၪ့ ၦၡၩအဖၧၩ့ၥၭ အဂဲးအကၠီၪ့ လၧယမ့ၬယၫ လဂၩလဲၪ; ဒဲဆၧလၧအမၩဝ့ၫနီၪ မွဲပလၫ မိဖ့ၪထဲၩ့ လဂၩလဲၪ. 32 မွဲလါနၫ့တၭ, ၦၡၩ ဆိၬလၩ့ဝ့ၫ လၧဆၧၥွၪခိၪအဖၧၩ့နီၪ, ဒဲဆၧခိၭထၬဝ့ၫ လၧၥွၪခိၪဖၧၩ့နီၪလီၫ. 33 ခိၪလီၩ့ဆူၭ အဂၪ့ခိၪအလီၪ့လဖၪ မိဆၧၫ့ လၧအဝ့ၫဒၪအဂး; ဒဲၦထီးအလူၬ မိထုၭလၩ့ဖိၬအခဲၫ့, ဘဲၫၦအီၪဝဲၩဝ့ၫ လၧဆၧဝံထၪ့နၬထၪ့ဝ့ၫ လၥ့ၪဘၪလီၫ. 34 လၧနၥံၪ ချဲၩ့ဆၧၫ့ဆၧ အဖၧၩ့နီၪ မွဲန့ၫ ဆၧအၪ့လီၫတၭ, မွဲနၥံၪ မၩမုၬထၪ့ယၧၩ ပျီၩပျီၩ ဘဲၫၥ့ၪလဲၪ. 

ယိဘၭ Job 22 

1 ထီးနီၪလဖၧၫ့ ၦတံမၫဖိၪ စအံၫလဲဖၭ ချဲၩ့ဆၧၫ့ဝ့ၫ တၭ, စံၭဝ့ၫဒၪ; 2 မွဲၦၡၩ ဒုၭန့ဘၪယွၩ လၧဆၧလမံၩ့မံၩ့ မိၥ့ၪဧၪ; အဂဲးဘဲၫယီၩ ၦကိၪ့ဆၧၥ့ၪနီၪ န့ဘၪ ဆၧန့ၫ အနၫ့ဆါဒၪဝ့ၫ အဂးလီၫ. 3 လၧနမွဲ ၦအတီၩအလီၩ့ အကၠီၩ့နီၪ, မွဲအမၩမုၬထၪ့ ၦၥ့ၪဆၧလူၬအၥၭ လမံၩ့မံၩ့ဆ့ဧၪ; နမၩလၧၫ့ထၪ့ဎွ့ၩထၪ့ နဖၧၩ့ၥၭနီၪ, မွဲအဒုၭအၪထၪ့ အဝ့ၫဒၪ အဆၧဂ့ၩနီၪဆ့ဧၪ. 4 လၧအၥၭမဲၪနၧၩ အကၠီၩ့နီၪ, မွဲအမိအၪ့ၥီၪ့နၧၩဆ့ဧၪ; မွဲအမိနုၬ လၧဆၧစ့ၩရၫ့အဖၧၩ့ လၧနၥိၭဆ့ဧၪ. 5 နဝ့ၫဒၪ နဆၧဒဲၩဘၭဖၭဒိၪ မွဲအ့ၬဧၪ; ဒဲနဆၧအၧၩ့လဖၪနီၪ, အထုၬအီၪအ့ၬ. 6 အဂဲးဘဲၫယီၩ နမၩန့ ဆၧပီၩ့လၩ့ လၧနထၧၫ့ဖုဝဲ ပျီၩပျီၩတၭ; နဘဲၪ့လၩ့ခွံၬ ၦအီၪဘိၪ့ အကီၩ့အၥိၭလဖၪနီၪလီၫ. 7 ၦလၧအၥၭလၩ့ဘဲၩလဖၪနီၪ, နဒုၭအီၩဘၪ အထံၫအ့ၬ; ဒဲၦလၧအၥၭဝံအၥၭလဖၪနီၪ နဒုၭအၪ့ဘၪ အကိၪဆ့အ့ၬ. 8 အ့ၪမွဲ ၦလၧအဆီၪ့လဂၩနီၪ အီၪလၧထံၫၥံၪခးၥံၪတၭ, ၦန့ဘၪ အလၩအဖၩ့နီၪ အီၪလၧအဖၧၩ့ဆ့လီၫ. 9 ၦမုၪမဲၫလဖၪ နဖျါခွံၬ ပျီၩပျီၩတၭ, ၦဖိၪဎွ့ၪလဖၪ အစူၪနီၪ ခါဝ့ၫဒၪ လီၫ. 10 မၩအၥၭဘဲၫနီၪတၭ, ဖျံၩခွၩ့ အီၪဖီၩ့နၧၩဝၬဝၬ, ဒဲဆၧၥၭမဲၪၡူၭ ဒုၭထီၫမံၫထီၫမၪနၧၩလီၫ. 11 ဒဲဆၧခံၭၥၧၫ့ လၧနလဒၪဘၪ; ဒဲထံၫလုၬဘံၭဆၧနီၪ မိမၩလၩ့ဘံၭခွံၬနၧၩလီၫ. 12 ယွၩ အီၪလၧမူၭခိၪ အဆၧထၪ့ထီၫနီၪ မွဲအ့ၬဧၪ; တၭ ယိခွါ ၡၪၥံၪ အဆၧထၪ့ထီၫနီၪ, မွဲအထီၫမၬကလဲၪ! 13 တၭ နဝ့ၫဒၪ နစံၭ, ယွၩ ၥ့ၪယၫဝ့ၫ ဘဲၫၥ့ၪလဲၪ; အဝ့ၫဒၪ စ့ၩရၫ့ဖျီၫ့ ဆၧအုၪ့တၪ့နီၪ ဘၪမိၥ့ၪဆ့ဧၪ. 14 ဆၧအုၪ့လဖၪ ချုၬဘံၭ အဝ့ၫဒၪတၭ, ဒၪဘၪဆၧအ့ၬ; မွဲအလ့ၩဆၧ လၧမူၭခိၪ အဖၫ့ခိၪနီၪလီၫ. 15 ဖၧၩ့ၥၭလးလံၩ လၧၦၡၩ အၧၩ့လဲးလီၩ့နီၪ မွဲနမိဖိၬဘၪဆ့ဧၪ; 16 ၦလၧအဘၪ ဆၧမၩဂၭဂီၩ့ဝ့ၫ, ဘိၩ့အဆၧၫ့အထီ လချုၭဘၪဒံၭဘၪနီၪ, ထံၫမၩလုၬဘံၭခွံၬ အဝ့ၫၥံၪလီၫ. 17 ၦလဖၪနီၪ စံၭယွၩ; စဲၪ့ထၪ့ခွံၬ လၧပအီၪယီၩဆံၭ; ဒဲၦၥ့ၪဆၧလူၬနီၪ မၩ လၧအဝ့ၫၥံၪအဂး ဘဲၫၥ့ၪလဲၪ. 18 မွဲလါနၫ့တၭ, ယွၩ မၩဎွ့ၩ အဝ့ၫၥံၪအဂံၪ့ လၧဆၧဂ့ၩလဖၪတၭ, အ့ၪမွဲ ၦအၧၩ့ အဆၧဒုၭကိၪ့နီၪ မွဲအအီၪယဲၩ့ လၧယၧၩယီၩဆံၭ. 19 ၦအတီၩအလီၩ့လဖၪ ဒၪဘၪဝ့ၫတၭ, ၥုၪ့ထိၬၥၭထိၬဝ့ၫ ဒဲၦလၧဆၧမၪ လအီၪဘၪနီၪ, မၩကြၩ့ထမး အဝ့ၫၥံၪ လီၫ. 20 မွဲမၬ, ပဒုၪပဒၩဘၪ ဆၧဒၪ့ထ့ၬခွံၬဝ့ၫတၭ, အဝ့ၫၥံၪ အဆၧအီၪလၩ့ထးနီၪ, မွဲမ့ၪ အၪ့ခွံၬဝ့ၫဒၪလီၫ. 21 မၩၥ့ၪယၫနၥၭ လၧယွၩတၭ အီၪမုၬလၩ နဝ့ၫဘီၪ; လၧဆၧနီၪအကၠီၩ့ ဆၧဂ့ၩ မိလၩ့ဘၪနၧၩလီၫ. 22 ဒိၭန့ ဆၧၥီၪ့ဆၧၥၫ့ လၧအဝ့ၫဒၪအနိၭတၭ, အီၪက့ၪကီၪ့ အဆၧချဲၩ့လဖၪ လၧနၥၭခံဖၧၩ့နီၪဆံၭ. 23 နဝ့ၫဒၪ န အ့ၪဂဲၫထဲၩ့ကဒၩထဲၩ့ လၧၦၥ့ၪဆၧလူၬအအီၪ, ဒဲၥုၭခွံၬ ဆၧအၧၩ့ယဲၩ့ လၧနအီၪအလးတၭ; နမိဘၪ ဆၧကဲၪထၪ့ကဲၪထီၫဝ့ၫလီၫ. 24 ခွံၬလၩ့ထီၫ့ လၧဂၪ့ခိၪမုၬအကျၩ, ဒဲအိဖၧၫအထီၫ့နီၪ လၧထံၫချိၬ အလိးၥံၪအကျၩနီၪဘီၪ. 25 အဂဲးဘဲၫယီၩ ၦၥ့ၪဆၧလူၬ မိကဲၪထၪ့ နထီၫ့, ဒဲစ့ၩ အီၪကီၪ့လၧနဂးလီၫ. 26 ထီးနီၪလဖၧၫ့ နမိမုၬလၩနၥၭ လၧၦၥ့ၪဆၧလူၬ အဖၧၩ့တၭ, နမိမိၬထၪ့ နမ့ၬ လၧယွၩလီၫ. 27 နမိအၪ့ကံၩ့အၪ့ယၫ အဝ့ၫတၭ, မွဲအမိခိၭနၪနၧၩ, ဒဲနမိမၩလၧၫ့ထၪ့ဎွ့ၩထၪ့ နဆၧဆိၪလၩ့နၥၭလဖၪနီၪလီၫ. 28 နမိဖၭဝဲၩ ဆၧလမံၩ့မံၩ့တၭ, ဆၧမိအီၪဂုးခၧၫ့ဝ့ၫဒၪ; ဒဲဆၧဖၩ့ မိဒုၭဖၩ့ထၪ့ နဖၧၩ့ၥၭလဖၪလီၫ. 29 ၦၡၩ အ့ၪဘၪ ဆၧဆၪ့လၩ့တၭ, နမိစံၭ, ဆၧဆိၬထၪ့ဝ့ၫဒၪဖီၩ! ဒဲၦလၧအၥၭဆၧၩ့လဖၪနီၪ, မွဲအမိထိးထဲၩ့တၩ့ထဲၩ့ဝ့ၫ လီၫ. 30 အဝ့ၫဒၪ မိမၩဖီၩ့မၩဖျ့ၭ ၦလၧအဆၧမၪအီၪဒၪလ့ၬ, ဒဲထိးထဲၩ့တၩ့ထဲၩ့ဝ့ၫ လၧနစူၪဆံၫ့ အကၠီၩ့လီၫ. 

ယိဘၭ Job 23 

1 ထီးနီၪလဖၧၫ့ စယိဘၭ ချဲၩ့ဆၧၫ့ဝ့ၫတၭ, စံၭဝ့ၫဒၪ; 2 လၧမုဆၫလနံၩယီၩ ဒၪလ့ၬ ယဆၧၥူၭဝံၪၥူၭလၩယီၩ မွဲဆၧခိဆၧဝီၩတၭ, ဆၧအစူၪ လၧယလီၩ့ ဎၧၫ့နဲၪ့ ယဆၧဂၪ့အုၩ့ဂၪ့ထိၬလဖၪလီၫ. 3 ယဆိၫ့ၥ့ၪယၫ လး လၧယဒၪဘၪယွၩ ဘဲၫၥိၭ ယမိထီၩ့လၧအလးဆီၩ့ဆီ နီၪလီၫ. 4 ယမိတဲၩ့ဝဲၩ ယမူၭ လၧအမ့ၬယၫ, ယမိမၩဎွ့ၩ ယနိၭ လၧအဂဲးအကၠီၪ့တၭ; 5 ယမိၥ့ၪယၫ ဆၧချဲၩ့လဖၪ လၧအဝ့ၫဒၪ မိစံၭဆၧၫ့ယၧၩ, ဒဲယိနဲၪ့ဆၧ လၧအလီၩဘၪ ယၧၩနီၪဆ့လီၫ. 6 တၭ အဝ့ၫဒၪ လၧအစီၩ့ဒိၪ အမၩ့ဒိၪနီၪ မိဂဲးလိၬတ့ၭလိၬ ယၧၩဆ့ဧၪ; မွဲအ့ၬ! မွဲအမိခိၭနၪ တၡါယၧၩလီၫ. 7 ထီးနီၪလစီၪ့, ၦအတီၩအလီၩ့ ချဲၩ့ခွး လၧအဝ့ၫဒၪၥ့ၪတၭ; ယမိဖီၩ့ဖျ့ၭ ၦစ့ၩရၫ့ ယၧၩ အဆိၩအကၠၪလီၫ. 8 ယိခွါ, ယလ့ၩစိၩလၧမုထၪ့လခီၫတၭ, မွဲအအီၪ ထီးနီၪအ့ၬ; ဒဲလၧမုနုၬလခီၫတၭ, ယဒၪဘၪ အဝ့ၫ နးစီၪ့အ့ၬ; 9 လၧမုဖၩ ထီးအမၩဆၧအလး လါနၫ့နီၪ, ယဒၪဘၪ အဝ့ၫအ့ၬ; လၧမုခံၫ့လခီၫနီၪ မွဲအချုၬဘံၭခွံၬအၥၭတၭ, ယဒၪဘၪ အဝ့ၫဆ့အ့ၬ. 10 မွဲလါနၫ့တၭ, အဝ့ၫဒၪ ၥ့ၪယၫ ဖၧၩ့ၥၭ လၧယဖိၬနီၪ; ထီးအဝ့ၫဒၪ အ့ၪမၩခွါယူၭယၧၩ ဂီၩ့တၭ, ယမိဂဲၫထၪ့ ဘဲၫထီၫ့အၥိၭနီၪလီၫ. 11 ယခၪ့ ဖီၪ့ထၬယူၭ အဝ့ၫဒၪအခၪ့လးတၭ, ယထီးန့အဖၧၩ့ၥၭ, ဒဲဂၭဖျိၭဝ့ၫ နးစီၪ့အ့ၬ. 12 အဝ့ၫဒၪ အနိၭဖျံၩ အဆၧမၪလူၬနီၪ ယအီၪက့ၪခွံၬအ့ၬ; အဝ့ၫဒၪအနိၭ အဆၧချဲၩ့လဖၪနီၪ, ယအီၪက့ၪဂ့ၩနဲၪ့ ယဆၧဒၪယဝ့ၫလီၫ. 13 အဝ့ၫဒၪ အီၪဒၪ ဆၧလမံၩ့ဎးတၭ, မွဲပလၫ ဒုၭကၠၪထဲၩ့အၥၭ မိၥ့ၪလဂၩလဲၪ; ထီးဒၪ အမိမၩဘၪအၥၭ လမံၩ့မံၩ့နီၪ, မွဲအမၩဒၪဝ့ၫလီၫ. 14 မွဲမၬ, ထီးဒၪ အဖၭဝဲၩ ဆၧလမံၩ့မံၩ့ လၧယဂးယီၩ, မွဲအမိမၩလၧၫ့ထၪ့ဎွ့ၩထၪ့ဝ့ၫ; ဒဲအဆၧဘဲၫနီၪၥိၭ အီၪဝ့ၫ အၪအၪလ့ၬဆ့လီၫ. 15 မၩအၥၭဘဲၫနီၪတၭ, ယဝၭထိၬယဝ့ၫ လၧအမ့ၬယၫတၭ; ယဆီၫ့မီၪ့ဆၧတၭ, ယၥၭမဲၪယဝ့ၫလီၫ. 16 ယွၩ မၩလၩ့ဖူၬယၥၭတၭ, ၦၥ့ၪဆၧလူၬနီၪ မၩခိမၩဝီၩယၧၩလီၫ. 17 အဂဲးဘဲၫယီၩ မွဲလၧဆၧခံၭတၪ့ချုၬဘံၭ ယၧၩလါနၫ့ တၭ, လၧဆၧခံၭအကၠီၩ့နီၪ ယကြၨၭအုၭအၭအ့ၬ. 

ယိဘၭ Job 24 

1 ဆၧအဆၧၫ့အထီလဖၪ အ့ၪလအီၪၥူၪခွံၬဘၪ လၧၦၥ့ၪဆၧလူၬ, ၦလၧအၥ့ၪယၫ အဝ့ၫဒၪနီၪ, ယဒၪဘၪ အမုနံၩလဖၪ မွဲအဂဲးဘဲၫၥ့ၪလဲၪ. 2 ဂၪ့ခိၪ အဆၧမၩနဲၪ့နီၪ အဝ့ၫၥံၪ ၥုၭခွံၬတၭ, မွဲအအၪ့ဂူၬဆီၪ့ ၥိၪၥံၪဘ့ၪၥံၪ အဒီၪ့လဖၪတၭ, ဘုၪအၪ့ဘုၪအီၩ အဝ့ၫၥံၪလီၫ. 3 ၦဖိၪဎွ့ၪ အကၥ့ၪယီၩ့နီၪ အဝ့ၫၥံၪ နၫ့ခွံၬဝ့ၫတၭ, ၦမုၪမဲၫအချီဖၫ မၩန့ဝ့ၫ လၧဆၧပီၩ့လၩ့အဂးလီၫ. 4 အဝ့ၫၥံၪ နၫ့ထၪ့ခွံၬ ၦၡၪ့ဖိၪယၬဖိၪ လၧဖၧၩ့ၥၭ, ကယဲ ထံၫဖိၪခးဖိၪၥံၪ လၧအဘၪ ဆၧမၩအၧၩ့မၩနၭဝ့ၫနီၪ ဘၪအီၪက့ၪၥူၪခွံၬအၥၭလီၫ. 5 ယိခွါ, ဘဲၫကၥ့ၪယီၩ့မံၩ့ လၧမံၩ့လၬကျၩအၥိၭနီၪ, အဝ့ၫၥံၪ လ့ၩထၪ့ လၧအမၩဆၧအလး အၪ့ဎၬ အၪ့ဂူၬန့ဆၧတၭ; မံၩ့လၬကျၩနီၪ အီၪလၧဆၧအၪ့ လၧအဖိၪအလံၩအဂးလီၫ. 6 လၧဂၪ့ခိၪ အဝၩ့လဖၪမွဲ အကူၭ ဘုၪၥံၪဂူၫၥံၪ, ဒဲအၪ့ထုၫ့န့ ဆၧလၧၦအၧၩ့ အစဘံၭအလးလဖၪနီၪလီၫ. 7 မုနၩလခီၫ အဝ့ၫၥံၪ မံၫနၩ့ အီၪဘိၪ့ အကီၩ့အၥိၭ လအီၪဘၪတၭ; လၧဆၧဂီးအကျၩနီၪ ဆၧအခိၪမၩဘံၭဝ့ၫ အီၪနးမံၩ့အ့ၬ. 8 ဘၪစီၪ လၧဆၧဆၧၩ့ ဂဲၫလၧခိၪလီၩ့နီၪ, လၧဆၧဖလ့ၬအလး လအီၪဘၪ တၭ, မွဲအဖီၪ့ထၬ လိးၥံၪလဲၫ့ၥံၪနီၪလီၫ. 9 ၦဖိၪဎွ့ၪဘၪ ဆၧအၪ့ဂူၬန့ခွံၬ လၧနူအအီၪ, ဒဲမၩန့ ဆၧပီၩ့လၩ့ လၧၦၡၪ့ဖိၪယၬဖိၪလဖၪနီၪလီၫ. 10 အဝ့ၫၥံၪ စဲၪ့ဝံၩ့ဝၩ့ အီၪဘိၪ့ လၧအကီၩ့အၥိၭ လအီၪဘၪနီၪတၭ; လၧအၥၭဝံအၥၭ အဘိၩ့ဘၭနီၪ ဆိၬ ၦဂူၫဂၩအဘုၪ့လၧၫ့ၥံၪ; 11 ဘၪဂူၬန့ ၥိၪ, ဒဲယဲးစဘံၭၥၪတၭ, ထိးဆၧၥူၫအီၩအၥၭနီၪလီၫ. 12 ၦၡၩၥံၪ ဂၪ့အုၩ့ဂၪ့ထိၬ လၧဒိၩ့ဖၧၩ့တၭ, ၦလၧအဘၪထံၭဆၫ ကိၭၡၭထၪ့ လါနၫ့နီၪ, ယွၩ အီၪက့ၪ ဆၧမၪ လၧအလီၩ့ဆ့အ့ၬ. 13 ၦလၧအပိၩ့ထၪ့ ထၫ့ဒုၪဒၩ ဆၧဖၩ့နီၪ အီၪဝ့ၫလနၩ့နၩ့ တၭ, မွဲအလၥ့ၪယၫဘၪ အဂဲးအကၠီၪ့တၭ; အီၪဂုးခၧၫ့ လၧအဖၧၩ့ၥၭလဖၪနီၪအ့ၬ. 14 လၧမုဆဲၪ့ထၪ့နီၪ ၦမၩၥံၫၦၡၩ ဂဲထုၪ့တၭ; မၩၥံၫ ၦၡၪ့ဖိၪယၬဖိၪတၭ; လၧမုနၩလခီၫ, မၩဝ့ၫ ဘဲၫၦအၪ့ဂူၪဆၧအၥိၭနီၪလီၫ. 15 ၦလၧအမၩမၪၦမၫနီၪ အမ့ၬၥၪ ခိၭဆိၫ့ မုဂၪလၩ့ဝ့ၫတၭ, ဒဲအချုၬဘံၭခွံၬ အမ့ၬတၭ, စံၭဝ့ၫ, ၦမ့ၬၥၪ မိဒၪဘၪယၧၩ နးစီၪ့အ့ၬ! 16 လၧဆၧခံၭကျၩနီၪ အဝ့ၫၥံၪ ဘုၪ့ဖိး ဂံၪ့ၥံၪတၭ; လၧမုဆၫလခီၫနီၪ ကၭဘံၭထၬအၥၭ, လၥ့ၪယၫဘၪ ဆၧဖၩ့လီၫ. 17 အဂဲးဘဲၫယီၩ မုဂီၩလခီၫနီၪ လၧအဝ့ၫၥံၪ ထီးအလူၬအဂး မၩအၥၭဘဲၫ ဆၧၥံၫအလၩၡူၪ အၥိၭနီၪ တၭ; အဂဲးဘဲၫယီၩ ဆၧမၩၥၭမဲၪနီၪ ဘၪဆဲၫ့ လၧဆၧၥံၫအလၩၡူၪတၭ, မွဲအဝ့ၫၥံၪ ၥ့ၪယၫ ယုၩယါဝ့ၫနီၪလီၫ. 18 မၩအၥၭ ဘဲၫဆၧဎွံၫလဲၪ့ကဲၪ့ လၧထံၫဖံၭခိၪအၥိၭ တၭ, အဝ့ၫၥံၪအလး လၧဂၪ့ခိၪချိၫ့ယီၩ ဘၪဆိၪအၧၩ့ဝ့ၫ တၭ ယိဝ့ၫ လၧစဘံၭမုၥံၪ အလးအကျဲၩဆ့အ့ၬ. 19 ဆၧဒုၭလၩ့ၥံၭ, ဒဲဆၧခိမၩဎဲၫ့ထၪ့လူၬခွံၬ မူၭခိၪဖီၫအထံၫ; ဘဲၫနီၪၥိၭဆ့ ဖျုဖၧၩ့နီၪ မၩ ၦလၧအမၩဒဲၩဘၭဆၧနီၪလီၫ. 20 ဆၧဒၧၩ့လးၥၭနၪ့ခွံၬ အဝ့ၫတၭ, လိၪ့ၥံၪအၪ့အွံၪ မၬတၭ, ဆၧမိနၪ့ထၪ့ထဲၩ့လၧၩ့ အဝ့ၫ နးစီၪ့အ့ၬ; ဆၧအၧၩ့နီၪ ဘၪ ဆၧခါခွံၬဝ့ၫ ဘဲၫၥံၪ့အၥိၭနီၪလီၫ. 21 မွဲအမၩအၧၩ့ ၦထူၬဖိၪ လၧအလထၪ့ဖိၪဘၪတၭ, မၩဘိၭမၩဆၧၩ့ ၦမုၪမဲၫဆ့အ့ၬ. 22 မွဲအမၩဂၭဂီၩ့ ၦအဆီၪ့ လၧအစီၩ့အမၩ့နီၪတၭ, ဂဲထုၪ့တၭ, ၦၡၩၥၭမၧၫ့ အီၪဂုးခၧၫ့ဝ့ၫ နးဂၩအ့ၬ; 23 ယွၩဒုၭအီၪဂုးခၧၫ့အလး တၭ, အဝ့ၫၥံၪ မုၬလၩဒၪဆၧ ဘဲၫနီၪတၭ; အဝ့ၫဒၪ အမ့ၬၥၪ အီၪလၧအဝ့ၫၥံၪ အဖၧၩ့ၥၭလဖၪ အလီၩ့လီၫ. 24 အဝ့ၫၥံၪ ထၪ့ဘၭ ထီၫထီၫတၭ; လဆိဖိၪနီၪ, အဝ့ၫၥံၪ လၩ့မါပံၭလီၫ. ဘၪ ဆၧဆၪ့လၩ့ဝ့ၫတၭ, ဘၪ ဆၧဒုၭအီၪကီၪ့ ဘဲၫဂူၫဂၩအၥိၭ, ဘၪ ဆၧကူၭထ့ၬခွံၬ ဘဲၫဘုၪဆဲၩထီၫဝ့ၫ အၥိၭနီၪလီၫ. 25 အ့ၪလမွဲဘၪဘဲၫနီၪတၭ, ၦလၧအမိအီၪက့ၪယၧၩ လၧၦအဘျံၭအဘျၪ, ဒဲဒုၭကဲၪ ယဆၧချဲၩ့ လၧဆၧပျီၩပျီၩနီၪ, မွဲပလၫလဂၩလဲၪ. 

ယိဘၭ Job 25 

1 ထီးနီၪလဖၧၫ့ ၦရှုအၫဖိၪ စဘံလဒၭ ချဲၩ့ဆၧၫ့ဝ့ၫတၭ, စံၭဝ့ၫဒၪ; 2 ယွၩ ပၧၩ့ဆၧ ဒဲဒုၭၥၭမဲၪဆၧတၭ, မွဲအမၩမုၬမၩဎၩ့ဆၧ လၧအလးထၪ့ထီၫလဖၪနီၪလီၫ. 3 အဝ့ၫဒၪ အၥုၭမုလဖၪ အီၪလၧဆၧဝံထၪ့နၬထၪ့ မိၥ့ၪဆ့ဧၪ; ၦလၧအဝ့ၫဒၪ အဆၧဖၩ့နီၪ လဖၩ့ဒိၭဘၪဝ့ၫ, မွဲၦလဂၩလဲၪ. 4 မၩအၥၭဘဲၫနီၪတၭ, ၦၡၩ အီၪက့ၪတီၩအီၪက့ၪလီၩ့အၥၭ လၧယွၩ အမ့ၬယၫ မိၥ့ၪ ဘဲၫၥ့ၪလဲၪ; ဒဲၦလၧအအီၪဖျဲၪ လၧၦမုၪနီၪ, မွဲအမိဆံၫ့ထၪ့ဝ့ၫ ဘဲၫၥ့ၪလဲၪ. 5 ယိခွါ, လၩနီၪ ဒၪလ့ၬ လဖၩ့ထၪ့ဘၪ; ဒဲၡၪလဖၪနီၪ ဆံၫ့ဝ့ၫ လၧအဝ့ၫဒၪ အမ့ၬၥၪဖၧၩ့ဆ့အ့ၬ. 6 ၦၡၩ လၧအမွဲၥံၪ့မု, ဒဲၦၡၩ အဖိၪခွၫ လၧအမွဲလိၪ့နီၪ, နၭနဲၪ့ အနီၪ ဆံၭဒိၪလဲၪ. 

ယိဘၭ Job 26 

1 ထီးနီၪလဖၧၫ့ စယိဘၭ ချဲၩ့ဆၧၫ့ဝ့ၫတၭ, စံၭဝ့ၫဒၪ, 2 ၦလၧအစီၩ့အမၩ့ လအီၪဘၪနီၪ, နမၩဘိၭမၩဆၧၩ့ဝ့ၫ, ဒဲၦစူၪဒူၪ လၧအဂဲးအဘၭ လအီၪဘၪတၭ, နဒုၭဆီၪ့ထၪ့ဝ့ၫ ဘဲၫၥ့ၪလဲၪ. 3 ၦလၧအဆၧကိၪ့ လအီၪဘၪနီၪ နဒုၭကိၪ့ဝ့ၫတၭ, နဒုၭနၪၥ့ၪဆၧအဂဲးအကၠီၪ့ အၪမၬကလဲၪ! 4 နချဲၩ့ဆၧ လၧၦလဂၩလဲၪ; မွဲပလၫအၥၪ ဂဲၫထၪ့ လၧနစူၪဖၧၩ့လဂၩလဲၪ. 5 ၦအလၩၥံၪ ဝၭထိၬ လၧဆၧအဖၫ့လၬ; ဒဲထံၫလဖၪ ဒဲဆၧအမၧၫ့ အီၪဝ့ၫ လၧအဖၧၩ့နီၪလီၫ. 6 ဖျုဖၧၩ့ အီၪဘိၪ့ လၧအဝ့ၫဒၪ အမ့ၬယၫ, ဒဲဆၧမၩဂၭဂီၩ့ အီၪလၧ ဆၧလုၬဘံၭဝ့ၫ နးမံၩ့အ့ၬ. 7 အဝ့ၫဒၪ ထုၭလၩ့ ပၠၪ မုဖၩ လၧဆၧအလးအီၪပျၩ့ မုထုအဖၫ့ခိၪ; အဝ့ၫဒၪ ဘျၭလၩ့ဆဲၩ ဂၪ့ခိၪ လၧဆၧလမွဲဘၪ ဆၧနးမံၩ့အလီၩ့လီၫ. 8 အဝ့ၫဒၪ ဘီၪ့ဘံၭထၬ ထံၫၥံၪ လၧဆၧအုၪ့တၪ့လဖၪအဖၧၩ့ တၭ, ဆၧအုၪ့နီၪ ယၬဝ့ၫ လၧအဖၫ့လၬနီၪဆ့အ့ၬ. 9 အဝ့ၫဒၪ မၩဘံၭခွံၬ လးဆီၩ့ဆီ အမ့ၬတၭ, ပၠၪလၩ့ ဆၧအုၪ့ လၧအဖၫ့ခိၪနီၪလီၫ. 10 မွဲအဒုၭဝၩ့ထၬ ထံၫလဖၪ အထုၬ, ထီးအလး လၧဆၧဖၩ့လူၬဝ့ၫ လၧဆၧခံၭကျၩ လီၫ. 11 မူၭခိၪအထုၪ့လဖၪ ဝၭထိၬဝ့ၫတၭ; လၧအဝ့ၫဒၪ အဆၧအၪ့ၥီၪ့အကၠီၩ့နီၪ, ထီၫမံၫထီၫမၪဝ့ၫဒၪဆ့လီၫ. 12 အဝ့ၫဒၪ ဒုၭအီၪဂုးဖုး မၫဆမံၭ လၧအစီၩ့အမၩ့တၭ; လၧအဆၧကိၪ့ၥ့ၪအကၠီၩ့ မၩဂၭဂီၩ့ခွံၬ ဆၧအထၪ့ထီၫ နီၪလီၫ. 13 မၩဎံၫမၩလၩ မူၭခိၪ လၧအၥၭတၭ; အစူၪတဲၩ့န့ၡီၩ့ အဖျဲၪလီၫ. 14 ယိခွါ, အနီၪလဖၪမွဲ အဖၧၩ့ၥၭနဲၩ့ထံၭၥံၪတၭ, ဆၧချဲၩ့ဘံၪၥွံၫ လၧပနါဂၧၫ့နီၪ, မွဲအဆံၭမၬကလဲၪ! အ့ၪမွဲ အစီၩ့အမၩ့ အလၫ့ဎွံၩ့ အဂဲးအကၠီၩ့နီၪ, မွဲပလၫ နၪမိၥ့ၪလဂၩလဲၪ. 

ယိဘၭ Job 27 

1 တၭ စယိဘၭ ချဲၩ့ဒံၭ ဆၧနီၪ, စံၭဝ့ၫဒၪ; 2 ယွၩလၧအမၩန့ခွံၬ ယဆၧစ့ၩရၫ့နီၪ မၧၫ့ဝ့ၫ, ဒဲၦၥ့ၪဆၧလူၬ လၧအမၩဆၫယၥၭတၭ, 3 လၧယၥၪ အီၪဝ့ၫ လၧယဖၧၩ့ အဘိၩ့ဘၭနီၪ; ဒဲယွၩအၥၭ အီၪဝ့ၫ လၧယနၫဖူၫဖၧၩ့နီၪတၭ; 4 ယနိၭဖျံၩလဖၪ မိချဲၩ့အၧၩ့ဘၪ အ့ၬ; ဒဲယဖျ့ၩနီၪ မိအၪ့လီၫန့ဆၧဆ့အ့ၬ. 5 နၥံၪမွဲ ၦအတီၩနီၪ ယအုၩ့လၩ့လၩလါအ့ၬ; ယလချုၭၥံၫဒံၭဘၪ နီၪ, ယအီၪက့ၪခွံၬ ယဆၧလၧၫ့ဆၧဎွ့ၩနီၪဆ့အ့ၬ. 6 ယဆၧတီၩဆၧလီၩ့ ယမိဖီၪ့ထၬ ဒဲဖျါခွံၬ နးစီၪ့အ့ၬ; လဆိၩဒၪယၧၩယီၩ ယၥၭ အီၪက့ၪ ဆၧမၪ လၧယလီၩ့ အ့ၬ. 7 ယဒုၪယဒၩနီၪ မွဲအအီၪ ဘဲၫၦအၧၩ့အၥိၭ, ဒဲၦလၧအဂဲထုၪ့ ထၫ့ဒၩယၧၩ ဘဲၫၦလတီၩလလီၩ့ဘၪအၥိၭနီၪ ဆံၭ. 8 အဂဲးဘဲၫယီၩ ၦအၪ့လီၫဆၧလဂၩနီၪ န့ဘၪဆၧ လါနၫ့, ထီးယွၩ အ့ၪဒၪ့ထ့ၬခွံၬဝ့ၫတၭ, မွဲအဆၧယိလါနီၪ အိၭနီၪလဲၪ. 9 ထီးအဘၪ ဆၧခိဆၧဝီၩနီၪ အ့ၪကိၭၡၭထၪ့တၭ, မွဲယွၩ မိဒိၭအနါဆ့ဧၪ. 10 မွဲအမိမုၬလၩအၥၭ လၧၦၥ့ၪဆၧလူၬ အစူၪဖၧၩ့နီၪဆ့ဧၪ; မွဲအမိကိၭၡၭထၪ့ ယွၩ ကိၭအဆၧၫ့အထီဒ့ၭဆ့ဧၪ. 11 ယမိၥီၪ့လိၪ နၥံၪ လၧယွၩအစူၪ အဂဲးအကၠီၪ့တၭ; ဆၧလၧအအီၪလၧၦၥ့ၪဆၧလူၬနီၪ ယအီၪက့ၪၥူၪခွံၬ အ့ၬ; 12 ယိခွါ, နၥံၪအနၫ့ဆါဒၪနၥံၪဝ့ၫ ဒၪဘၪ ကိၭဂၩဒ့ၭ; အခိးမွဲ နၥံၪ ချဲၩ့ဆၧ ပျီၩပျီၩနီၪ, မွဲအဂဲးဘဲၫၥ့ၪလဲၪ. 13 နၥံၪစံၭ, ၦအၧၩ့ အဆၧ လၧအန့ဘၪလၧယွၩ, ဒဲၦလၧအမၩၥၫ့ ဆၧန့ၥၫ လၧၦၥ့ၪဆၧလူၬ အစူၪဖၧၩ့လခီၫနီၪ, မွဲ အယီၩ; 14 အဖိၪအလံၩ အ့ၪအၪထၪ့နီၪ မွဲလၧနၭအဂးတၭ, ဒဲအဆၨၩအဆၬနီၪ အၪ့ကိၪဘျဲၩအၪ့ဆ့ အ့ၬ; 15 ၦလၧအအီၪလၩ့ထးဝ့ၫလဖၪနီၪ, ဆၧၥံၫဒိၪ မိခုၪ့လၩ့ဘၧၩ့ခွံၬဝ့ၫ; ဒဲအမုၪမဲၫလဖၪ မိဂၪ့ဘၪအ့ၬ. 16 အဝ့ၫဒၪ အ့ၪအီၪက့ၪကီၪ့ စ့ၩ ဘဲၫဂၪ့ခိၪမုၬအၥိၭ လါနၫ့, ဒဲတဲၩ့ဝဲၩ ဆၧကီၩ့ဆၧၥိၭ ဘဲၫကဖံၬအၥိၭ, 17 မွဲအတဲၩ့ဝဲၩ လါနၫ့တၭ, ၦအတီၩအလီၩ့ မိၥိၭထၪ့ဝ့ၫတၭ, အစ့ၩနီၪ ၦလၧအဆၧမၪ လအီၪဘၪ မိအၪ့နၩ့ဖၭဝ့ၫဒၪလီၫ. 18 အဝ့ၫဒၪ မၩ အဂံၪ့အဎၫ့ ဘဲၫဆၧအဎိၩ့အဎါအၥိၭနီၪ, ဒဲအတဲၩနီၪ ဘဲၫၦခိၭဆၧဖိၪအၥိၭနီၪလီၫ. 19 ၦ၁ထံၫ မံၫနၩ့ လါနၫ့တၭ, ဘၪ ဆၧအီၪက့ၪကီၪ့ဝ့ၫအ့ၬ; လဖျၭမ့ၬ အထးဖၧၩ့နီၪ မွဲအအီၪလၧၩ့အ့ၬ. 20 ဆၧဒုၭၥၭမဲၪ ဘဲၫထံၫလဖၪအၥိၭနီၪ မိချုၭန့ အဝ့ၫဒၪတၭ; လၧမုနၩလခီၫနီၪ, လံၩ၁ဝံၭ ဖျဲးန့ခွံၬဝ့ၫဒၪလီၫ. 21 လံၩမုထၪ့ ဆိၬန့ခွံၬ အဝ့ၫတၭ, လၩ့မါပံၭ; မွဲကဒၪယူၭ, လံၩလဖုၬ နၫ့ထၪ့ခွံၬ အဝ့ၫ လၧအလးနီၪလီၫ. 22 ယွၩစ့ၩရၫ့ဝ့ၫတၭ, ယၫ့ၥၭဝ့ၫအ့ၬ; အဝ့ၫဒၪ စဲၪ့ဖျိၭ အ့ၪၥ့ၪတၭ, မွဲအမိစဲၪ့ထၪ့ခွံၬ လၧအစူၪဖၧၩ့နီၪလီၫ. 23 ၦၡၩၥံၪ ဒဲၩအစူၪ လၧအမ့ၬယၫနီၪ, ကိၭဎီခွံၬ အဝ့ၫ လၧအလးဖၧၩ့ လၧဆၧဒုၪဒွ့ၪအၥီၫလီၫ. 

ယိဘၭ Job 28 

1 မွဲမၬ, စ့ၩအကၠီၪ့ အီၪဝ့ၫ, ဒဲထီၫ့လၧၦၥိၫ့ဝ့ၫနီၪ အလးအီၪဝ့ၫဆ့လီၫ. 2 ၦမၩန့ထၭ လၧဂၪ့ခိၪမုၬအကျၩတၭ, လိးလမံၩ့ဖံၪထၪ့နီၪ ကဲၪထၪ့ ထီးဝီၩနီၪလီၫ. 3 မွဲအအီၪက့ၪ ဆၧခံၭအထုၬတၭ, အၪ့ဎူၫအၪ့ဎၬ ၥ့ၪယၫ ဆၧထီးအထုၬ, လိးၥံၪလဲၫ့ၥံၪ, ဆၧခံၭတၪ့, ဒဲဆၧၥံၫအလၩၡူၪ လီၫ. 4 ထီးၦၡၩ လအီၪဘၪအလးနီၪ, အဝ့ၫဒၪ ခုၪ့ဆၧ ဖၧၩ့ဆ့ၭလၩ့ဆၧဘီၩ့လဘီၩ့; ခၪ့လယဲးလၩ့ဘၪနီၪ, လၩ့ဆဲၩဝ့ၫတၭ, ယဲၩ့လၧၦၡၩနီၪ ဝၭဝ့ၫ ဘဲၫနီၪလီၫ. 5 ဆၧအၪ့ဂဲၫထၪ့ လၧဂၪ့ခိၪအဖၧၩ့, ဒဲလၧအဖၫ့လၬ ဆၧမၩဂၭဂီၩ့ လၧမ့ၪလီၫ. 6 အလိးၥံၪလဲၫ့ၥံၪနီၪ မွဲထၫ့မျါနံၩလၩအလး, ဒဲထီၫ့ခိလီၪ့နီၪ အီၪဝ့ၫဆ့လီၫ. 7 အဖၧၩ့ၥၭနီၪ ထိၪဖိၪလံၪဖိၪၥံၪ ၥ့ၪယၫ နးဘံၪ့အ့ၬ; ဒဲလၫ့ကထၬ အမ့ၬၥၪ ဒၪဘၪဆ့အ့ၬ; 8 ဆၧဖိၪဆၧဎါအမံၩ့ လၧအၥၭဒူၩနီၪ ယဲးလၩ့ဝ့ၫအ့ၬ, ဒဲဆၬလၥၧၫ့အဒဲၩ့နီၪ လ့ၩဘၪဝ့ၫဆ့အ့ၬ; 9 ၦၡၩ ယူၬစိၩအစူၪ လၧလိးမ့ၪအလီၩ့ တၭ, မွဲအမၩလၩ့ခၨခွံၬ ခိၪလီၩ့ၥံၪ ထီးအခၪ့ထံၭနီၪလီၫ. 10 မွဲအမၩထံၫချိၬၥံၪ လၧလိးကျၩနီၪ, ဒဲအမ့ၬၥၪၥံၪ ဒၪဘၪ ကယဲ ဆၧအဂ့ၩ ကိၭအမံၩ့ဒ့ၭနီၪလီၫ. 11 အဝ့ၫ ဘီၪ့ဘံၭထၬ ထံၫချိၬၥံၪ ဘဲၫၥိၭ အထီးလၩ့ဆၩ့လဂ့ၩတၭ; ဆၧလၧအအီၪၥူၪဝ့ၫလဖၪ ဆိၬထၪ့ဝ့ၫ လၧဆၧဖၩ့အကျၩနီၪလီၫ. 12 အ့ၪမွဲ ဆၧကိၪ့ၥ့ၪကိၪ့ဘၪနီၪ ဆၧမိဒၪန့ဝ့ၫ ခီၫခီၫလဲၪ; ဒဲဆၧနၪၥ့ၪဆၧအဂဲးနီၪ, အလးအီၪခီၫခီၫလဲၪ. 13 အဎွ့ၩနီၪ ၦၡၩ ၥ့ၪယၫဝ့ၫအ့ၬ ဒဲလၧၦၡၩမၧၫ့ဝ့ၫ အခးဖၧၩ့နီၪ ၦဒၪန့ဝ့ၫဆ့အ့ၬ. 14 ဆၧယိၬနီၪ စံၭဝ့ၫ, အီၪလၧယဖၧၩ့အ့ၬ; ဒဲမၫဆမံၭ စံၭဝ့ၫ, အီၪလၧယဖၧၩ့ဆ့အ့ၬ. 15 ၦဎွ့ၩဝ့ၫ လၧထီၫ့နီၪ န့အ့ၬ; ဒဲစ့ၩနီၪ ၦခံၫ့န့ လၧအဎွ့ၩ အဂးၥ့ၪဆ့အ့ၬ. 16 ခံၫ့ဝ့ၫ န့ၫဎီၩ့ လၧအိဖၧၫအထီၫ့နီၪ ၥ့ၪအ့ၬ, ထၫ့မျါမဟူၩယၩ မွဲဂ့ၩ, ထၫ့မျါနံၩလၩ မွဲဂ့ၩ, ဎွ့ၩန့ဝ့ၫ ၥ့ၪအ့ၬ. 17 ထီၫ့ ဒဲလိးဖျီၪ၁လၩနီၪ ၦယိဎီၩ့လၧအနီၪ ၥ့ၪအ့ၬ. လၧဆၧအဎၧၩ့အဎီ ထီၫ့ဆံၫ့ၥံၪနီၪ, ၦဎွ့ၩန့ဝ့ၫ ၥ့ၪအ့ၬ. 18 ၦကိၭထၪ့ လိးနိၩ့ ဒဲလိးဖျီၪ၁လၩအမံၩ့နီၪ ၥ့ၪအ့ၬ; တၭ ဆၧန့ဘၪ ဆၧကိၪ့ၥ့ၪကိၪ့ဘၪနီၪ မွဲဂ့ၩနဲၪ့ မနံၬထၫ့မျါလဖၪနီၪလီၫ. 19 ကုၡၫ အမနံၬဘၩ့အူ၁ပၫယၫနီၪ ၦယိဎီၩ့ လၧအဝ့ၫနီၪ ၥ့ၪအ့ၬ; ခံၫ့ဝ့ၫ န့ၫဎီၩ့ ထီၫ့ဆံၫ့နီၪ ၥ့ၪအ့ၬ. 20 တၭ ဆၧကိၪ့ၥ့ၪကိၪ့ဘၪနီၪ, မွဲအအီၪထၪ့ ခီၫခီၫလဲၪ; ဒဲဆၧနၪၥ့ၪ ဆၧအဂဲးအကၠီၪ့နီၪ မွဲအလးအီၪ ခီၫခီၫလဲၪ. 21 မွဲအအီၪၥူၪခွံၬဝ့ၫ လၧၦမၧၫ့ဝ့ၫ ထီးအလူၬ အမ့ၬၥၪနီၪ, ဒဲဆၧချုၬဘံၭခွံၬဝ့ၫ လၧထိၪၥံၪလံၪၥံၪ လၧမူၭဖိၭဖၫ့နီၪလီၫ. 22 ဆၧမၩဂၭဂီၩ့, ဒဲဆၧၥံၫနီၪ စံၭဝ့ၫ; ပနါဂၧၫ့ အမံၩ့ဂၧၫ့ထၪ့ၥၩလၩ့ လၧပနါဖၧၩ့ၥံၪလီၫ. 23 ယွၩ ၥ့ၪယၫဖၧၩ့ၥၭ ဖိးလၧအအီၪ; ဒဲအလးနီၪ အဝ့ၫဒၪ ၥ့ၪယၫဝ့ၫလီၫ. 24 အဂဲးဘဲၫယီၩ အဝ့ၫဒၪ ယိဖိး ထီၩ့လၧဂၪ့ခိၪအထုၬနီၪ; ဒဲကယဲ ဆၧထီးအလူၬ အီၪလၧမူၭခိၪ အဖၫ့လၬယီၩ, မွဲအဒၪဘၪ ကိၭအမံၩ့ဒ့ၭဆ့ လီၫ. 25 ထီးအမၩလံၩ အလယၧးနီၪ; ဒဲအတိၪ့န့ ထံၫလဖၪဆ့တၭ; 26 ထီးအစ့ၩရၫ့ ဒုၭအီၪထၪ့ ဆၧဆၧၩ့ အထူၫအရူၫ, ဒဲမၩဖၧၩ့ၥၭ လၧလၫ့ဎွံၩ့ အမ့ၪလၪအဂး; 27 ထီးနီၪလဖၧၫ့မွဲ အဒၪဘၪဝ့ၫတၭ, ဒုၭဖျီၪထၪ့ဝ့ၫ; ဒဲအီၪက့ၪ ဂုးခၧၫ့ဝ့ၫတၭ, အၪ့ဎူၫအၪ့ဎၬ ၥ့ၪယၫဝ့ၫဒၪလီၫ. 28 တၭ အဝ့ၫစံၭၦၡၩ, “ယိခွါ, ဆၧၥၭမဲၪကဆါနီၪ, အနီၪမွဲ ဆၧကိၪ့ၥ့ၪကိၪ့ဘၪလီၫ. ဒဲစဲၪ့ဒၪခွံၬ ဆၧအၧၩ့နီၪ, မွဲဆၧၥုၪ့ဖၭၥၭဖၭလီၫ.” 

ယိဘၭ Job 29 

1 စယိဘၭ ချဲၩ့ဒံၭ ဆၧတၭ; စံၭဝ့ၫဒၪ; 2 ယဆိၫ့အီၪ ဘဲၫလၩ လၧအဖီၩ့ခွံၬလဖၪအၥိၭနီၪ; ဒဲလၧမုနံၩလဖၪ လၧယွၩ ယိထဲၩ့ခွါထဲၩ့ ယၧၩတၭ; 3 ထီးအမ့ၪဒိၩ့ ဖၩ့ထၪ့ လၧယခိၪဎွံၪ အဖၫ့ခိၪ; လၧအဝ့ၫဒၪ အဆၧဖၩ့အကၠီၩ့နီၪ ယလ့ၩဖျီၫ့ ဆၧခံၭလီၫ. 4 ဘဲၫ ယအီၪလၧယဂဲးယဘၭ မုနံၩလဖၪ အၥိၭတၭ; အဆၧၫ့အထီ လၧယွၩဖံၭၥိၭလိၬအၥၭ လၧယၧၩ လၧယတဲၩဖၧၩ့နီၪ; 5 လၧၦၥ့ၪဆၧလူၬ အီၪလၧယၥိၭ အဘိၩ့ဘၭနီၪ, ဒဲယဖိၪယလံၩ အီၪဖီၩ့ယၧၩ ဝၬဝၬ; 6 လၧယလ့ၩဆၧ လၧဆၧနူထံၫလၩ့ဒၭအကျၩ ဒဲလိးၥံၪလဲၫ့ၥံၪ လူၫလၩ့န့ယၧၩ လၧၥိၪအချိၬလဖၪလီၫ. 7 လၧယလ့ၩထၪ့ လၧဒိၩ့အတရၫ့နီၪ, ဒဲအီၪက့ၪ ယလးဆၧၫ့နၩ့ လၧဆၧအီၪကီၪ့အလးတၭ; 8 ဖိၪၥၪခွၫ ဒၪဘၪယၧၩနီၪ အီၪက့ၪၥူၪခွံၬအၥၭတၭ, ၦၥၭၡါၥံၪ ဂဲထုၪ့ တၭ, ဆၧၫ့ထုၪ့ဝ့ၫဒၪလီၫ. 9 ၦဒိၪဖၭဒိၪၥံၪ ချဲၩ့ဆၧအ့ၬ တၭ, မွဲအဝ့ၫၥံၪ အီၪက့ၪအစူၪ လၧအနိၭအလီၩ့လီၫ. 10 ၦအခိၪၥံၪအလူၥီၫ လၩ့မါပံၭတၭ, အဝ့ၫၥံၪအဖျ့ၩ ဘုၭထၬ လၧအထၫချၭနီၪလီၫ. 11 လၧနါနီၪ နါဂၧၫ့တၭ, မွဲအဆိၪဂ့ၩယၧၩ, ဒဲမ့ၬၥၪနီၪ ဒၪဘၪတၭ ထိးအၥၭလၧယဂးလီၫ. 12 အဂဲးဘဲၫယီၩ ၦၡၪ့ဖိၪယၬဖိၪ ကိၭၡၭထၪ့ တၭ, ယမၩဖီၩ့မၩဖျ့ၭ အဝ့ၫၥံၪ, ဒဲဖိၪဎွ့ၪနီၪဆ့, ဒဲၦလၧဆၧမၩဆၧၩ့ဝ့ၫ လအီၪဘၪနီၪဆ့လီၫ. 13 ၦလၧအဘူၭကၪ အမိဘၪ ဆၧဂၭဂီၩ့ အဆၧဆိၪဂ့ၩ လၩ့ဘၪယၧၩ တၭ; ၦမုၪမဲၫအၥၭနီၪ ယဒုၭၥံၫကျံၩ လၧဆၧၥၭထိၬအဖၧၩ့နီၪလီၫ. 14 ယကီၩ့ထၪ့ၥိၭထၪ့ ဆၧတီၩဆၧလီၩ့တၭ, မွဲအကဲၪထၪ့ ယကီၩ့ယၥိၭဆ့; ယဆၧတီၩဆၧလီၩ့ မၩအၥၭ ဘဲၫဝိၬလိၫ့ ဒဲခိၪဖုၪ့အၥိၭနီၪလီၫ. 15 ယကဲၪ မ့ၬၥၪ လၧၦမ့ၬဘျီၪအဂး, ဒဲခၪ့ လၧၦခၪ့ဂၭဂီၩ့အဂး လီၫ. 16 လၧၦၡၪ့ဖိၪယၬဖိၪအဂးနီၪ, ယကဲၪ အဖါတၭ; ၦလၧယလၥ့ၪယၫဘၪ အမူၭနီၪ, ယ အၪ့ဎူၫအၪ့ဎၬ ၥ့ၪယၫလီၫ. 17 ဒဲယမၩခါ ၦအၧၩ့ဖိၪ အခၪလၬဎွံၪ, ဒဲယ အၪ့ဂူၬန့ခွံၬ ဆၧလၧအအဲၪ့ထၬဝ့ၫနီၪလီၫ. 18 တၭယစံၭ; ယၥၭ မိစဲၪ့ထၪ့ခွံၬ လၧယၥွံၫဖၧၩ့တၭ, ယမိမၩအၪထၪ့ ယမုနံၩလဖၪ ဘဲၫမ့ၭအၥိၭတၭ; 19 ယဝံနီၪ ဘၪလၧထံၫၥံၪ, ဒဲဆၩ့ထံၫနီၪ အီၪလၧယထဲၩ့လဖၪ အလီၩ့ ၥၫ့နၩချီၩ့တၭ; 20 ယလၩယဖၩ့ ၥၫ့ထၪ့ လၧယဖၧၩ့, ဒဲယချံၪ ဘၪ ဆၧမၩဆီၪ့ထၪ့ လၧယစူၪဖၧၩ့နီၪလီၫ. 21 ၦၡၩ ခိၭနၪ ယလူ; ဒဲအီၪခိၭဆၧတၭ; အီၪလၩ့မါပံၭ လၧယမိကိၪ့ထၪ့ဆၧအဂးလီၫ. 22 ယချဲၩ့ဆၧ ဂီၩ့တၭ, အဝ့ၫၥံၪ စံၭဆၧ နးမံၩ့အ့ၬ; ဒဲယဆၧချဲၩ့နီၪ လၩ့ဘၪ အဝ့ၫၥံၪလီၫ. 23 မွဲကဒၪယူၭ, အဝ့ၫၥံၪ အီၪခိၭယၧၩ, ဘဲၫ လၧဆၧမိဆၧၩ့လၩ့အဂးအၥိၭနီၪ, ဒဲအၩ့ထၪ့အနိၭ ဘဲၫလၧဆၧဆၧၩ့ အလးခဲၫ့အဂး အၥိၭနီၪလီၫ. 24 ယ နံဘၪ အဝ့ၫၥံၪ မိလံၬတၭ, မွဲအနဲၩဝါအ့ၬ, ဒဲယမ့ၬအဖၩ့နီၪ အဝ့ၫၥံၪ မၩလၩ့ယၧၫ့ဝ့ၫၥ့ၪအ့ၬ. 25 ယရွံန့ အဝ့ၫၥံၪ အဖၧၩ့ၥၭ ဒဲဆၧၫ့နၩ့ ဘဲၫအခိၪအၥိၭ, ဒဲအီၪ ဘဲၫစဎွၩ လၧၥုၭမုခမျၧး အကျၩ အၥိၭ လၧၦၥုၪ့အုၭၥၭအုၭဆၧ အကျၩနီၪ, ဘဲၫ ၦချဲၩ့မုၬထၪ့ဆၧ လဂၩအၥိၭနီၪလီၫ. 

ယိဘၭ Job 30 

1 အ့ၪမွဲ ဘိၩ့နဲၪ့ယီၩ ၦလၧအၥၭဘၪ့နဲၪ့ ယၧၩလဖၪနီၪ, ချဲၩ့ကြၩ့ထမးယၧၩတၭ, အဝ့ၫၥံၪအဖါလဖၪ ဘဲၫၥိၭ ယမိအီၪက့ၪဝ့ၫ လၧယၥိၪၥံၪဘ့ၪၥံၪ အဒီၪ့အထွံၪကျၩနီၪ ယဒူၩယၪ့အ့ၬ. 2 အဝ့ၫၥံၪအစူၪ အဂဲးအဘၭ ဒၪလ့ၬ နီၪ, မွဲအန့ကၩဆၧနီၪလၫ လၧယဂးလမံၩ့လဲၪ. ၦလၧအဂဲးအဘၭ မိလူၬဝ့ၫ လၧဆၧၡၪ့ဆၧနၭအဂးနီၪ, 3 ဒဲလၧဆၧၥၭဝံလၩ့ဒိၩ အကၠီၩ့နီၪ ဎွ့လၩ့ဝ့ၫတၭ, အၪ့ဆၧ လၧမံၩ့လၬကျၩ လၧဆၧအီၪယူဝ့ၫ အဆၧခံၭနီၪလီၫ. 4 မၩန့ ဆၧဒိၭဆၧလၪ လၧဆၧၡိၬကျၩနီၪ, ဒဲရီၥံၫ့အထံ လၧဆၧအၪ့အဂးတၭ; 5 ဘၪ ဆၧနၫ့ထၪ့ခွံၬ လၧၦၡၩအကျၩတၭ ဆၧကိၭဎီထွ့ၫ အဝ့ၫၥံၪ ဘဲၫဆၧအၪ့ဂူၪအၥိၭတၭ; 6 အဝ့ၫၥံၪ အီၪဝ့ၫ လၧခိၪလီၩ့ဆူၭ မၩၥၭမဲၪ ဆၧအဖၧၩ့နီၪ, လၧဂၪ့ခိၪ ဒဲလိးၥံၪလဲၫ့ၥံၪ အအိၩဖၧၩ့ နီၪလီၫ. 7 ကိၭထၪ့ဝ့ၫ လၧဆၧၡိၬကျၩ ဘဲၫကၥ့ၪယီၩ့အၥိၭတၭ, အီၪကီၪ့ဝ့ၫ လၧဆၧဆူၪဆၧမဲၪ အဖၫ့လၬနီၪလီၫ. 8 မွဲၦဂီၩ့အဖိၪအလံၩ, မွဲကဒၪ, ၦလၧအမံၩ့ လအီၪဘၪနီၪ အဖိၪအလံၩတၭ, ဘၪ ဆၧနၫ့ထၪ့ခွံၬဝ့ၫ လၧထံၫၥံၪခးၥံၪအဖၧၩ့လီၫ. 9 တၭ ဘိၩ့နဲၪ့ယီၩ ယကဲၪထၪ့ အဝ့ၫၥံၪ အထၭခိၪ ဒဲယကဲၪထၪ့ ဆၧချဲၩ့ဒီၩ့အလး လၧအဝ့ၫၥံၪအဂးလီၫ. 10 အဝ့ၫၥံၪ ၥၭလိၪ ယၧၩတၭ, ဆၧၫ့ထုၪ့ယဲၩ့ လၧယၧၩတၭ, မွဲအထိၪဖျံၭဆၧ လၧယမ့ၬယၫဆ့လီၫ. 11 အဂဲးဘဲၫယီၩ ယွၩကွဲၪလၩ့ အဖျံၩ ဒဲဆၪ့လၩ့ယၧၩတၭ; အဝ့ၫၥံၪ ဖျါခွံၬဆ့ ခၪဖျံၩ လၧယမ့ၬယၫလီၫ. 12 လၧယစူၪထွ့ၪလခီၫ ၦလဒီၪ့ ဂဲထုၪ့တၭ, ဆၪ့ခွံၬ ယခၪ့ၥံၪ, ဒဲမၩထၪ့အလး အကျဲၩ ဘဲၫၥိၭ အမိမၩဂၭဂီၩ့ ယၧၩလီၫ. 13 အဝ့ၫၥံၪ မၩဂၭဂီၩ့ ယဖၧၩ့ၥၭ, မၩနၭထၪ့ ယဆၧၡၪ့ဆၧနၭတၭ, မွဲၦလၧဆၧမၩဆၧၩ့ဝ့ၫ အီၪနးဂၩအ့ၬ; 14 အဝ့ၫၥံၪ ဂဲၫနုၬ ဘဲၫ ဆၧဘုၪ့ဖိးဖၭလဲအၥိၭတၭ, ချံးအၥၭ လၧဆၧလၩ့ဎီး အဖၫ့လၬလီၫ. 15 ဆၧမၩၥၭမဲၪၥံၪ ကၠၪအၥၭ လၧယလီၩ့တၭ, ယလးမုၬဖၭဒိၪနီၪ အဝ့ၫၥံၪ လီၩ့ဆီး ဘဲၫလံၩ အၥိၭတၭ, ယဆၧဘီၪဆၧယီၫနီၪ ဖီၩ့ခွံၬဝ့ၫ ဘဲၫဆၧအုၪ့အၥိၭနီၪလီၫ. 16 တၭ ဘိၩ့နဲၪ့ယီၩ ယၥၭဘၪ ဆၧလူၫလၩ့ခွံၬဝ့ၫ လၧယဖၧၩ့တၭ; ဆၧခိဆၧဝီၩ အမုနံၩလဖၪ ဖီၪ့ထၬယၧၩလီၫ. 17 လၧမုနၩလခီၫ ယဎွံၪၥံၪဘၪ ဆၧဆ့ၭဖျီၫ့ဝ့ၫ; ဒဲယထီၪ့လဖၪ အီၪပွံၭချုၭ နးစီၪ့အ့ၬ. 18 လၧအစီၩ့ဒိၪ အမၩ့ဒိၪအကၠီၩ့နီၪ, ယဆၧစူၭဆၧဆၫ ကဲၪထၪ့ ယကီၩ့ယၥိၭတၭ; ဘဲၫယဆဲၫ့အၥိၭ မွဲအဘီၪ့ထၬယၧၩလီၫ. 19 ယွၩ ခွံၬလၩ့ယၧၩ လၧဆၧလၩ့လၧၩ့ အဖၧၩ့တၭ, ယကဲၪထၪ့ ဘဲၫဂၪ့ခိၪမုၬ ဒဲဖံၫ့ချၪအၥိၭဆ့ လီၫ. 20 ယကိၭထၪ့နၧၩတၭ, နစံၭဆၧၫ့ယၧၩအ့ၬ; ယ ဆၧၫ့ထုၪ့တၭ, နဒၪဘၪယၧၩအ့ၬ; 21 နကဲၪထၪ့ ဆၧမၩအၧၩ့ ယၧၩတၭ, လၧနစူၪဆီၪ့နီၪ, နထၫ့ဒုၪဒၩယၧၩ လီၫ. 22 နဆိၬထၪ့ယၧၩ လၧလံၩအအီၪ; ဒဲဒုၭထူၬယၧၩ ဒဲဒုၭဖံၪထၪ့ယၧၩ လၧလဖုၬ အဆၧဂၭဂီၩ့နီၪလီၫ. 23 အဂဲးဘဲၫယီၩ ယၥ့ၪယၫ လၧနမိၥိၫ့ယၧၩ လၧဆၧၥံၫဒိၪ အအီၪ; ဒဲလၧဂံၪ့ လၧဆၧဖၭဝဲၩဝ့ၫ လၧကယဲ ၦမၧၫ့ထီးအလူၬ အဂးလီၫ. 24 မွဲလါနၫ့တၭ ထီးအမၩဂၭဂီၩ့ဆၧနီၪ, ဆၧအၪ့ကံၩ့အၪ့ယၫ အ့ၪအီၪလၧအကျၩတၭ; မွဲအယူၬထၪ့ အစူၪ လၧဆၧလၩ့ဎီးခွံၬ အဖၫ့ခိၪနီၪဆ့အ့ၬ. 25 မွဲမၬ, ၦလၧအဘၪ ဆၧခိဆၧဝီၩနီၪ, ယမ့ၬထံၫ လၩ့ လၧအကၠီၩ့တၭ, ဒဲယၥုၪ့အုၭၥၭအုၭ လၧၦဘၪၡၪ့ဘၪနၭ အကၠီၩ့လီၫ. 26 ထီးယယိလါ ဆၧဂ့ၩ အဖၧၩ့ၥၭနီၪ, ဆၧအၧၩ့ ဂဲၫထၪ့ဝ့ၫတၭ; ယ အီၪခိၭဆၧဖၩ့ လါနၫ့နီၪ, ဆၧခံၭ ဂဲၫထၪ့ဝ့ၫဒၪလီၫ. 27 ယဎွံၬၥံၪလၬထၪ့တၭ, အီၪပွံၭၥ့ၪ နးဆံၭအ့ၬ; ဆၧခိဆၧဝီၩ အမုနံၩလဖၪ ချုၭန့ယၧၩ လီၫ. 28 ယလီၩ့ထၪ့ၥၧၫ့ လါနၫ့, မွဲလၧမုခိအကၠီၩ့နီၪဆ့ အ့ၬ; လၧဆၧအီၪကီၪ့အကျၩနီၪ ယဆၧၫ့ထုၪ့ အၪ့ကံၩ့ ဆၧမၩဆၧၩ့လီၫ. 29 ယထၧၫ့ဖုဝဲ လၧထွံၪဂၪ့ခိၪၥံၪ, ဒဲထၧၫ့ထံၩထၧၫ့ၥိၭ လၧထိၪကလအူၭနီၪလီၫ. 30 ယဖံၭယယၪ ထၪ့ၥၧၫ့တၭ, လၩ့ထ့ၬခွံၬဝ့ၫတၭ, ယဎွံၪလဖၪ ဎဲၫ့ထၬ လၧဆၧခိအကၠီၩ့နီၪလီၫ. 31 ထီးနီၪ ယၥၭ ကဲၪထၪ့ ဆၧၥုၪ့အုၭၥၭအုၭတၭ, ယပံၩအၥီၫနီၪ လၧၦမ့ၬထံၫလၩ့ အၥီၫနီၪလီၫ. 

ယိဘၭ Job 31 

1 ယအုၩ့လၩ့ဆၧ လၧယမ့ၬၥၪၥံၪတၭ, မွဲယမိယိၦမုၪနၩ့နီၪ မိၥ့ၪ ဘဲၫၥ့ၪလဲၪ. 2 အ့ၪလမွဲဘၪဘဲၫနီၪတၭ, လၧယွၩ လၧထၭလခီၫနီၪ, မွဲယမိန့ဘၪ ဆၧနီၪလမံၩ့လဲၪ; ဒဲယမိန့ၥၫဆၧ လၧၦၥ့ၪဆၧလူၬ အီၪလၧဆၧထၪ့ထီၫနီၪ ဆၧနီၪလမံၩ့လဲၪ. 3 ဆၧဂၭဂီၩ့ဂၭစၪ အီၪလၧၦအၧၩ့ အဂးနီၪ, မွဲအ့ၬဧၪ; ဒဲဆၧစ့ၩရၫ့လၩ့မဲၩဒၪဆၧ လၧၦမၩအၧၩ့မၩၥၫ့ဒၪဆၧအဂးနီၪ, မွဲအ့ၬဧၪ. 4 အဝ့ၫလဂၩ ဒၪဘၪ ယဖၧၩ့ၥၭလဖၪနီၪ, ဒဲဝံထၪ့နၬထၪ့ ယခၫထၪ့လဖၪ ထီးအလူၬ မွဲအ့ၬဧၪ. 5 ယ အ့ၪလ့ၩ လၧဆၧကဘျံၭကဘျၪ အဖၧၩ့နီၪ, ဒဲယခၪ့ အ့ၪလ့ၩချဲၫ့ လီၩ့ဆီး ဆၧအၪ့လီၫဝ့ၫနီၪ; 6 မွဲယွၩ ခံၫ့ယၧၩ လၧခံၫ့တီၩတီၩ အဖၧၩ့နီၪ; ဘဲၫၥိၭ အမိၥ့ၪယၫ ယမၩဆၧအလၧၫ့ဎွ့ၩနီၪဆံၭ. 7 ယခၪ့ ခၫထၪ့ဆၧနီၪ အ့ၪဂၭဖျိၭ ဖၧၩ့ၥၭတၭ, ယၥၭ အ့ၪဖိၬယမ့ၬၥၪၥံၪ အခဲၫ့နီၪ; ဒဲဆၧၥၭလိၪ အ့ၪဘုၭထၬ လၧယစူၪတၭ, 8 ထီးနီၪလဖၧၫ့, မွဲယဎွံၪဆၧတၭ, ဂူၫဂၩလဂၩ ကူၭဝ့ၫဒၪဘီၪ; ဒဲယဆၧၥုၪ့လၩ့ဖျၭလၩ့လဖၪနီၪ, မွဲအဘၪ ဆၧထ့ၭထၪ့ခွံၬဝ့ၫဒၪဘီၪ. 9 ယၥၭ အ့ၪဘၪ ဆၧအၪ့လွ့ၫ လၧၦမုၪနီၪ, ဒဲယ အီၪခိၭၥူၪဆၧ လၧၦအီၪဘူၭ ယၧၩ အတရၫ့ထံၭနီၪ; 10 ထီးနီၪလဖၧၫ့မွဲ ယမၫ ဂူၬဆုၪ့ ဂူၬ လၧဂူၫဂၩအဂးတၭ, မွဲဂူၫဂၩ မံၫဎုၬ လၧအဝ့ၫဒၪ ဘီၪ. 11 အဂဲးဘဲၫယီၩ အနီၪမွဲ ဆၧအၧၩ့ဖၭဒိၪတၭ; မွဲကဒၪယူၭ, မွဲဆၧအၧၩ့ ဘၪဆဲၫ့ လၧၦစ့ၩရၫ့ဆၧလဖၪနီၪလီၫ. 12 အဂဲးဘဲၫယီၩ မွဲမ့ၪ လၧအမိအၪ့ဆၧ ထီၩ့လၧဆၧဂၭဂီၩ့ဂၭစၪနီၪ; ဒဲမိထ့ၭန့ခွံၬ ကယဲ ယဆၧအၪထၪ့ ထီးအလူၬလီၫ. 13 ယဎီးမုၪ မွဲဂ့ၩ, ယဎီးခွၫ မွဲဂ့ၩ; ထီးအချဲၩ့ခွး လၧယၧၩတၭ, ယ အ့ၪမၩကြၩ့ထမး အခွးနီၪ; 14 ထီးနီၪလဖၧၫ့ ယွၩ အ့ၪဂဲထုၪ့တၭ, မွဲယမိမၩ ဘဲၫၥ့ၪလဲၪ; အဝ့ၫ အ့ၪစ့ၩရၫ့ယၧၩတၭ, မွဲယ မိချဲၩ့ဆၧၫ့ဆၧ ဘဲၫၥ့ၪလဲၪ. 15 ၦလၧအမၩကဲၪထၪ့ယၧၩ လၧဒၧၩ့လးဖၧၩ့နီၪ, မွဲအမၩကဲၪထၪ့ အဝ့ၫဒၪဆ့, မွဲအ့ၬဧၪ; ၦလဂၩဎးနီၪ တဲၩ့ဝဲၩပၧၩ လၧဒၧၩ့လးဖၧၩ့နီၪ, မွဲအ့ၬဧၪ, 16 ၦၡၪ့ဖိၪယၬဖိၪနီၪ ယ အ့ၪပဒၩ့ထၬဆၧ လၧအဆိၫ့န့ဘၪနီၪ, ယ အ့ၪဒုၭလၩ့မါ ၦမုၪမဲၫ အမ့ၬၥၪလဖၪတၭ; 17 ယ အ့ၪအၪ့ ယဆၧလလီၪ့ လဂၩဎးနီၪ, ဒဲၦဖိၪဎွ့ၪ လအၪ့ဘၪတၭ; 18 (မွဲအဒိၪထၪ့ လၧယၥိၭ လၧယဖိၪၥၪခွၫ လံၩလံၩ ဘဲၫလၧထၧၫ့ဖိၪဖါအၥိၭနီၪ, ဒဲယၥိၫ့ဂၧၩ့ ၦမုၪမဲၫ လၧယမိ အဒၧၩ့လးဖၧၩ့ယူၭလီၫ.) 19 ယ အ့ၪဒၪဘၪ ၦဘၪ ဆၧဂၭဂီၩ့ဂၭစၪ လၧအကီၩ့အၥိၭ လအီၪဘၪ အကၠီၩ့, ဒဲၦၡၪ့ဖိၪယၬဖိၪ အဆၧလုၬဘံၭ လအီၪဘၪတၭ; 20 အယးဒံၩ့နီၪ အ့ၪလဆိၪဂ့ၩဘၪယၧၩ, ဒဲယၥိၪဖိၪလဖၪအဖံၭ အ့ၪလမၩလၧၩ့ထၪ့ဘၪတၭ; 21 လၧယဒၪဘၪဆၧမၩဆၧၩ့ယၧၩ လၧတရၫ့ဖၧၩ့အကၠီၩ့နီၪ, ယ အ့ၪယူၬထၪ့ဘၪ စူၪထၫ့ဒၩ ၦဖိၪဎွ့ၪတၭ; 22 ထီးနီၪလဖၧၫ့မွဲ ယစူၪလၩ့ထ့ၬခွံၬ လၧယခိၬထံၭခိၪ, ဒဲယစူၪဒူၪလၩ့ထ့ၬခွံၬ လၧစူၪဆၧၫ့နီၪဆံၭ; 23 အဂဲးဘဲၫယီၩ ယွၩအဆၧမၩဂီၩ့နီၪ မၩၥၭမဲၪယၧၩ; ဒဲလၧအဝ့ၫဒၪ အစီၩ့ဒိၪ အမၩ့ဒိၪ အမ့ၬယၫနီၪ ယဂဲးယဘၭအီၪအ့ၬ. 24 ထီၫ့နီၪ ယ အ့ၪအီၪက့ၪ လၧယဆၧယိလါအဂး, ဒဲစံၭ ထီၫ့ဆံၫ့နီၪ; နမွဲ ယဆၧဒိၭနဲၩ့ယၥၭဖီၩ; 25 လၧယစူၪလးခၪ့ခိၪ အၪအကၠီၩ့နီၪ, ဒဲလၧယစူၪန့ဘၪ ဆၧအၪအကၠီၩ့ ယ အ့ၪၥုၪ့ထိၬၥၭထိၬတၭ; 26 မုဖၩ့ထၪ့ အဘိၩ့ဘၭ နီၪ, ယအ့ၪဒၪဘၪ, ဒဲလၩ လၧအလ့ၩဆၧ လၧအဆၧယုၩ့ယဲ အဖၧၩ့နီၪ; 27 ဒဲယၥၭဘၪ ဆၧအၪ့လွ့ၫၥူၪဝ့ၫ, ဒဲယနိၭ အ့ၪအဲၪဂါ ယစူၪတၭ; 28 အယီၩလမံၩ့ဆ့မွဲ ဆၧအၧၩ့ ဘၪဆဲၫ့ လၧၦစ့ၩရၫ့ခွးလဖၪနီၪ အဂဲးဘဲၫယီၩ အ့ၪမွဲဘဲၫနီၪတၭ, မွဲအမၩယူၭ ဆၧကဘျံၭကဘျၪ လၧယွၩ လၧဆၧထၪ့ထီၫယူၭလီၫ. 29 လၧယဒုၪယဒၩ ဘၪၡၪ့ဘၪနၭ အကၠီၩ့နီၪ, ယ အ့ၪၥုၪ့ထိၬၥၭထိၬ ဒဲမၩမုၬလၩ ယၥၭ လၧဆၧအၧၩ့လၩ့ဘၪ အဝ့ၫဒၪ အကၠီၩ့တၭ; 30 (လၧယအၪ့ကံၩ့ ဆၧဆိၪအၧၩ့ လၩ့ဘၪ အဝ့ၫဒၪအၥၭနီၪ, ယဖ့ၪလၫ့ယနိၭ မၪဘၪဆၧအ့ၬ.) 31 ၦၡၩ အီၪလၧယတဲၩဖၧၩ့ အ့ၪလစံၭဘၪ ဘဲၫယီၩ, ၦလဂၩဂၩ လအၪ့ဘျဲၩအၪ့ဘၪ အဆၧယၪနီၪ, မွဲအအီၪခီၫခီၫလဲၪ; 32 (ၦမွံၩ မံၫဘၪ လၧခီၫ့အ့ၬ; ယ ဝဲထၪ့ ယတရၫ့ လၧၦလ့ၩဆၧအဂး) 33 ယ အ့ၪချုၬဘံၭခွံၬ ယဆၧအမၪ ဘဲၫစအၫဒၫ့အၥိၭ, ဘဲၫၥိၭ ယမိအီၪက့ၪၥူၪခွံၬ ယဆၧအၧၩ့ လၧယၥၭနၫအဖၧၩ့ အကၠီၩ့နီၪ; 34 ထီးနီၪလဖၧၫ့မွဲ ယၥၭမဲၪ ဆၧအီၪကီၪ့ဖၭဒိၪနီၪ, မွဲဆၧအဒီၪ့လဖၪ မၩကြၩ့ထမး ယၧၩ, ဒဲယအီၪလၩ့မါပံၭတၭ, မွဲယထီးစဲၪ့ထၪ့ခွံၬ လၧယတရၫ့နီၪ နးဆိၭလဂ့ၩ; 35 မွဲယွၩ ခိၭနၪလါ ယလူဆံၭ; ယိခွါ, ယဆိၫ့ဆၧလမံၩ့ လၧၦၥ့ၪဆၧလူၬ မိချဲၩ့ဆၧၫ့ ယၧၩ; ဒဲၦလၧအချဲၩ့ခွးယၧၩ မိကွ့ၭန့အမူၭ အဂဲးအကၠီၪ့လီၫ. 36 မွဲမၬ, လၧယခိၬထံၭခိၪ အလီၩ့နီၪ ယမိယိၭဒၪယဝ့ၫတၭ; ယမိချုၬထၪ့ဝ့ၫ ဘဲၫ ၁ရဖူၩအၥိၭနိၪလီၫ. 37 ယမိဒုၭနဲၪ အဝ့ၫဒၪ လၧယခၫထၪ့ဆၧ ထီးအလူၬ, ယမိလ့ၩဘူၭ အဝ့ၫ ဘဲၫ လၧၦဒိၪဖၭဒိၪ အအီၪအၥိၭနီၪလီၫ. 38 ယဂၪ့ခိၪလဝၩ့ အ့ၪကိၭထၪ့ ထၫ့ဒၩယၧၩ, ဒဲအကၠီၪ့ၥံၪ အမ့ၬထံၫ အ့ၪလၩ့တၭ; 39 ယ အ့ၪအၪ့အဆၧၥၪလဖၪ လၧယလဖ့ၪလၫ့ဘၪအဎွ့ၩနီၪ, ဒဲဒုၭစဲၪ့ထၪ့ခွံၬ အကဆါလဖၪ အၥၭမၧၫ့နီၪ; 40 မွဲဆၧဆူၪဆၧမဲၪ ထၪ့ လၧဘုၪကၠိၩ့အလးနီၪ, နၪ့ၥံၪမံၩ့ၥံၪ လၧဘုၪမုယီၩ အလးနီၪဆံၭ. စယိဘၭ အဆၧချဲၩ့လဖၪ ထုၬဝ့ၫဒၪလီၫ. 

ယိဘၭ Job 32 

1 တၭ လၧစယိဘၭ အီၪက့ၪတီၩ အီၪက့ၪလီၩ့ဒၪအၥၭ အကၠီၩ့နီၪ, ၦၥၧၫ့ဂၩၥံၪ အီၪထီခွံၬ လၧအချဲၩ့ဆၧၫ့ အဝ့ၫဒၪလီၫ. 2 ထီးနီၪလဖၧၫ့ ၦတၧဇၭဖိၪ ဘၪဆဲၫ့ လၧစရၫ့ အဂံၪ့ဒီၪ့နီၪ, စဘၫရခ့လၭ အဖိၪခွၫ, စအံၫလဲဟုၫ အၥၭထၪ့ခဲၩထၪ့ဝ့ၫတၭ; အၥၭထၪ့နီၪ ခဲၩထၪ့ ထၫ့ဒၩ စယိဘၭလဂၩ, အဂဲးဘဲၫယီၩ လၧအဝ့ၫဒၪ အီၪက့ၪတီၩ အီၪက့ၪလီၩ့ အၥၭဒၪဝ့ၫ အၪနဲၪ့ယွၩနီၪလီၫ. 3 ဒဲလၧအထံၩအၥိၭ ၥၧၫ့ဂၩလဖၪနီၪ, မွဲအၥၭထၪ့ခဲၩထၪ့ ထၫ့ဒၩ အဝ့ၫၥံၪဆ့; အဂဲးဘဲၫယီၩ မွဲအစ့ၩရၫ့စၪ လါနၫ့ စယိဘၭတၭ, ချဲၩ့ဆၧၫ့ဝ့ၫနီၪ ၥ့ၪဆ့အ့ၬ. 4 တၭ လၧအဝ့ၫၥံၪ အၥၭၡါနဲၪ့ စအံၫလဲဟုၫ အကၠီၩ့တၭ, အဝ့ၫနီၪ အီၪခိၭဒၪဆၧ ဘဲၫနီၪ, လချဲၩ့ဆၧၫ့ဘၪ စယိဘၭနီၪလီၫ. 5 တၭ စအံၫလဲဟုၫ ဒၪဘၪ လၧဆၧချဲၩ့ဆၧၫ့ လအီၪဘၪ လၧၦၥၧၫ့ဂၩၥံၪ အနိၭဖၧၩ့နီၪတၭ, အၥၭထၪ့နီၪ ခဲၩထၪ့ဝ့ၫဒၪလီၫ. 6 ထီးနီၪလဖၧၫ့ ၦဘၧဇၭဖိၪ စဘၫရခ့လၭ အဖိၪခွၫ စအံၫလဲဟုၫ ချဲၩ့ဆၧၫ့ဝ့ၫတၭ, စံၭဝ့ၫဒၪ; ယဝ့ၫဒၪ ယမွဲၦၥၭဘၪ့တၭ, နၥံၪဝ့ၫဒၪ နၥံၪမွဲ ၦၥၭၡါ က့ၭယူၭတၭ, အခိးမွဲ ယၥၭမဲၪဆၧနီၪ, ဒဲနဲၪဖျီၪထၪ့ ယၥၭဒၪယဝ့ၫ ဘုၪ့ဝါဆ့အ့ၬ 7 ယစံၭ, မုနံၩလဖၪ မိဘၪချဲၩ့ဆၧ, ဒဲနံၪ့ အၪအၪလ့ၬၥံၪ မိၥီၪ့လိၪ ဆၧကိၪ့ၥ့ၪကိၪ့ဘၪ လီၫ. 8 အ့ၪမွဲ ၥၭအီၪလၧၦၡၩအဖၧၩ့တၭ, ၦၥ့ၪဆၧလူၬနီၪ အၥၪ ဖ့ၪလၫ့ အဝ့ၫၥံၪ အၥုၪ့ဖၭၥၭဖၭလီၫ. 9 ၦၡၩအဒိၪကိၪ့ဆၧ ဘၪ လထံၪဎးမွဲအ့ၬ. မွဲၦၥၭၡါၥံၪ နၪၥ့ၪ ဆၧတီၩဆၧလီၩ့ဆ့အ့ၬ. 10 ဆၧမၩအၥၭဘဲၫနီၪတၭ, ယစံၭ; ခိၭနၪယၧၩဘီၪ; ယမိလီၩဖျီၪထၪ့ ယၥၭဒၪယဝ့ၫလီၫ. 11 ယိခွါ, ယအီၪခိၭဒၪဆၧ လၧနၥံၪ အဆၧချဲၩ့လဖၪ; လၧနၥံၪအၪ့ဎူၫ အၪ့ဎၬ ဆၧချဲၩ့လဖၪနီၪ, ယဒိၭယနါ လၧနၥံၪ အဆၧဒုၭၥ့ၪယၫ အဂဲးအကၠီၪ့တၭ; 12 မွဲကဒၪယူၭ, ယခိၭနၪ နၥံၪတၭ, ယိခွါ, ၦချဲၩ့ဆၧၫ့ စယိဘၭ အဆၧချဲၩ့လဖၪ, ဒဲအၪ့ၥီၪ့ အဝ့ၫနီၪ အီၪလၧနၥံၪအကျၩ နးဂၩအ့ၬ. 13 အ့ၪမွဲဘဲၫနီၪတၭ, နၥံၪ မိစံၭဘၪခိၬ ပ ဒၪဘၪဆ့ ဆၧကိၪ့ၥ့ၪကိၪ့ဘၪ အဖၧၩ့ၥၭ; ယွၩ ဆၪ့လၩ့ အဝ့ၫဒၪၥ့ၪ, မွဲၦၡၩ မၩၥ့ၪအ့ၬ. 14 အဝ့ၫဒၪ ချဲၩ့ဆၧထၫ့ဒၩယၧၩ မွဲအ့ၬ; ဘဲၫ နၥံၪ အဆၧချဲၩ့လဖၪနီၪ ယမိချဲၩ့ဆၧၫ့ အဝ့ၫဒၪဆ့အ့ၬ. 15 အဝ့ၫၥံၪ ထီၫမံၫထီၫမၪ ချဲၩ့ဆၧၫ့လၧၩ့ဆၧအ့ၬ. မွဲအအီၪက့ၪခွံၬ ဆၧချဲၩ့လဖၪ ယဲၩ့လၧအအီၪနီၪလီၫ. 16 လၧအဝ့ၫၥံၪ လချဲၩ့ဘၪနီၪ, ယအီၪခိၭတၭ, ယချဲၩ့ဆၧအ့ၬ; မွဲလၧအဝ့ၫၥံၪ အီၪလၩ့မါပံၭ လချဲၩ့ဆၧၫ့လၧၩ့ဘၪ အကၠီၩ့နီၪလီၫ. 17 ယဝ့ၫဒၪယီၩ ယမိချဲၩ့ဆၧ လၧယဂးဒၪယဝ့ၫ ဒဲယမိလီၩဖျီၪထၪ့ ယၥၭဒၪယဝ့ၫ အဂဲးအကၠီၪ့ဆ့ လီၫ. 18 အဂဲးဘဲၫယီၩ ယလၧၫ့ဎွ့ၩ လၧဆၧချဲၩ့လဖၪ တၭ, ယၥၭ လၧယဖၧၩ့နီၪ ထိၪဂဲၩယၧၩဆ့လီၫ. 19 ယိခွါ, ယဂူၭဖိၫ့ မၩအၥၭ ဘဲၫစဘံၭထံၫ လၧအဆံၬထၪ့အလး လအီၪဘၪနီၪ; လၩ့ဘူၭ လၧယမိဖီးဖၭ ဘဲၫထိၪ့ဆၧဖံၭ အၥိၭနီၪလီၫ. 20 ယမိချဲၩ့ဆၧတၭ, ယမိအီၪမုၬထၪ့ထဲၩ့ဝ့ၫနီၪ, ယမိအၩ့ထၪ့ယနိၭ ဒဲချဲၩ့ဆၧၫ့ဆၧလီၫ. 21 မွဲယ ထီးယိမ့ၬ ၦၡၩ နးဂၩလဂ့ၩ; ယချဲၩ့မုၬနါ ၦၡၩနီၪ, မွဲဆ့ အ့ၬ. 22 အဂဲးဘဲၫယီၩ ဆၧချဲၩ့မုၬနါနီၪ ယၥ့ၪယၫအ့ၬ; လယံၬလမီဘၪ ၦလၧအမၩကဲၪထၪ့ယၧၩ လဂၩနီၪ မိဆိၬခွံၬယၧၩဆ့လီၫ. 

ယိဘၭ Job 33 

1 အခိးမွဲ, စယိဘၭဧ့, ခိၭနၪ ယဆၧချဲၩ့လဖၪယီၩ, ဒဲဒိၭနနါ လၧကယဲ ဆၧလၧယမိလီၩဘၪ ထီးအလူၬ ဆံၭ. 2 ယိခွါ, ဘိၩ့နဲၪ့ယီၩ ယအၩ့ထၪ့ယူၭယနိၭယူၭ တၭ, ယဖျ့ၩလၧယနိၭဖၧၩ့ချဲၩ့ထၪ့ယူၭ. 3 ယဆၧချဲၩ့ၥံၪ ဘၪဆဲၫ့ လၧယၥၭ အတီၩအလီၩ့, ဒဲယနိၭဖျံၩၥံၪ မိလီၩဘၪ ဆၧၥ့ၪယၫ လၩ့ထံးလၩ့ဆ့ၭ ဆ့လီၫ. 4 ယွၩအၥၭ မၩကဲၪထၪ့ ယၧၩတၭ, ၦၥ့ၪဆၧလူၬ အၥၪနီၪ ဖ့ၪလၫ့ ယၥၭမၧၫ့လီၫ. 5 နဝ့ၫဒၪ န ချဲၩ့ဆၧၫ့ယၧၩ အ့ၪၥ့ၪတၭ, တဲၩ့ဝဲၩဆၧ လၧယမ့ၬယၫ, ဒုၭဆၧၫ့ထုၪ့နၥၭဆံၭ. 6 ယိခွါ, ယဝ့ၫဒၪ ယ ဘၪဆဲၫ့ လၧယွၩ ဘဲၫနဝ့ၫဒၪအၥိၭတၭ; ယဘၪ ဆၧမၩန့ယၧၩ လၧကဖံၬနီၪဆ့လီၫ. 7 ယိခွါ, ယ မၩၥၭမဲၪဆၧနီၪ မိဒုၭၥၭမဲၪနၧၩဆ့အ့ၬ, ဒဲယဆၧယိၭ မိဎၧၫ့ လၧနလီၩ့နီၪ မွဲဆ့အ့ၬ. 8 အ့ၪမွဲ နစံၭလၧယနါဖၧၩ့, ဒဲဆၧချဲၩ့လဖၪအၥီၫနီၪ ယနါဂၧၫ့တၭ; 9 ယမွဲၦဆံၫ့, ယမၪဘၪဆၧအ့ၬ; ယဆံၫ့နီၪ ဆၧအၧၩ့ အီၪလၧယလီၩ့ နးမံၩ့အ့ၬ. 10 ယိခွါ, ယွၩ အၪ့ဎၬ ထၫ့ဒၩယၧၩအလး, အီၪက့ၪယၧၩ ဘဲၫအဒုၪအဒၩအၥိၭနီၪလီၫ. 11 မွဲအၥံၫ့ထၬ ယခၪ့ လၧၥံၫ့ဖၧၩ့တၭ; ခိၭယိ ယဖၧၩ့ၥၭလဖၪ ထီးအလူၬလီၫ. 12 ယိခွါ, လၧဆၧလမံၩ့ယီၩအဖၧၩ့ နတီၩအ့ၬ; ယ မိချဲၩ့ဆၧၫ့နၧၩတၭ; အဂဲးဘဲၫယီၩ ယွၩဒိၪနဲၪ့ ၦၡၩနီၪလီၫ. 13 အခိးမွဲ နဂဲးလိၬတ့ၭလိၬ လၧအဝ့ၫဒၪမွဲ အဂဲးဘဲၫၥ့ၪလဲၪ. အဂဲးဘဲၫယီၩ အဆၧဖံၭဆၧမၩလဖၪ အဂဲးအကၠီၪ့နီၪ, မိဖ့ၪလၫ့ ဆၧရၫ့ နးမံၩ့အ့ၬ. 14 အဂဲးဘဲၫယီၩ ယွၩ ချဲၩ့ထၪ့ဆၧ လဖၧၫ့တၭ, မွဲကဒၪယူၭ, နံၫဖၧၫ့လဖၧၫ့ လါနၫ့နီၪ, ၦၡၩ ထီးန့ဝ့ၫအ့ၬ; 15 လၧမံၫမးဆၧ အဖၧၩ့, လၧအဒၪဆၧလၧယၫမုနၩလခီၫနီၪ, ထီးဆၧမံၫမၪယိၬ လၩ့ဘၪ ၦၡၩၥံၪ, လၧအမံၫနၩ့ လၧလးမံၫဖၧၩ့ အဘိၩ့ဘၭနီၪ; 16 ထီးနီၪလဖၧၫ့ အဆၧဒုၭ ဖိးၦၡၩအနါတၭ, စဲၩနဲၪ့ထၬ အဝ့ၫၥံၪ အဆၧၥီၪ့ဆၧၥၫ့နီၪ; 17 ဘဲၫၥိၭ အမိအီၪက့ၪခွံၬ ၦၡၩ အဆၧကိၪ့ထၪ့နီၪ; ဒဲဘဲၫၥိၭ အမိမၩလၩ့ဘံၭခွံၬ ၦၡၩ အဆၧထၪ့ထီၫနီၪ; 18 မိပဒၩ့ထၬ အၥၭၡီၩ့ လၧဆၧဖၧၩ့, ဒဲအၥၭမၧၫ့ ဘဲၫၥိၭ အထီးဘၪ ဆၧဂၭဂီၩ့ လၧနၭၥံၪဖၩ့ၥံၪ လဂ့ၩလီၫ. 19 လၧလးမံၫအဖၧၩ့နီၪ ဘၪ ဆၧအၪ့ၥီၪ့ဝ့ၫ လၧဆၧဆၫ တၭ, ဒဲအဎွံၪအၪလဖၪနီၪ လၧဆၧဆၫ နၭနၭလ့ၬ နီၪလီၫ. 20 တၭအၥၭမၧၫ့နီၪ ၥၭလိၪ ကိၪ, ဒဲဆၧအအွံၪထုၬနီၪ ဆ့လီၫ. 21 အဖံၭအယၪ လူၬခွံၬ ထီးဆၧဒၪဘၪဝ့ၫ ၥ့ၪ အ့ၬ; ဒဲအဎွံၪၥံၪ လၧအလဖျီၪဘၪနီၪ အီၪဘိၪ့ဝ့ၫဒၪလီၫ. 22 အၥၭၡီၩ့ လၩ့ဘူၭ လၧဆၧဖၧၩ့, ဒဲအၥၭမၧၫ့ လၧၦမၩဂၭဂီၩ့ဆၧလီၫ. 23 အဝ့ၫဒၪ အ့ၪအီၪလၧဆၧအၥီၫ့ နးဂၩ, ၦလီၩဖျီၪထၪ့ဆၧ, ၦလဂၩ လၧၦလထီၫ့အကျၩ, လၧအမိဒုၭနဲၪ ၦၡၩ အဖၧၩ့ၥၭတီၩတၭ; 24 ထီးနီၪလဖၧၫ့ ယွၩ မိယၫ့ၥၭ အဝ့ၫဒၪ, ဒဲစံၭ, ဘဲၫၥိၭ အဝ့ၫနီၪ ထီးထီၩ့လၩ့လၧဆၧဖၧၩ့နီၪ လဂ့ၩ, မၩဖီၩ့မၩဖျ့ၭဝ့ၫဆံၭ; အဂဲးဘဲၫယီၩ ဆၧဎွ့ၩန့ထဲၩ့ဝ့ၫနီၪ ယဒၪဘၪယူၭ ယဝ့ၫယူၭ. 25 အဖံၭအယၪ မိကဲၪထၪ့ ဆၧဘၪ့နဲၪ့ဖိၪၥၪနီၪ, ဒဲအမိထဲၩ့ထဲၩ့လၧအၥၭဘၪ့ အမုနံၩလဖၪနီၪလီၫ. 26 အဝ့ၫဒၪ မိအၪ့ကံၩ့အၪ့ယၫယွၩတၭ, ယွၩမိထိးဆၧၫ့ အဝ့ၫ, ဒဲဒုၭဒၪဘၪအမ့ၬ လၧဆၧၥုၪ့ထိၬၥၭထိၬ, ဒဲအမိဖ့ၪလၫ့ထဲၩ့ ၦၡၩ လၧအဆၧတီၩဆၧလီၩ့နီၪလီၫ. 27 အဝ့ၫဒၪ ယိထံၫယိဆၭ ၦၡၩ, ၦအ့ၪစံၭ, ယဝ့ၫဒၪ ယမၪဘၪဆၧယူၭ, ဒဲဘိၭကဒၩထဲၩ့ ဆၧတီၩ အဖၧၩ့ၥၭတၭ, ယန့ကၩဆၧ နးမံၩ့အ့ၬ. 28 အဝ့ၫဒၪ မၩဖီၩ့မၩဖျ့ၭ ယၥၭၡီၩ့ ဘဲၫၥိၭ အထီးလ့ၩလၩ့ လၧဆၧဖၧၩ့နီၪ လဂ့ၩ, ဒဲယၥၭမၧၫ့ ဘဲၫၥိၭ အမိဒၪဘၪဆၧဖၩ့နီၪလီၫ. 29 ယိခွါ, ဆၧထီးအလူၬလဖၪယီၩ ယွၩမၩဝ့ၫ, လၧၦၡၩ နံၫဖၧၫ့, မွဲမၬ, ၥၧၫ့ဖၧၫ့ဆ့. 30 ဘဲၫၥိၭ အမိဒုၭထဲၩ့ကဒၩထဲၩ့ အၥၭၡီၩ့ လၧဆၧဖၧၩ့နီၪ, ဘဲၫၥိၭ အမိဖၩ့ထၪ့ လၧၥၭမၧၫ့ အဆၧဖၩ့နီၪလီၫ. 31 စယိဘၭဧ့, ဒိၭနနါ ခိၭနၪ ယၧၩဘီၪ! အီၪလၩ့မါပံၭ တၭ ယမိချဲၩ့ထၪ့ဆၧလီၫ. 32 နချဲၩ့ဆၧ အ့ၪၥ့ၪတၭ, စံၭဆၧၫ့ ယၧၩဘီၪ; အဂဲးဘဲၫယီၩ ယမိဒုၭတီၩဒုၭလီၩ့နၧၩ လီၫ. 33 အ့ၪလၥ့ၪဘၪတၭ, ခိၭနၪ ယၧၩဆံၭ. အီၪလၩ့မါပံၭတၭ, ယမိၥီၪ့လိၪနၧၩ လၧဆၧကိၪ့ဘၪကိၪ့ၥ့ၪ အဂဲးအကၠီၪ့လီၫ. 

ယိဘၭ Job 34 

1 စအံၫလဲဟုၫ ချဲၩ့ဆၧၫ့ဒံၭဝ့ၫတၭ, စံၭဝ့ၫဒၪ; 2 ၦၡၩကိၪ့ဆၧၥ့ၪ နၥံၪဝ့ၫဧ့, ခိၭနၪ ယဆၧချဲၩ့လဖၪ ဘီၪ! ၦလၧအၥ့ၪယၫဆၧၥံၪဧ့, ဒိၭ နၥံၪအနါ လၧယၧၩ ဆံၭ. 3 အဂဲးဘဲၫယီၩ နါနီၪ မၩခွါ ဆၧချဲၩ့ၥံၪ, ဘဲၫ နိၭ ထဲးယိ ဆၧအၪ့အၥိၭနီၪလီၫ. 4 ပရွံန့ ဆၧတီၩ လၧပနၫ့ဆါဒၪပဝ့ၫအဂး; ဆၧအဂ့ၩနီၪ ပကြၨၭၥ့ၪယၫ လၧပနၫ့ဆါဒၪ ပဝ့ၫအကျၩဘီၪ. 5 အဂဲးဘဲၫယီၩ စယိဘၭ စံၭယူၭ, ယမွဲ ၦအတီၩအလီၩ့တၭ, ယွၩမၩန့ခွံၬ ယဆၧတီၩနီၪလီၫ. 6 မွဲယကြၨၭချဲၩ့ဘျံၭချဲၩ့ဘျၪ ထၫ့ဒုၪဒၩ ယဆၧတီၩနီၪဆ့ဧၪ. ယလမၪဘၪဆၧ လါနၫ့တၭ, ယဖျါ အဖၧၩ့လး ဘျၪထဲၩ့ၥ့ၪအ့ၬ. 7 ၦၡၩ မၩအၥၭဘဲၫ စယိဘၭအၥိၭနီၪ, မွဲၦလဂၩလဲၪ. အဝ့ၫဒၪ အီၩဆၧ ကြၩ့ထမး ဘဲၫထံၫအၥိၭ; 8 ဒဲအဖိၬၡီၩ့ဖၧၩ့ၥၭ လၧၦမၩဆၧအၧၩ့ဆၧၥၫ့နီၪ, ဒဲလ့ၩ လၧၦလတီၩလလီၩ့ဘၪ အၥိၭနီၪဆ့လီၫ. 9 အဂဲးဘဲၫယီၩ မွဲအစံၭ, ၦလၧအထၧၫ့ထံၩထၧၫ့ၥိၭ လၧယွၩနီၪ, န့ကၩဆၧ နးမံၩ့အ့ၬ. 10 မၩအၥၭဘဲၫနီၪတၭ, ၦလၧအၥုၪ့ဖၭၥၭဖၭၥံၪဧ့, ခိၭနၪယၧၩဆံၭ; ဆၧလတီၩလလီၩ့ဘၪနီၪ, မွဲအအီၪယဲၩ့လါ လၧယွၩဆံၭ; ဒဲဆၧအၧၩ့ဆၧၥၫ့ လၧၦၥ့ၪဆၧလူၬလဂၩနီၪ ဆ့ဆံၭ! 11 အဂဲးဘဲၫယီၩ အဝ့ၫဒၪ မိဖ့ၪဆၧၫ့ ၦၡၩအဆၧမၩနီၪ, ဒဲဒုၭဘၪ ကယဲ ၦလဂၩလါလါ ဘဲၫအဖၧၩ့ၥၭ အီၪဝ့ၫအၥိၭ ဆုၬဆုၬလီၫ. 12 မွဲတၡါယူၭ, ယွၩ မၩဆၧအၧၩ့ဆၧၥၫ့အ့ၬ; ဒဲၦၥ့ၪဆၧလူၬလဂၩနီၪ ဘိၭကဒၩခွံၬ ဆၧတီၩဆၧလီၩ့နီၪ ၥ့ၪဆ့အ့ၬ. 13 မွဲပလၫ အီၪက့ၪ ဂၪ့ခိၪ လၧအဝ့ၫဒၪ အစူၪဖၧၩ့ လဂၩလဲၪ; မွဲပလၫ ဒုၭအီၪထၪ့ ဂၪ့ခိၪ ထၧၫ့ဖျိၪ့ယၫ လဂၩလဲၪ. 14 တၭယွၩ အ့ၪအီၪက့ၪအၥၭ လၧဆၧလမံၩ့ လၧၦၡၩအလီၩ့နီၪ, ကိၭကီၪ့ထဲၩ့အၥၭ ဒဲအၥၪ လၧအနၫ့ဆါ အအီၪတၭ; 15 ကယဲ ဆၧဖံၭဆၧယၪ ထီးအလူၬ မိၥံၫစီၪ့ဎး, ဒဲၦၡၩ မိကဲၪထဲၩ့ ဂၪ့ခိၪအမုၬလီၫ. 16 နၥုၪ့ဖၭၥၭဖၭ အ့ၪအီၪတၭ, ခိၭနၪ ဆၧယီၩဘီၪ; ဒိၭနနါ လၧယဆၧချဲၩ့လဖၪ အလူ နီၪဆံၭ. 17 ၦလၧအၥၭဂဲၫ့ ဆၧတီၩလဂၩနီၪ ပၧၩ့ဆၧဘၪ မိၥ့ၪဧၪ; ၦလၧအတီၩထုၬလီၩ့ထုၬလဂၩနီၪ, နမိအီၪက့ၪ ဆၧမၪ လၧအဝ့ၫဒၪ အလီၩ့ဆ့ဧၪ. 18 ၦလဂၩ အ့ၪစံၭ စဎွၩ, ၦအၧၩ့လဂၩဧ့! ဒဲလၧၦဒိၪဖၭဒိၪၥံၪ, ၦလတီၩလလီၩ့ဘၪၥံၪဧ့, နီၪ! မွဲအကြၨၭဆ့ဧၪ. 19 ၦလၧအလယိဘၪ ၦဒိၪဖၭဒိၪၥံၪ အမ့ၬ, ဒဲၦ၁ထံၫလဖၪနီၪ လအီၪက့ၪဘၪ ထီၫနဲၪ့ ၦၡၪ့ဖိၪယၬဖိၪၥံၪ, အၪနဲၪ့အနီၪဒံၭ မွဲအ့ၬဧၪ; အဂဲးဘဲၫယီၩ ၦထီးအလူၬနီၪ မွဲအစူၪ အဆၧမၩလီၫ. 20 လဆိဖိၪ အထးဖၧၩ့ အဝ့ၫၥံၪ ၥံၫဝ့ၫဒၪ တၭ; လၧဖိၭဖၫ့မုနီၪ, ၦခမျၧးဘၪ ဆၧကျီၪ့ဝ့ၫတၭ, ဖီၩ့ခွံၬဝ့ၫ; လၧစူၪလအီၪဘၪ, ၦဆီၪ့ၥံၪ ဘၪ ဆၧဆိၬခွံၬဝ့ၫဒၪလီၫ. 21 အဂဲးဘဲၫယီၩ အဝ့ၫဒၪ အမ့ၬၥၪၥံၪ အီၪလၧၦၡၩ အဖၧၩ့ၥၭ အဖၫ့ခိၪတၭ, ဒၪဘၪ အဝ့ၫၥံၪ ခၫထၪ့ ဆၧထီးအလူၬလဖၪလီၫ. 22 ဘဲၫၥိၭ ၦမၩအၧၩ့ဆၧလဖၪ မိအီၪက့ၪၥူၪခွံၬအၥၭတၭ, ဆၧခံၭအလး မွဲဂ့ၩ, ဒဲဆၧၥံၫအလၩၡူၪနီၪ မွဲဂ့ၩ အီၪ နးစီၪ့အ့ၬ. 23 အဂဲးဘဲၫယီၩ မၩဝံၩ့ဝၩ့အၥၭ ယံၬယံၬ ဘဲၫၥိၭ အမိဒုၭဂဲၫထီၩ့ဝ့ၫ လၧဆၧစ့ၩရၫ့ အဖၧၩ့ လၧယွၩ အမ့ၬယၫနီၪ အလးအီၪအ့ၬ. 24 လၧအလအၪ့စိၭအၪ့စၪ့ဘၪတၭ, မၩလၩ့ဘျ့ၭခွံၬ ၦအဆီၪ့ၥံၪ, ဒဲအီၪက့ၪထၪ့ ဂူၫဂၩလဖၪ လၧအဝ့ၫၥံၪအလးလီၫ. 25 အဂဲးဘဲၫယီၩ ၥ့ၪယၫ အဝ့ၫၥံၪ အဆၧမၩ တၭ; လၧမုနၩလခီၫ ချုၬလၩ့ခွံၬ အဝ့ၫၥံၪ ထီးအဘၪ ဆၧဂၭဂီၩ့လီၫ. 26 လၧၦၡၩၥံၪ ယိဖၧၩ့ဆၧအလးနီၪ, အဝ့ၫဒၪ ကျီၪ့ အဝ့ၫၥံၪ လၧအဆၧမၩအၧၩ့ အကၠီၩ့လီၫ. 27 အဂဲးဘဲၫယီၩ အဝ့ၫၥံၪ ကၠၪဒိၭချိၫ့ခွံၬအၥၭတၭ, ယူၭယၪ့ အဝ့ၫဒၪ အဖၧၩ့ၥၭၥံၪ နးဘီၩ့အ့ၬ. 28 ဒုၭထၪ့ ၦၡၪ့ဖိၪယၬဖိၪ အဆၧကိၭၡၭ လၧအအီၪနီၪ, ဘဲၫၥိၭ အမိခိၭနၪ ၦၡၪ့ဖိၪယၬဖိၪ အဆၧကိၭၡၭနီၪလီၫ. 29 ထီးယွၩ အ့ၪဒုၭအီၪပွံၭ ၦၡၩတၭ, မွဲပလၫ မိမၩခိမၩဝီၩ လဂၩလဲၪ! အဝ့ၫဒၪ အ့ၪအီၪက့ၪၥူၪခွံၬ အမ့ၬတၭ, မွဲပလၫ မိဒၪဘၪ လဂၩလဲၪ! အ့ၪဘၪဆဲၫ့ လၧလဆၨၩမွဲဂ့ၩ, ၦလဂၩမွဲဂ့ၩ, မီၪ့ဎီၩ့လီၫ. 30 ဘဲၫၥိၭ ၦအၪ့လီၫဆၧၥံၪ ထီးပၧၩ့ဘၪလဂ့ၩ; ဒဲၦခမျၧး ထီးဘၪဖျံၩခွၩ့လဂ့ၩလီၫ. 31 မွဲကဒၪယူၭ ကြၨၭစံၭယွၩ, ယထိးဆၧနၧၩ့တၭ, ယ မၪဘၪလၧၩ့ဆၧအ့ၬ. 32 ဆၧလၧယလဒၪဘၪနီၪ ၥီၪ့လိၪ ဒုၭနဲၪယၧၩဘီၪ; ယ အ့ၪမၩအၧၩ့ဆၧတၭ, လၧယၫလခီၫ ယမၩလၧၩ့အ့ၬ. 33 ဘဲၫနၥၭဒၪနဝ့ၫအၥိၭ မွဲအ့ၬ, နလမၩဘၪ မွဲဂ့ၩ, နရွံန့ မွဲဂ့ၩ, ယွၩ မိမၩဒၪဝ့ၫတၭ, နဘၪရွံန့ဒၪနဝ့ၫ မွဲယၧၩအ့ၬ; အခိးမွဲ ဆၧလၧနၥ့ၪယၫနဝ့ၫနီၪ; လီၩဖျီၪထၪ့ဘီၪ. 34 ၦၥုၪ့ဖၭၥၭဖၭ မိစံၭယၧၩ, ဒဲၦကိၪ့ဆၧၥ့ၪ လၧအနါဂၧၫ့ယၧၩ, မိစံၭ, 35 စယိဘၭနီၪ လၥ့ၪယၫဘၪဆၧ လါနၫ့ ချဲၩ့ထၪ့ဝ့ၫတၭ, အဆၧချဲၩ့လဖၪနီၪ အီၪလၧဆၧကိၪ့ၥ့ၪကိၪ့ဘၪအ့ၬ. 36 ယဝ့ၫဒၪယၥၭ အီၪလၧစယိဘၭဘၪ ဆၧမၩခွါဝ့ၫ ထီးအထုၬ. လၧအချဲၩ့ဆၧၫ့ဆၧ လၧၦၡၩအၧၩ့ အဂးအကၠီၩ့နီၪလီၫ. 37 အဂဲးဘဲၫယီၩ လၧအဆၧဒဲၩဘၭ အဖၫ့ခိၪနီၪ ပိၩ့ထၪ့ဆၧ တၭ, လၧပကျၩယီၩ မၩကြၩ့ထမးဆၧ, ဒဲမၩအၪထၪ့ အဆၧချဲၩ့လဖၪ, လၧအထၫ့ဒုၪဒၩယွၩလီၫ. 

ယိဘၭ Job 35 

1 စအံၫလဲဟုၫ ချဲၩ့ဆၧၫ့ဒံၭဝ့ၫတၭ, စံၭဝ့ၫဒၪ; 2 လၧနစံၭ, ယဆၧတီၩဆၧလီၩ့ အၪနဲၪ့ ယွၩ အဆၧတီၩဆၧလီၩ့နီၪ, မွဲနဆီၫ့မီၪ့ဘၪဆ့ဧၪ. 3 အဂဲးဘဲၫယီၩ နစံၭ; နဘၪခိးဘၪတၩ လၧဆၧနီၪလမံၩ့လဲၪ; ယမိန့ကၩဆၧ အၪနဲၪ့ လၧယမၪဘၪ ဆၧနီၪ ဘဲၫၥ့ၪလဲၪ. 4 ယမိချဲၩ့ဆၧၫ့နၧၩ, ဒဲနထံၩနၥိၭလဖၪဆ့လီၫ. 5 ယိထၪ့ဆၧ လၧမူၭခိၪနီၪ, ဒဲဒၪဘၪဆၧဘီၪ; ယိခွါ, ဆၧအုၪ့လဖၪ လၧအအီၪ ထီၫနဲၪ့နၧၩတၭ; 6 န အ့ၪမၪဘၪဆၧတၭ, နထၫ့ဒုၪဒၩ အဝ့ၫနီၪ နမၩ ဆၧနီၪလမံၩ့လဲၪ. နဆၧၥူၭဆၧမၪၥံၪ အ့ၪအၪထၪ့တၭ, နမၩ အဝ့ၫဒၪ လၧဆၧနီၪလမံၩ့လဲၪ. 7 န အ့ၪတီၩနီၪ, မွဲနဖ့ၪလၫ့ အဝ့ၫဒၪ လၧဆၧနီၪ လမံၩ့လဲၪ; အဝ့ၫဒၪန့ဘၪ ဆၧနီၫလၫ လၧနစူၪဖၧၩ့လမံၩ့လဲၪ. 8 နဆၧအၧၩ့နီၪ ဘၪန့ၫ နနၫ့ဆါဒၪနဝ့ၫတၭ, နဆၧတီၩဆၧလီၩ့ မၩခိးမၩတၩ ၦၡၩ အဖိၪခွၫလီၫ. 9 လၧဆၧမၩခိမၩဝီၩ အၪအကၠီၪ့နီၪ ၦၡၩ ကိၭၡၭထၪ့ဆၧတၭ; လၧၦအဆီၪ့အစူၪဒူၪအကၠီၩ့နီၪ, အဝ့ၫၥံၪ ကိၭၡၭထၪ့ လၧဆၧမၩဘိၭမၩဆၧၩ့ဝ့ၫ အဂးလီၫ. 10 ၦလၧအတဲၩ့လၩ့န့ယၧၩ, ယွၩနီၪ လၧအဖ့ၪလၫ့ ဆၧၥံၫကျံၩ လၧမုနၩလခီၫတၭ, မွဲအအီၪ ခီၫခီၫလဲၪနီၪ, ၦစံၭ နးဂၩအ့ၬ; 11 အဝ့ၫဒၪ ၥီၪ့လိၪပၧၩ အၪနဲၪ့ ဆၧဖိၪဆၧဎါ လၧဂၪ့ခိၪချိၫ့, ဒဲဒုၭကိၪ့ၥ့ၪကိၪ့ဘၪပၧၩ အၪနဲၪ့ ထိၪၥံၪလံၪၥံၪ လၧဆၧဖိၭဖၫ့နီၪလီၫ. 12 ၦၡၩ ကိၭၡၭထၪ့နီၪ, အဝ့ၫ စံၭဆၧၫ့ဆၧ နးမံၩ့အ့ၬ; မွဲလၧၦၡၩအၧၩ့ အၥၭထၪ့ထီၫအကၠီၩ့လီၫ. 13 အဂဲးဘဲၫယီၩ ယွၩ ခိၭနၪ ဆၧအၪ့ကံၩ့ ပျီၩပျီၩအ့ၬ; ၦၥ့ၪဆၧလူၬလဂၩနီၪ ထိးဆၧၫ့ဝ့ၫ အ့ၬ. 14 နစံၭ လၧနဒၪဘၪ အဝ့ၫဒၪ လၥ့ၪဘၪ လါနၫ့တၭ, ဆၧတီၩဆၧလီၩ့ အီၪလၧအဖၧၩ့, အခိးမွဲ အီၪခိၭ အဝ့ၫဒၪလဂၩဘီၪ. 15 အ့ၪမွဲ ဘိၩ့နဲၪ့ယီၩ အဝ့ၫဒၪ အဆၧၥၭထၪ့ အဆၧစ့ၩရၫ့ လထီၩ့ဘၪအကၠီၩ့ ဒဲလယိနဲၪ့ဘၪ ဆၧမၪနီၪ လၩ့ထံးလၩ့ဆ့ၭ ဘၪတၭ; 16 အခိးမွဲ စယိဘၭနီၪ မၩဎွ့ၩအနိၭ လၧဆၧပျီၩပျီၩတၭ, မၩအၪထၪ့ အဆၧချဲၩ့လဖၪ လၧဆၧလၧအလၥ့ၪယၫဘၪဝ့ၫနီၪလီၫ. 

ယိဘၭ Job 36 

1 စအံၫလဲဟုၫ ချဲၩ့ဒံၭ ဆၧတၭ, စံၭဝ့ၫဒၪ; 2 အွံၪၥၭဆၧၩ့ ဒၪခလူၬယၧၩ နးဆံၭတၭ, ယမိဒုၭနဲၪနၧၩ လၧဆၧချဲၩ့လဖၪ လၧယွၩအဂးနီၪ အီၪဒံၭဆ့လီၫ. 3 ယမိဂဲၫဆိၬ ယဆၧၥ့ၪယၫ လၧအယဲၩ့တၭ; ယမိဒုၭတီၩဒုၭလီၩ့ ၦလၧအတဲၩ့လၩ့န့ယၧၩ လဂၩနီၪလီၫ. 4 မွဲမၬ, ယဆၧချဲၩ့လဖၪ မွဲဆၧကဘျံၭကဘျၪအ့ၬ; ၦလၧအလၧၫ့အဎွ့ၩ လၧဆၧၥ့ၪယၫလဂၩနီၪ အီၪလၧနမ့ၬယၫလီၫ. 5 ယိခွါ, ယွၩမွဲ အၦဒိၪအထီၫတၭ, မၩကြၩ့ထမး ၦနးဂၩအ့ၬ; အဝ့ၫဒၪ ဒိၪဝ့ၫဆီၪ့ဝ့ၫ လၧဆၧနၪၥ့ၪ အဂဲးအဘၭလီၫ. 6 အဝ့ၫဒၪ ဒုၭဘီၪထၪ့ယီၫထၪ့ ၦအၧၩ့ဖိၪအ့ၬ; ၦလၧအဘၪ ဆၧခိဆၧဝီၩလဖၪနီၪ မိဖ့ၪလၫ့ဝ့ၫ လၧဆၧအတီၩလီၫ. 7 ၥုၭခွံၬ အမ့ၬၥၪၥံၪ လၧၦအတီၩအလီၩ့နီၪအ့ၬ; အီၪဝ့ၫ လၧစဎွၩၥံၪ လၧလးဆီၩ့ဆီ အဖၫ့ခိၪ တၭ, အီၪက့ၪဂုး အဝ့ၫၥံၪ အဆိၩအကၠၪ, ဒဲအဝ့ၫၥံၪ ဘၪ ဆၧအီၪက့ၪထၪ့ထီၫဝ့ၫလီၫ. 8 ထီးအ့ၪဘၪ ဆၧဘဲၩ့ထၬ လၧၥွ့ၫထၭနီၪ, ဒဲဘၪ ဆၧဖီၪ့ထၬ လၧဆၧၡၪ့ဆၧနၭ အဖျံၩလဖၪတၭ; 9 ထီးနီၪလဖၧၫ့ အဆၧဒုၭနဲၪ အဝ့ၫၥံၪ အဆၧဖံၭဆၧမၩ ဒၪဝ့ၫလဖၪနီၪ, ဒဲအမၩမၪ ဆၧလမံၩ့မံၩ့ မွဲအဒိၪအယိၬလီၫ. 10 ဒုၭဖိးအဝ့ၫၥံၪ အနါလဖၪ ဘဲၫၥိၭ အမိဒိၭန့ဆၧၥီၪ့ဆၧၥၫ့, ဒဲမၪလူၬ အဝ့ၫၥံၪ လၧအဘၪကၠၪခွံၬအၥၭ လၧဆၧအၧၩ့အဖၧၩ့ၥၭ လီၫ. 11 အဝ့ၫၥံၪ အ့ၪခိၭနၪ ဒဲမၩအဆၧတၭ, အမုနံၩလဖၪ မိအီၪလၧဆၧဘီၪဆၧယီၫ, ဒဲအနံၪ့ၥံၪ အီၪလၧဆၧမုၬလၩလဖၪဆ့လီၫ. 12 အ့ၪမွဲ အဝ့ၫၥံၪ အ့ၪလခိၭနၪဘၪ တၭ, မိဘၪ ဆၧဂၭဂီၩ့ လၧနၭၥံၪဖၩ့ၥံၪ, ဒဲမိၥံၫ လၧဆၧၥ့ၪယၫ လအီၪဘၪလီၫ. 13 ၦလၧအအၪ့လီၫဆၧ လၧအၥၭခံဖၧၩ့နီၪ အီၪက့ၪကီၪ့ ဆၧၥၭထၪ့တၭ, ထီးယွၩ အ့ၪဘဲၩ့ထၬဝ့ၫနီၪ, အဝ့ၫၥံၪ အၪ့ကံၩ့ အဆၧမၩဘိၭမၩဆၧၩ့ဆ့အ့ၬ. 14 အဝ့ၫၥံၪ မိၥံၫလၧအၥၭဘၪ့တၭ, အၥၭမၧၫ့နီၪ လူၬ လၧၦၥၭလိၪအကျၩနီၪလီၫ. 15 ၦလၧအဘၪခိဘၪဝီၩနီၪ အဝ့ၫဒၪ ဒုၭဖီၩ့ဒုၭဖျ့ၭဝ့ၫ, ဒဲလၧအဆၧၡၪ့ဆၧနၭ အဖၧၩ့နီၪ, ဒုၭဖိးအနါဆ့လီၫ. 16 မွဲမၬ အမိဒုၭစဲၪ့ထၪ့ခွံၬနၧၩဆ့ လၧဆၧမၩထံၬထၬအလးနီၪ, ဖိးလၧအလး လဲလဲလ့ၬ လၧအလလၩ့အံၪ့ဘၪတၭ, နစပွဲခိၪ လၧၫ့ဎွ့ၩ လၧဆၧဘီၪ့ၥိၪဝ့ၫလဖၪနီၪလီၫ. 17 အ့ၪမွဲ န အ့ၪလၧၫ့ဎွ့ၩ လၧၦအၧၩ့လဖၪ အဆၧစ့ၩရၫ့နီၪ, ဆၧစ့ၩရၫ့ ဒဲဆၧတီၩ မိဖီၪ့ထၬနၧၩလီၫ. 18 လၧဆၧၥၭထၪ့ အီၪဝ့ၫ အကၠီၩ့နီၪ, ထီးလၩ့နၥၭဘီၪ; ဘၪလဘၪ မိဆိၬန့ခွံၬ နၧၩ လၧအထးဆၧနီၪတၭ, ဆၧဎွ့ၩန့ထဲၩ့ဖၭဒိၪနီၪ ဒုၭဖျ့ၭနၧၩၥ့ၪအ့ၬ. 19 မွဲအမိယူၭယၪ့ နဆၧလူဒိၪဎွ့ၩဒိၪ ဆ့ဧၪ; ကျိၪၥံၪစ့ၩၥံၪ မွဲဂ့ၩ, ထီၫ့ၥံၪလွ့ၫၥံၪ မွဲဂ့ၩ, ဆၧဂဲးဆၧဘၭ အစီၩ့အမၩ့ ထီးအလူၬမွဲဂ့ၩ, ယူၭယၪ့ဝ့ၫအ့ၬ. 20 မုနၩ လၧၦဆၨၩလဖၪ အီၪကီၪ့ လၧဖျုဖၧၩ့နီၪ, ထီးယိလါလဂ့ၩ. 21 ထီးလၩ့ နၥၭဘီၪ! ထီးကၠၪနၥၭ လၧဆၧအၧၩ့အအီၪနီၪ လဂ့ၩ; အဂဲးဘဲၫယီၩ အယီၩလမံၩ့ နရွံန့ အၪနဲၪ့ ဆၧၡၪ့ဆၧနၭနီၪလီၫ. 22 ယိခွါ, ယွၩ ဒုၭနဲၪ အနၫ့ဆါဖၭဒိၪ လၧအစီၩ့အမၩ့ အဖၧၩ့နီၪ; ၦလၧအၥီၪ့လိၪဆၧ ဘဲၫအဝ့ၫဒၪအၥိၭ, မွဲ ၦလဂၩလဲၪ. 23 ၦလၧအဖၭဝဲၩ အဝ့ၫဒၪ အဖၧၩ့ၥၭနီၪ, မွဲၦလဂၩလဲၪ; နဝ့ၫဒၪ နမၩဆၧအၧၩ့နီၪ, မွဲပလၫ စံၭ ဘဲၫနီၪ မိၥ့ၪလဂၩလဲၪ. 24 အဝ့ၫဒၪ အဆၧမၩ လၧၦၡၩယိဝ့ၫနီၪ, ဘဲၫၥိၭ အမိဒုၭလၩဖၩ့ဝ့ၫတၭ, ထီးၥၭနၪ့ လဂ့ၩ, ဧီၪ, 25 ၦၡၩ ကိၭဂၩဒ့ၭ ယိဝ့ၫနီၪ, ၦဒၪဘၪဝ့ၫ လၧအယဲၩ့ဆ့လီၫ. 26 ယိခွါ, ယွၩမွဲ ဖၭဒိၪတၭ, ပၥ့ၪယၫအဝ့ၫ အ့ၬ; အနံၪ့အလၩ အဆၧဝံထၪ့နၬထၪ့နီၪ, ၦအၪ့ဎူၫအၪ့ဎၬ ဒၪဘၪဝ့ၫၥ့ၪအ့ၬ. 27 အဂဲးဘဲၫယီၩ အဝ့ၫဒၪ ထုၭထၪ့ ထံၫလၩ့ဆၩ့လဖၪ အဝ့ၫၥံၪ ဒုၭဆၧၩ့လၩ့ ဘဲၫဆၧအအွံၩ အီၪဝ့ၫအၥိၭနီၪ, 28 လၧဆၧအုၪ့ၥံၪ ဒုၭလၩ့ဆၩ့နီၪ, လၩ့ဆၩ့ဝ့ၫ လၧၦၡၩအလီၩ့ အၪအၪလ့ၬဆ့လီၫ. 29 ဆၧအုၪ့ၥံၪ ပၠၪလၩ့အၥၭ ဘဲၫၥ့ၪလဲၪ ဘဲၫၥ့ၪလဲၪနီၪ, ဒဲအတဲၩၥီၫ ဘဲၫၥ့ၪလဲၪ ဘဲၫၥ့ၪလဲၪနီၪ, ၦၡၩ နၪမိၥ့ၪ လဂၩဂၩဆ့ဧၪ. 30 ယိခွါ, အဝ့ၫဒၪ ပၠၪလၩ့ အဆၧဖၩ့ဝၬဖီၩ့ အနၫ့ဆါနီၪ, ဒဲလုၬဘံၭ မၫဆမံၭ အဆၧယိၬလဖၪဆ့လီၫ. 31 အဂဲးဘဲၫယီၩ လၧဆၧယီၩလဖၪ အကၠီၩ့နီၪ, အဝ့ၫဒၪ စ့ၩရၫ့ ၦခမျၧးၥံၪ, ဒဲဖ့ၪလၫ့ ဆၧအၪ့ဆၧအီၩ အၪအၪလ့ၬဆ့လီၫ. 32 အစူၪယၫၥၭနီၪ ချုၬဘံၭဝ့ၫ လၧဆၧဖၩ့တၭ, မၪလူၬဝ့ၫ ထီးဒၪအလး လၧအမိဘၪဝ့ၫနီၪလီၫ. 33 အလၫ့ဎွံၩ့ ဒုၭနဲၪ အဝ့ၫဒၪ အဂဲး လၧဆၧဖိၪဆၧဎါၥံၪ, လၧၦလဂၩ အီၪလၧထၭနီၪ အဂဲးအကၠီၪ့ ဒၪလ့ၬလီၫ. 

1 လၧဆၧနီၪလမံၩ့ အကၠီၩ့ ယၥၭဝၭထိၬ, ဒဲၥုၭခွံၬအၥၭ လၧအလးနီၪလီၫ. 2 အလူၥီၫ ဒဲဆၧၥီၫဖၭဒိၪ လၧအစဲၪ့ထၪ့ခွံၬ လၧအနိၭဖၧၩ့နီၪ, ခိၭနၪ ထံၫထံၫဆၭဆၭဘီၪ. 3 အဝ့ၫဒၪ ဒုၭလ့ၩဝ့ၫ လၧမူၭခိၪ ထၧၫ့ဘံၪ့ယၫ အဖၫ့လၬ နီၪ, ဒဲအလၫ့ဝဲအဒံၭ ဖိးလၧဂၪ့ခိၪအထုၬလီၫ. 4 လၧခဲၫ့နီၪ ဆၧအလူၥီၫထၪ့, ဒဲလၧဆၧၥူၭဆၧၥဲၪ့ အလူလၫ့ဎွံၩ့ တၭ; ထီးဆၧအ့ၪနါဂၧၫ့ အလူနီၪတၭ, ဆၧပဒၩ့ဝ့ၫ အ့ၬ. 5 ယွၩ ဒုၭဎွံၩ့လၫ့လၩ့လၭ လၧအလူ; အဝ့ၫဒၪ မၩ ဆၧဖၭဒိၪလဖၪတၭ, အဂဲးအကၠီၪ့ ပနၪၥ့ၪအ့ၬ. 6 အဂဲးဘဲၫယီၩ စံၭ မူၭခိၪဖီၫနီၪ; အီၪနဝ့ၫ လၧဂၪ့ခိၪအလီၩ့နီၪဘီၪ; ဒဲလၧဆၧဆၧၩ့ ပြံၩကဒံၩဆ့; ဒဲဆၧဆၧၩ့လၩ့ ဆီၪ့ဆီၪ့ ဘဲၫနီၪၥိၭလီၫ. 7 အဝ့ၫဒၪ စဲၩ့နဲၪ့ထၬ ၦကိၭဂၩဒ့ၭ အစူၪ, ဘဲၫၥိၭ ကယဲ ၦလၧအမၩကဲၪထၪ့ဝ့ၫ လဂၩလါလါ မိၥ့ၪယၫတၭ; 8 ဆၧဖိၪဆၧဎါၥံၪ လ့ၩနုၬ လၧအအိၩဖၧၩ့, ဒဲအီၪဂုးခၧၫ့ဝ့ၫ လၧအဆၧဖၧၩ့ ဖၧၩ့လီၫ. 9 လံၩ၁ဝံၭ ဂဲၫထၪ့ လၧအဒူၭမုခံၫ့ ဒဲဆၧဂီးနီၪ လၧမုဖၩလခီၫ ဆ့လီၫ. 10 လၧယွၩၥၪဝ့ၫအကၠီၩ့ ထံၫလိး ကဲၪထၪ့ဝ့ၫတၭ, ထံၫလဲနီၪ လၩ့အံၪ့ထဲၩ့ဝ့ၫဒၪဆ့လီၫ. 11 ဆၧအုၪ့တၪ့နီၪ မွဲအမၩဎၧၫ့ထၪ့ လၧဆၧစီၪတၭ, မၩ လၩ့ပြံၩလၩ့ပြၩ ဆၧအုၪ့လၫ့ဝဲအဒံၭနီၪလီၫ. 12 တၭ ဆၧကၠၪအၥၭဝံၩ့ဝၩ့ ဘဲၫအဝ့ၫဒၪ ဒုၭလ့ၩဝ့ၫအၥိၭ, ဘဲၫၥိၭ အမိမၩ ကယဲ အမၪလူၬဆၧ လမံၩ့လါလါ လၧဂၪ့ခိၪချိၫ့ယီၩ ကိၭအလး အစီၪ့ဒ့ၭလီၫ. 13 လၧအအၪ့ၥီၪ့ဆၧ အလးမွဲဂ့ၩ, လၧဂၪ့ခိၪအဂးမွဲဂ့ၩ. လၧဆၧယၫ့ၥၭအဂးမွဲဂ့ၩ, ဒုၭဂဲၫဝ့ၫဒၪ လီၫ. 14 စယိဘၭဧ့, ခိၭနၪ ဆၧယီၩဘီၪ; ဆၧၫ့ထုၪ့တၭ, ယိဆီၫ့မီၪ့ ယွၩ အဆၧလၩ့လၭလဖၪဆံၭ. 15 ယွၩတဲၩ့ဝဲၩ ဆၧလဖၪနီၪ, ဒဲဒုၭဖၩ့ထၪ့ ဆၧအုၪ့ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲနၥ့ၪယၫဆ့ဧၪ; 16 ခံၫ့ ဆၧအုၪ့လဖၪနီၪ ဒဲယွၩ လၧၫ့ဎွ့ၩ လၧဆၧကိၪ့ၥ့ၪ အဆၧမၩလၩ့လၭလဖၪတၭ, မွဲန နၪၥ့ၪ အဂဲးအကၠီၩ့ဆ့ဧၪ. 17 ထီးအဒုၭအီၪပွံၭ ဂၪ့ခိၪ လၧအလံၩမုခံၫ့နီၪ, နကီၩ့နၥိၭ လၧၩ့ထၪ့ဝ့ၫ ဘဲၫၥ့ၪလဲၪ. 18 ဆၧဖိၭဖၫ့ အီၪဂုးခၧၫ့ဝ့ၫ, ဘဲၫမ့ၬထံၫလၩၥိၫ့အၥၭ အၥိၭနီၪ, မွဲနမၩဘိၭမၩဆၧၩ့ ပၠၪလၩ့ဧၪ. 19 ပဘၪစံၭ အဝ့ၫဒၪ နီၫလဲၪနီၫလဲၪနီၪ, ၥီၪ့လိၪပၧၩဘီၪ; လၧဆၧခံၭအကၠီၩ့တၭ, ပချဲၩ့ၥ့ၪအ့ၬ. 20 လၧယချဲၩ့ထၪ့ယီၩ ဆၧမိလီၩဘၪ အဝ့ၫဒၪဆ့ဧၪ; ၦလဂၩဂၩ အ့ၪချဲၩ့ဒုၪ့ အဝ့ၫနီၪ, မိဘၪ ဆၧဂၭဂီၩ့ဝ့ၫလီၫ. 21 တၭ ဘိၩ့နဲၪ့ယီၩ ၦၡၩ ယိထၪ့ ဆၧဖၩ့ယုၩ့ယဲ လၧဆၧဖိၭဖၫ့နီၪ ၥ့ၪအ့ၬ; အဂဲးဘဲၫယီၩ လံၩနီၪ လ့ၩဖီၩ့ခွံၬတၭ, ဒုၭဖၩ့ထၪ့ အဝ့ၫၥံၪလီၫ. 22 ဆၧလၩ့ဂၬထီၫ့ ဂဲၫထၪ့ လၧမုဖၩလခီၫနီၪ ယွၩအၥူၭအၥဲၪ့နီၪမွဲ ဆၧၥၭမဲၪ ဆံၭဒိၪလဲၪ! 23 ၦၥ့ၪဆၧလူၬလဂၩနီၪ, ပယိအၪ့ဎၬ အဂဲးအကၠီၪ့တၭ, ဒၪဘၪၥ့ၪ နးစီၪ့အ့ၬ; အစီၩ့ဒိၪ အမၩ့ဒိၪ, ဒဲဆၧစ့ၩရၫ့တီၩ, ဒဲအတီၩထုၬလီၩ့ထုၬတၭ, အဝ့ၫဒၪ မၩအၧၩ့မၩၥၫ့ဆၧ ၥ့ၪအ့ၬ. 24 မၩအၥၭဘဲၫနီၪတၭ, ၦၡၩ ကြၨၭၥၭမဲၪ အဝ့ၫဒၪ; ယွၩယိမ့ၬ ၦၡၩကိၪ့ၥ့ၪကိၪ့ဘၪ လၧအၥၭဖၧၩ့နီၪ နးဂၩအ့ၬ. 

1 ထီးနီၪလဖၧၫ့ ယဟိဝၩ ချဲၩ့ဆၧၫ့ စယိဘၭ လၧလဖုၬအဖၧၩ့နီၪ, စံၭဝ့ၫဒၪ, 2 လၧဆၧချဲၩ့ လအီၪဘၪ လၧဆၧၥ့ၪယၫနီၪ, ၦလၧအမၩခံၭလၩ့ဆၧ ဒုၭကိၪ့ မွဲပလၫလဂၩလဲၪ. 3 ခဲးထူၬ နယးဒံၩ့ ဘဲၫၦခွၫအၥိၭနီၪဆံၭ; ယ မိအၪ့စိၭအၪ့စၪ့နၧၩတၭ, ဒုၭၥ့ၪယၫယၧၩဆံၭ. 4 လၧယအီၪက့ၪလၩ့ ဂၪ့ခိၪအခၪ့ထံၭ အဘိၩ့ဘၭနီၪ, နဝ့ၫဒၪယီၩ မွဲနအီၪခီၫခီၫလဲၪ. န အ့ၪၥ့ၪယၫဆၧနီၪ လီၩဘၪယၧၩဆံၭ. 5 ဘဲၫ နမိၥ့ၪယၫအၥိၭတၭ, မွဲပလၫ အီၪက့ၪလၩ့ အနိၪထိၪၥံၪ လဂၩလဲၪ; မွဲပလၫ စၧၩ့ဖျံၩ လၧအဖၫ့ခိၪ လဂၩလဲၪ. 6 အခၪ့ထံၭ အီၪဝဲၩဝ့ၫ လၧဆၧနီၪလၫ အလီၩ့ လမံၩ့လဲၪ; 7 ထီးၡၪထူဂီၩၥံၪ ၥံၫကျံၩဆၧ စီၪ့ဎးနီၪ, ဒဲယွၩ အဖိၪခွၫ ထီးအလူၬၥံၪ ကိၭၡၭထၪ့ လၧဆၧၥၭထိၬတၭ; မွဲပလၫ အီၪက့ၪလၩ့ လိး လၧနိၪ့အခၪ့ထံၭနီၪ လဂၩလဲၪ. 8 ထီးမၫဆမံၭနီၪ ဖိးထၪ့ ဘဲၫအဂဲၫထၪ့ လၧဆၧဒၧၩ့လးဖၧၩ့အၥိၭ တၭ, မွဲပလၫ ကၭဘံၭထၬဝ့ၫ လၧတရၫ့ လဂၩလဲၪ. 9 လၧယမၩ အကီၩ့အၥိၭ လၧဆၧအုၪ့နီၪ, ဒဲဆၧခံၭၥၧၫ့ လၧအဆၧယၬဘီၪ့ထၬဆၧတၭ; 10 ယထိၪန့အလး ဒဲအီၪက့ၪလၩ့ဝ့ၫတၭ, ယ အီၪက့ၪ နိၪဘီၩ့ၥံၪ ဒဲတရၫ့လဖၪ; 11 ဒဲစံၭ, ထီးအလးယီၩ နမိဘၪထီၩ့တၭ, လၧယၫလခီၫနီၪ နလ့ၩထီၩ့ဘၪ နးစီၪ့အ့ၬ; ထီးယီၩ, နလပီၩ ထၪ့ထီၫဝ့ၫလဖၪ မိဘၪ အီၪပထုၬဝ့ၫဒၪလီၫ. 12 လၧနမုနံၩမုနၩ အထးဖၧၩ့နီၪ နမၪလူၬမုဂီၩတၭ, နဒုၭၥ့ၪယၫ မုဆဲၪ့ထၪ့အလးနီၪဆ့ဧၪ; 13 ဘဲၫၥိၭ အမိဖီၪ့ထၬ ဂၪ့ခိၪအနိၪ့လဖၪ, ဒဲမၩပြံၩပြၩ ၦလတီၩလလီၩ့ဘၪလဖၪနီၪဆ့ဧၪ. 14 အၪ့လဲၩအၥၭ ဘဲၫ ကဖံၬ လၧဆၧစဲၩနဲၪ့ထၬ အဖၫ့လၬအၥိၭနီၪ; ဒဲဆၧထီးအလူၬ ဆၧၫ့ထုၪ့ဝ့ၫ ဘဲၫ ဆၧကီၩ့ဆၧၥိၭ ဎံၫလၩဝ့ၫ အၥိၭလီၫ. 15 တၭ ဆၧပဒၩ့ အဆၧဖၩ့ လၧၦအၧၩ့ဖိၪၥံၪ အမ့ၬယၫနီၪ, ဒဲစူၪယူၬထၪ့အၥၭနီၪ ဘၪ ဆၧခါခွံၬဝ့ၫဒၪလီၫ. 16 မွဲနလ့ၩနုၬ လၧမၫဆမံၭ ဖိးထၪ့အလးနီၪဆ့ဧၪ; မွဲန လ့ၩဝံၩ့ဝၩ့ လၧမၫဆမံၭ အယိၬဖၧၩ့နီၪ ဆ့ဧၪ. 17 ဆၧၥံၫ အတရၫ့လဖၪ အီၪဝဲထၪ့အၥၭ လၧနဂးဆ့ဧၪ; ဒဲဆၧၥံၫလၩၡူၪ အတရၫ့လဖၪနီၪ, မွဲနဒၪဘၪယူၭဧၪ. 18 ဂၪ့ခိၪဆံၭလဲလဲၪနီၪ, မွဲနၥ့ၪယၫဆ့ဧၪ; န အ့ၪၥ့ၪယၫလူၬ တၭ, လီၩဘၪယၧၩဆံၭ. 19 ဖၧၩ့ၥၭ မိဖိးလၧဆၧဖၩ့ အီၪဝ့ၫအလးနီၪ, မွဲအအီၪ ခီၫခီၫလဲၪ; ဒဲဆၧခံၭနီၪ မွဲအလး အီၪခီၫခီၫလဲၪ. 20 ဘဲၫၥိၭ နမိၥိၫ့ဝ့ၫ ထီၩ့လၧအဂံၪ့နီၪ ဖိးလၧအလး လၩ့ထံးလၩ့ဆ့ၭတၭ, မွဲနၥ့ၪယၫ ဖၧၩ့ၥၭၥံၪဆ့ဧၪ. 21 အထီနီၪ မွဲ နအီၪဖျဲၪယူၭ အကၠီၩ့တၭ, နမုနံၩမုနၩၥံၪ အီၪအၪအကၠီၩ့နီၪ, နၥ့ၪယၫဆၧ ဘဲၫနီၪၥိၭဆ့ဧၪ. 22 မူၭခိၪဖီၫ အီၪကီၪ့အလးနီၪ မွဲနနုၬဘၪယူၭဧၪ; မွဲနဒၪဘၪ မုၥၪ အီၪကီၪ့အလးနီၪဆ့ဧၪ. 23 မွဲဆၧလၧယအီၪက့ၪဝဲၩဝ့ၫ လၧဆၧခိဆၧဝီၩ အထီအဂး; လၧဆၧဒုၭၥုၭမုနံၩအဂးနီၪလီၫ. 24 ဆၧမၩလၩ့ပြံၩပြၩ ဆၧဖၩ့ ဘဲၫၥ့ၪလဲၪ ဘဲၫၥ့ၪလဲၪနီၪ; ဒဲလံၩမုထၪ့နီၪ မၩလၩ့ ပၠၪအၥၭ လၧဂၪ့ခိၪချိၫ့ ဘဲၫၥ့ၪလဲၪ; 25 မွဲပလၫ တဲၩ့ဝဲၩ ထံၫကၠီၪ့ၥံၪ လၧဆၧမိဆၧၩ့လၩ့ အဂးလဂၩလဲၪ, ဒဲလၫ့ဎွံၩ့ မ့ၪလၪ အဖၧၩ့ၥၭနီၪ; 26 ဘဲၫၥိၭ ဆၧမိဆၧၩ့လၩ့ လၧခးၦၡၩ လအီၪဘၪ အဖၧၩ့နီၪ, ဒဲလၧၡါမုနၧၫ့ဖၫနီၪ အလး လၧၦၡၩ အီၪဂုးခၧၫ့ နးဂၩအ့ၬ; 27 ဘဲၫၥိၭ အမိမၩဘၪစီၪ မံၩ့လၬကျၩ ခးအီၪယူဝ့ၫ အလးနီၪ; ဒဲဒုၭမဲၪထၪ့ နၪ့ၥံၪမံၩ့ၥံၪနီၪ, မွဲပလၫမၩလဂၩလဲၪ. 28 ဆၧဆၧၩ့နီၪ အီၪလၧအဖါဆ့ဧၪ; မွဲပလၫ ဒုၭအီၪထၪ့ ဆၩ့ထံၫလၩ့ဆၩ့ အဖျိၪ့လဖၪနီၪ လဂၩလဲၪ. 29 ထံၫလိးနီၪ ဂဲၫထၪ့ လၧပလၫ အဒၧၩ့လးဖၧၩ့ လဂၩလဲၪ ဒဲမူၭခိၪ အဆၩ့လၩ့ဒၭနီၪ, မွဲပလၫ ဒုၭဒၧၩ့ဝ့ၫ လဂၩလဲၪ. 30 ထံၫၥံၪ အီၪၥူၪဝ့ၫ ဘဲၫလၧလိးဖၧၩ့အၥိၭနီၪ, ဒဲဆၧယိၬ အထံၫဖံၭခိၪ ကဲၪထၪ့ ဘဲၫ လိးဖၧၩ့အၥိၭနီၪလီၫ. 31 နဝ့ၫဒၪမွဲ နဘီၪ့ထၪ့ၡၪဒိၩ့မု အဆၧၡူၪဆၧမုၬ, ဒဲနဖျါခွံၬ ၡၪအိၫရဲအၧၫ့ အဆၧစၧၩ့ထၬနီၪ ဘၪမိၥ့ၪဧၪ. 32 ထီးအဆၧၫ့အထီ အ့ၪဘၪနီၪ, မွဲနဒုၭဂဲၫထၪ့ ဆၧမၭဇရီၭ ဘၪမိၥ့ၪဆ့ဧၪ; န ၥိၫ့ ၡၪကဆၫ့ ဒဲအဖိၪၥၪၥံၪဆ့ဧၪ. 33 မူၭခိၪ အထူၫအရူၫနီၪ မွဲနၥ့ၪယၫဧၪ; နဒုၭအီၪဂုးခၧၫ့ အစီၩ့အမၩ့ လၧဂၪ့ခိၪချိၫ့ဆ့ဧၪ. 34 န ထုၭထၪ့ နလူ ထၪ့ဘၭ လၧဆၧအုၪ့ၥံၪ ဘဲၫၥိၭ ထံၫ အၪအၪလ့ၬ မိလုၬဘံၭ နၧၩ, ဘၪမိၥ့ၪဧၪ. 35 လၫ့ဝဲအဒံၭလဖၪ နဖျါလၩ့ခွံၬ, ဘဲၫၥိၭ အမိလ့ၩဆၧ, ဒဲစံၭနၧၩ, ယိခွါ, ပအီၪပဝ့ၫယီၩ, ဘၪမိၥ့ၪဧၪ. 36 မွဲပလၫ ဒုၭနုၬ ဆၧကိၪ့ၥ့ၪကိၪ့ဘၪ လၧနဖၧၩ့ လဂၩလဲၪ; မွဲပလၫ ဖ့ၪလၫ့ ၥုၪ့ဖၭၥၭဖၭ လဂၩလဲၪ. 37 ဆၧအုၪ့လဖၪနီၪ မွဲပလၫ ဝံထၪ့ လၧအဆၧကိၪ့ၥ့ၪ လဂၩလဲၪ; 38 ထီးဂၪ့ခိၪအမုၬ ကဲၪထၪ့ ကဖံၬ, ဒဲဂၪ့ခိၪအလီၪ့ၥံၪ ဘုၭထၬလိၬအၥၭနီၪ, မွဲပလၫ လူၫလၩ့ခွံၬ ထံၫ လၧမူၭခိၪအထိၪ့ဖၧၩ့ မိၥ့ၪလဂၩလဲၪ. 39-40 ထီးဆၬလၥၧၫ့မိ အ့ၪကူၭလၩ့ လၧအအိၩဖၧၩ့, ဒဲခိၭၥူၪဝ့ၫ လၧဆၧၡိၬကျၩနီၪ, နအၪ့ဎၬန့ ဆၧအၪ့ဂူၬဆီၪ့ လၧအဂး, ဒဲဒုၭဘျဲၩအၪ့ အဖိၪလဖၪနီၪ, ဘၪမိၥ့ၪဆ့ဧၪ. 39-40 41 ထီး ကျၭအဖိၪ အ့ၪကိၭထၪ့ယွၩ ဒဲလ့ၩဝံၩ့ဝၩ့ လၧဆၧအၪ့ လအီၪဘၪ အကၠီၩ့တၭ, မွဲပလၫ တဲၩ့ဝဲၩ ဆၧအၪ့ လၧအဂး လဂၩလဲၪ. 

ယိဘၭ Job 39 

1 အဆၧၫ့အထီ လၧလဲၫ့အဘ့ၪမံၩ့ၥံၪ ဖိၪဆါနီၪ, မွဲန ၥ့ၪယၫဧၪ; ဒဲခံၫဘၩ့မိ ဖိၪဆါ အဖိၪနီၪ, နထီးန့ဆ့ဧၪ. 2 အမုအလၩ လၧအဝ့ၫၥံၪ မၩလၧၫ့ဎွ့ၩနီၪ, နဝံထၪ့နၬထၪ့ ဘၪမိၥ့ၪဧၪ. ဒဲအဆၧၫ့အထီ လၧအဖိၪဆါဝ့ၫ နၥ့ၪယၫ ဆ့ဧၪ. 3 အဝ့ၫၥံၪ ခိၬလၩ့ ဖိၪဆါ အဖိၪတၭ; ခွံၬလၩ့ခွံၬ အဂူၭဆၫၥံၪနီၪလီၫ. 4 အဖိၪၥံၪ ဘီၪ့ထၪ့, ဒိၪထၪ့ လၧမံၩ့လၬကျၩတၭ, စဲၪ့ထၪ့ခွံၬနီၪ ဂဲၫထဲၩ့လၧၩ့အ့ၬ. 5 ကၥ့ၪယီၩ့အမံၩ့နီၪ, မွဲပလၫ ဖျါလၩ့ ဖီၩ့ဖျ့ၭဝ့ၫ လဂၩလဲၪ; ကၥ့ၪယီၩ့အမံၩ့ အဖျံၩနီၪ, မွဲပလၫ ကွဲၪလၩ့ခွံၬဝ့ၫ လဂၩလဲၪ. 6 ယအီၪက့ၪ ၡါမုနၧၫ့ဖၫ လၧအဂံၪ့အဂး; ဒဲဆၧပျၩ့ဎီၫထိၫ့ လၧအအီၪဝ့ၫ အလးနီၪတၭ; 7 ဒိၩ့ဖိၪၥံၪ ၥူၭထၪ့ဝ့ၫနီၪ, အဝ့ၫဒၪ အီၪက့ၪ လၧဆၧနးမံၩ့အ့ၬ; ၦနၫ့ဆၧ အကိၭၡၭနီၪ ခိၭနၪဝ့ၫအ့ၬ. 8 အၪ့အဆၪအလးနီၪ မွဲလၧခိၪလီၩ့လဖၪ အလီၩ့တၭ; အၪ့ဎၬ ကယဲ ဆၧအၥံၫ့ၥံၪ လမံၩ့လါလါ ကိၭအမံၩ့ဒ့ၭဆ့လီၫ. 9 တၭချီဖၫမံၩ့နီၪ မိမၩ နဆၧ, ဒဲအီၪဝ့ၫ လၧနတၩ့ခူၬ အနဲၩ့ထံၭနီၪဆ့ဧၪ. 10 မွဲနစၧၩ့ထၬ ချီဖၫမံၩ့ လၧအဖျံၩ လၧထဲၫကၠီၪ့ဖၧၩ့ ဘၪမိၥ့ၪဧၪ; အဝ့ၫဒၪ မိထုၭခရါ လၧဆၧဒၩဖၧၩ့ ဖိၬထွ့ၫနခဲၫ့နီၪဆ့ဧၪ. 11 လၧအဂဲးအဘၭဆီၪ့ အကၠီၩ့နီၪ, နမိဒိၭနဲၩ့နၥၭ လၧအဖၧၩ့, ဒဲနမိအီၪက့ၪ နဆၧဖံၭဆၧမၩ လၧအဝ့ၫဒၪဆ့ဧၪ. 12 လၧအမိဂဲၫထဲၩ့ဆိၬ နဘုၪၥံၪဂူၫၥံၪ, ဒဲအီၪက့ၪကီၪ့ဝ့ၫ လၧနခရဲးဖၧၩ့နီၪ, မွဲနနဲၩဆ့ဧၪ. 13 ထိၪကလအူၭအဒံၭနီၪ ဖူၬဝ့ၫ လၧအၥၭထိၬ တၭ, အီၪလၧအဆီၪ့ၥံၪ အဒံၭၥံၪနီၪ, မွဲနဖ့ၪလၫ့ဆ့ဧၪ. 14 အဝ့ၫနီၪ အီၪက့ၪလၩ့ထး အဒံၪလဖၪ လၧဂၪ့ခိၪအလီၩ့ တၭ, ဒုၭလၧၩ့ထၪ့ဝ့ၫ လၧဂၪ့ခိၪမုၬအကျၩ; 15 တၭ ဆၧအခၪ့ မိမၩလၩ့ဘျ့ၭဝ့ၫ, ဒဲဆၧဖိၪဆၧဎါအမံၩ့ မိယဲးထ့ဖၭဘၪနီၪ, ၥၭနၪ့ခွံၬဝ့ၫဒၪလီၫ. 16 အၥၭနီၩ့ လၧအဖိၪ အဂး ဘဲၫ အလမွဲဘၪ အဖိၪဒၪဝ့ၫအၥိၭနီၪ, ဒဲမၩဆၧ မွဲ ဆၧပျီၩပျီၩ အၪ့ယိၪဆၧ နးမံၩ့အ့ၬ. 17 အဂဲးဘဲၫယီၩ ယွၩ လဖ့ၪလၫ့ဘၪ ဆၧကိၪ့ၥ့ၪကိၪ့ဘၪတၭ, ၥုၪ့ဖၭၥၭဖၭ ဖ့ၪလၫ့ဝ့ၫဒၪဆ့အ့ၬ. 18 ထီးအဆိၬထၪ့အၥၭ လၧထၭ နီၪ, မွဲအမၩကြၩ့ထမး ကၥ့ၪ ဒဲၦလၧအထူၬဝ့ၫလဂၩနီၪ ဆ့လီၫ. 19 နဝ့ၫဒၪ နဖ့ၪလၫ့ ကၥ့ၪနီၪ အဂဲးအဘၭဧၪ, နဒုၭၥိၭထၪ့ အခိၬဘီၩ့ လၧဆၧၥၭမဲၪဆ့ဧၪ. 20 နဒုၭဖုၫထၪ့ဝ့ၫ ဘဲၫထွ့အၥိၭနီၪဆ့ဧၪ; အၥၪဖူၬထၪ့နီၪ, မွဲဆၧၥၭမဲၪ ဖၭဒိၪလီၫ. 21 အစူၪကွၭဆၧ လၧဆၧပျၩ့ဖၧၩ့တၭ, ၥုၪ့ထိၬၥၭထိၬ လၧအဂဲးအဘၭ အကၠီၩ့နီၪ; လ့ၩထၪ့ဆီး ဆၧစူၪဝဲၩၥံၪလီၫ. 22 မၩကြၩ့ထမး ဆၧၥၭမဲၪတၭ, အၪ့ယိၪဆၧ နးမံၩ့အ့ၬ; လၧနၭၥံၪဖၩ့ၥံၪ အကၠီၩ့နီၪ ကၠၪကဒၩထဲၩ့အၥၭဆ့အ့ၬ. 23 လၧၫ့ဖီၩ့ၥီၫထၪ့ လၧအဖၫ့ခိၪ နီၪ, ဖၩ့ၥံၪနၭၥံၪ ယုၩ့ယဲတၭ; 24 လၧအၥၭဆီၪ့ထၪ့နီၪ ဒဲအၥၭဒူၩ အကၠီၩ့ ယုလၩ့ခွံၬ ဂၪ့ခိၪတၭ, ခွ့ၩၥီၫထၪ့ အဘိၩ့ဘၭနီၪ အီၪဒၪဆၧ ဘဲၫနီၪၥ့ၪဝါအ့ၬ. 25 ထီးခွ့ၩ အ့ၪၥီၫထၪ့နီၪ မွဲအစံၭ, အၫဟၩ! ဒဲနၧၫ့ဘၪစိၩ ဆၧဒုၭၥုၭ လၧအယဲၩ့ ၦၥုၭခိၪအလူ ၥီၫထၪ့, ဒဲဆၧဒုၭၥုၭ အကိၭၡၭနီၪဆ့လီၫ. 26 လံၬယၪအုၪနီၪ ယူၩထၪ့ဝ့ၫ ဒဲယၩ့ယါစိၩ အဒံၭၥံၪ လၧမုခံၫ့လခီၫနီၪ, မွဲလၧနဆၧကိၪ့ၥ့ၪ အကၠီၩ့ဆ့ဧၪ. 27 လံၬကျီၫ့ကျီၫ့ ထၪ့ဝ့ၫ, ဒဲမၩအၥွံၫ လၧဆၧထၪ့ထီၫအလးနီၪ, မွဲလၧနဆၧမၪလူၬ အကၠီၩ့ဆ့ဧၪ. 28 အီၪဝ့ၫ လၧလိးၥံၪလဲၫ့ၥံၪ အလီၩ့, ဒဲလၧလဲၫ့အၥွၫလီၩ့ ဒဲလၧအလးဂုးခၧၫ့ဆ့ လီၫ. 29 လၧအလးနီၪ ဒၪဘၪ အဆၪတၭ, အမ့ၬၥၪ ဒၪဘၪဝ့ၫ ယဲၩ့ယဲၩ့လ့ၬလီၫ. 30 အဖိၪလဖၪ အၪ့ဆူၭထၪ့ ဆၧၥွံၪတၭ, ထီးဒၪအလး လၧဆၧၥံၫ အီၪဝ့ၫနီၪ အဝ့ၫဒၪ အီၪဝ့ၫ ထီးနီၪလီၫ. 

1 ယဟိဝၩ ချဲၩ့ဆၧၫ့ဒံၭ စယိဘၭနီၪ, စံၭဝ့ၫဒၪ; 2 ၦလၧအဂဲးလိၬတ့ၭလိၬ လၧၦၥ့ၪဆၧလူၬလဂၩနီၪ, မိၥီၪ့ထဲၩ့ၥၫ့ထဲၩ့ အဝ့ၫဆ့ဧၪ; ၦလၧအမိချဲၩ့ခွး လၧယွၩ နီၪ, မွဲအချဲၩ့ဆၧၫ့ဒၪဝ့ၫဆံၭ. 3 ထီးနီၪလဖၧၫ့ စယိဘၭ ချဲၩ့ဆၧၫ့ ယဟိဝၩတၭ, စံၭဝ့ၫဒၪ; 4 ယိခွါ, ယမွဲ ဆၧဘၪၥၭလိၪတၭ, ယမိစံၭဆၧၫ့နၧၩ ဘဲၫၥ့ၪလဲၪ; ယအီၪက့ၪ ယစူၪ လၧယနိၭအလီၩ့လီၫ. 5 ယချဲၩ့ယူၭ လဖၧၫ့တၭ, ယမိချဲၩ့ဆၧၫ့အ့ၬ; မွဲမၬ, နံၫဖၧၫ့ လါနၫ့တၭ, ယမိချဲၩ့ဆၧၫ့ဒီၭ နးမံၩ့အ့ၬ. 6 ထီးနီၪလဖၧၫ့ ယဟိဝၩ ချဲၩ့ဆၧၫ့ စယိဘၭ လၧလဖုၬအဖၧၩ့တၭ, စံၭဝ့ၫဒၪ; 7 ဘိၩ့နဲၪ့ယီၩ ခဲးထူၬထၪ့ နယးဒံၩ့ ဘဲၫၦခွၫအၥိၭ; ယမိအၪ့စိၭ အၪ့စၪ့နၧၩတၭ, ဒုၭနဲၪဖျီၪထၪ့ယၧၩဘီၪ. 8 နဝ့ၫဒၪ နမိဒုၭကဲၪထၪ့ ယဆၧစ့ၩရၫ့ လၧဆၧပျီၩပျီၩဆ့ဧၪ; ဘဲၫန မိတီၩမိလီၩ့အၥိၭ တၭ, မွဲနမိအီၪက့ၪ ဆၧမၪ လၧယလီၩ့ဆ့ဧၪ. 9 နစူၪဒူၪ အီၪ ဘဲၫယွၩအၥိၭနီၪဧၪ; နဒုၭအီၪထၪ့ လၫ့ဎွံၩ့အၥီၫ ဘဲၫအဝ့ၫဒၪ အၥိၭနီၪဆ့ဧၪ. 10 မၩကယၧၩ့နၥၭ လၧဆၧစီၩ့ဆၧမၩ့ ဒဲဆၧၥူၭဆၧၥဲၪ့; ဒဲတဲၩ့ဝဲၩနၥၭ လၧဆၧလၩဆၧဖၩ့ ဒဲဆၧဎံၫဆၧလၩနီၪဆံၭ. 11 မၩပြံၩပြၩ နဆၧၥၭထၪ့ဆီၪ့တၭ, ယိခွါ, ကယဲ ဆၧလၧအထၪ့ထီၫ လမံၩ့လါလါတၭ, ဒုၭဆၪ့လၩ့ဝ့ၫဆံၭ. 12 ယိခွါ, ကယဲ ဆၧလၧအထၪ့ထီၫ လမံၩ့လါလါတၭ, ဒုၭလၩ့ဖၨၪ အဝ့ၫ; ဒဲယဲးထဲး ၦအၧၩ့ၥံၪ လၧအလးဒၪဝ့ၫဆံၭ. 13 အီၪက့ၪၥူၪခွံၬ အဝ့ၫၥံၪ လၧဂၪ့ခိၪမုၬနီၪ စီၪ့ဎးတၭ; ဘီၪ့ဘံၭထၬ အဝ့ၫၥံၪ အမ့ၬ လၧဆၧခံၭအဖၧၩ့ဆံၭ. 14 ထီးနီၪလဖၧၫ့ ယမိစံၭထၪ့အၪ့အူၭနၧၩဆ့; အဂဲးဘဲၫယီၩ နစူၪထွ့ၪဒၪနဝ့ၫ ထိးထဲၩ့တၩ့ထဲၩ့ နနၫ့ဆါဒၪနဝ့ၫ ၥ့ၪလီၫ. 15 ယိခွါ, ချီဖၫထံ လၧယမၩကဲၪထၪ့ဆ့, ဘဲၫ နၧၩအၥိၭ; အဝ့ၫဒၪ အၪ့ နၪ့ ဘဲၫ ချီလဒီၪ့ အၥိၭလီၫ. 16 ယိခွါ, အဂဲးအဘၭ လၧအယးဒံၩ့ဖၧၩ့, ဒဲအဆၧဆီၪ့နီၪ အီၪလၧအဂူၭဖိၫ့ အထီၪ့ၥံၪ အဖၧၩ့လီၫ. 17 ဖျ့ၪဖျိၪ အမ့ ဘဲၫၥံၪ့ၡိၫအ့ရ့ၭ အၥိၭ; အကံၪဒူၪ အထီၪ့ၥံၪ ဝံၬကဲၩ့ဎုၬအၥၭနီၪလီၫ. 18 အဎွံၪၥံၪ မၩအၥၭ ဘဲၫ ထီးဝီၩအဘီၩ့ အၥိၭနီၪ; အဎွံၪလဖၪ ဘဲၫ ထၭဘီၩ့ အၥိၭလီၫ. 19 အဝ့ၫဒၪမွဲ ယွၩအဖၧၩ့ၥၭၥံၪ အခိၪတၭ; ၦလၧအတဲၩ့လၩ့ဝ့ၫနီၪ ဖ့ၪလၫ့ဝ့ၫ အနၭလီၫ. 20 မွဲမၬ, ခိၪလီၩ့ၥံၪ ဖ့ၪလၫ့ အဆၪ, ဒဲကယဲ ဆၧဖိၪဆၧဎါ ထီးအလူၬလဖၪ လိၬကွ့ၩ ထီးနီၪလီၫ. 21 မံၫနၩ့ဝ့ၫ လၧၥံၪ့အလၩၡူၪဂ့ၩ အဖၫ့လၬ, ဒဲလၧဖီးၥံၪ လၧဆၧစီၪအကျၩလီၫ. 22 ၥံၪ့အလၩၡူၪဂ့ၩၥံၪ ချုၬဘံၭအဝ့ၫ လၧအလၩၡူၪ; ဒဲဖံစလီၫ့လဖၪ လၧထံၫဖိၪချိၬနဲၩ့ထံၭ အီၪဝၬဖီၩ့ အဝ့ၫဒၪလီၫ. 23 ယိခွါ, ထံၫ ဒိၪထၪ့ လါနၫ့နီၪ ၥၭမဲၪဝ့ၫအ့ၬ; ထံၫယီၫဒၫ့နီၪ ဂဲၫယွၩလၩ့ ဆီၪ့ဆီၪ့လ့ၬ ဘၪလါနၫ့ အနိၭတၭ, အီၪဒၪဆၧလီၫ. 24 လၧအမ့ၬယၫနီၪ ၦၡၩ မၩန့ဝ့ၫ ဘၪမိၥ့ၪဧၪ; ထီးၦအ့ၪဖီၪ့ထၬဝ့ၫ လၧဖျံၩခွၩ့လဖၪတၭ, မွဲပလၫ ထူဖိးအနၫနီၪ မိၥ့ၪလဂၩလဲၪ. 

1 န ထုၭထၪ့ ၁မၪ လၧခွ့ၫ, ဒဲအဖျ့ၩ လၧဖျံၩလဘီၩ့ လၧနဆဲၩလၩ့နီၪ ဘၪမိၥ့ၪဆ့ဧၪ. 2 န ဒုၭနုၬ ဖျံၩလဘီၩ့ လၧနၫဖၧၩ့နီၪ, ဒဲနဖျံၭဖိး အခၪလၬဎွံၪ လၧနိၪကွၭ ဘၪမိၥ့ၪဧၪ. 3 မွဲအမိအၪ့ကံၩ့အၪ့ယၫနၧၩ အၪဖၧၫ့ဧၪ; မိချဲၩ့လၧနၧၩ မုၬမုၬဆ့ဧၪ. 4 မွဲအမိအုၩ့လၩ့ဆၧ လၧနၧၩဧၪ; နမိမၩန့ အဝ့ၫနီၪ လၧနဎီးနၡၩအဂး အဆိၩအကၠၪဆ့ဧၪ. 5 နမိလိၬကွ့ၩ လၧအဝ့ၫနီၪ, ဘဲၫလၧထိၪလဘံၪ့အၥိၭ ဒဲန မိစၧၩ့ထၬဝ့ၫ လၧနဖိၪၥၪမုၪၥံၪ အဂးဆ့ဧၪ. 6 ၦထၧၫ့ထံၩထၧၫ့ၥိၭ မိမၩန့ဝ့ၫ လၧဆၧအၪ့ အဂးဧၪ; မိအၪ့နၩ့ဖၭဝ့ၫ လၧၦဖနံၬဖိၪ အကျၩဆ့ဧၪ. 7 နမိမၩဎွ့ၩ အဖံၭ လၧဖျဲၩ့ၥံၪ, ဒဲအခိၪဎွံၪ လၧဖၩ့ဆ့ၭယၪၥံၪ ဘၪမိၥ့ၪဧၪ. 8 အီၪက့ၪလၩ့ နစူၪ လၧအလီၩ့ဘီၪ! တၭ ဆၧဒုၭၥုၭနီၪ နမိဆီၫ့မီၪ့လၧၩ့အ့ၬ. 9 ယိခွါ, ၦယိလါ လၧအမိန့ဘၪ အဝ့ၫနီၪ ပျီၩပျီၩတၭ, ၦမိဘၪ ဆၧအၪ့ယိၪဝ့ၫ လၧအမ့ၬယၫ မွဲအ့ၬဧၪ. 10 ၦအၥၭဒူၩ လၧအမိထိၪဂဲၩဝ့ၫနီၪ အီၪနးဂၩအ့ၬ; အခိးမွဲ ၦလၧအမိဆၧၫ့ထုၪ့ လၧယမ့ၬယၫနီၪ, မွဲပလၫလဂၩလဲၪ. 11 ၦလၧအဖ့ၪလၫ့ဆိၫယၧၩ ဘဲၫၥိၭ ယမိဘၪဖ့ၪထဲၩ့ အဝ့ၫဒၪနီၪ, မွဲပလၫလဂၩလဲၪ; ကယဲ ဆၧလမံၩ့လါလါ လၧမူၭခိၪ အဖၫ့လၬ ထီးအလူၬနီၪ, မွဲယဆၧလီၫ. 12 လၧအဝ့ၫဒၪ အခံးအဂၩ့ အဂဲးအကၠီၪ့ ဒဲအစီၩ့အမၩ့ မွဲဂ့ၩ, အဎံၫအလၩ မွဲဂ့ၩ, ယအီၪလၩ့မါပံၭအ့ၬ. 13 မွဲပလၫ ဘဲၪ့လၩ့ခွံၬ အကီၩ့အၥိၭ မိၥ့ၪလဂၩလဲၪ; မွဲပလၫ လ့ၩဘူၭ လၧအၥွၫနံၫဂဲးနီၪ မိၥ့ၪလဂၩလဲၪ. 14 မွဲပလၫ အၩ့ထၪ့ အဝ့ၫဒၪအနိၭ အတရၫ့ မိၥ့ၪ လဂၩလဲၪ; အၥွၫ အဝၩ့ၥံၪ မွဲ ဆၧၥၭမဲၪအလးဖၭဒိၪလီၫ. 15 အဘံၪ့နီၩ့လဖၪမွဲ ဆၧအီၪက့ၪထၪ့ထီၫအၥၭနီၪ, ဘုၭထၬလိၬအၥၭ ဘဲၫဆၧစဲၩနဲၪ့ထၬဝ့ၫ အၥိၭလီၫ. 16 အဝ့ၫၥံၪ လဘံၪ့ဘၪလဘံၪ့ ဘုၭထၬလိၬအၥၭတၭ, လံၩနုၬ လၧအဘိၩ့ဆၧၩ့နီၪ ဖိးနးဆံၭအ့ၬ. 17 လဘံၪ့ဒဲလဘံၪ့ ဘုၭထၬလိၬအၥၭ ဆုၬဆုၬတၭ, ဘုၭထၬလိၬအၥၭ ခၧၫ့ ထီးဆၧထုၭဖၭဝ့ၫ ၥ့ၪအ့ၬ. 18 လၧအကဆ့ၪနီၪ ဆၧအဖၩ့ ဖၩ့ထၪ့ဝ့ၫ တၭ, အမ့ၬၥၪၥံၪ မၩအၥၭ ဘဲၫ မုဝီၩ အမ့ၬဖံၭအၥိၭနီၪလီၫ. 19 မ့ၪလၪၥံၪ စဲၪ့ထၪ့ခွံၬ လၧအနိၭဖၧၩ့, ဒဲမ့ၪဖီၫၥံၪ စဲၪ့ထၪ့ခွံၬဆ့လီၫ. 20 မ့ၪခူၪ စဲၪ့ထၪ့ခွံၬ လၧအနၫဖၧၩ့နီၪ, ဘဲၫ ဆၧလၬထၪ့ လၧဖၧၩ့ဖၧၩ့အၥိၭနီၪလီၫ. 21 အၥၪနီၪ မၩခဲၩထၪ့ မ့ၪအၧၩ့ဖၭၥံၪတၭ, မ့ၪလၪ စဲၪ့ထၪ့ လၧအနိၭဖၧၩ့လီၫ. 22 အခိၬနီၪ အီၪလၧဆၧဂဲးဆၧဘၭတၭ, ဆၧၥၭမဲၪနီၪ ဂဲထုၪ့လံ လၧအမ့ၬယၫလီၫ. 23 အယၪအဘံၪ့ၥံၪ ဘုၭထၬလိၬအၥၭနီၪ, အီၪဂုးခၧၫ့ လၧအလီၩ့ တၭ ဆၧဂဲၩဝ့ၫၥ့ၪအ့ၬ. 24 အၥၭ အီၪဂုးခၧၫ့ ဘဲၫလိးအၥိၭ, မွဲမၬ, နီၩ့ ဘဲၫ ဆုၪ့ဂူၬလိး အဖၫ့လၬ လဖျိၪ့လီၫ. 25 ထီး အ့ၪထိၪဂဲထုၪ့အၥၭတၭ, ၦဆီၪ့ၥံၪ ၥၭမဲၪထၪ့နီၪ; လၧဆၧၥၭမဲၪနီၪ အကၠီၩ့တၭ, အၥၭ ထုၬထုၩဝ့ၫဒၪ လီၫ. 26 ၦၡၩ အ့ၪဆ့ၭလါနၫ့ လၧနၭတၭ, နုၬအ့ၬ; ဒဲဖၩ့ၥံၪ ဒဲဖျါၥံၪ, ဒီၩၥံၪ, နုၬဆ့အ့ၬ. 27 အဝ့ၫ အီၪက့ၪထၭ ဘဲၫ လီခၫ့အၥိၭ, ဒဲထီးဘၩ့ ဘဲၫၥံၪ့အအုၪအၥိၭနီၪလီၫ. 28 ဖျါၥံၪ ဒုၭစဲၪ့ဝ့ၫၥ့ၪအ့ၬ; ဖလီၥၪလဖၪ မၩအၥၭ လၧအမ့ၬယၫနီၪ ဘဲၫဖ့ၫအၥိၭလီၫ. 29 နိၪထး မၩအၥၭ ဘဲၫ လီခၫ့အၥိၭတၭ; နံဘၪ ဖၩ့ လၧဆၧမၩဂဲၩဝ့ၫနီၪလီၫ. 30 လၧအဖၫ့လၬနီၪ အီၪလၧဆၧစူၩၥံၪတၭ, ဒၩလၩ့ ဆၧစူၩနီၪ လၧကဖံၬ အဖၫ့ခိၪလီၫ. 31 ဆၧယိၬနီၪ အဝ့ၫဒၪ မၩလၬထၪ့ဝ့ၫ ဘဲၫဖၧၩ့လၬထၪ့ဝ့ၫအၥိၭတၭ, ဒုၭကဲၪထၪ့ မၫဆမံၭနီၪ ဘဲၫဖၧၩ့အီၪလၧၥံၪဂုၪဆၧအၥိၭနီၪလီၫ. 32 လၧအလးခဲၫ့ မၩဖၧၩ့ၥၭ ယုၩ့ယဲဝ့ၫတၭ, ၦၡၩ ဆီၫ့မီၪ့ လၧဆၧယိၬနီၪ ခိၪဘွၩထၪ့ဝ့ၫဒၪလီၫ. 33 လၧဂၪ့ခိၪချိၫ့ ဆၧမၩအၥၭ ဘဲၫအဝ့ၫဒၪ အီၪနးစီၪ့အ့ၬ; ဆၧမၩကဲၪထၪ့ အဝ့ၫ လၧအဆၧၥၭမဲၪ အီၪနးမံၩ့အ့ၬ. 34 ကယဲ ဆၧထၪ့ထီၫ လမံၩ့လါလါနီၪ, အဝ့ၫဒၪ ယိလၩ့ဝ့ၫတၭ; ကဲၪ စဎွၩ လၧဆၧအီၪက့ၪထၪ့ထီၫအၥၭ အဖိၪၥံၪ ထီးအလူၬ အဖၫ့ခိၪလီၫ. 

ယိဘၭ Job 42 

1 ထီးနီၪလဖၧၫ့ စယိဘၭ ချဲၩ့ဆၧၫ့ ယဟိဝၩတၭ, စံၭဝ့ၫဒၪ; 2 ယၥ့ၪယၫ လၧနမၩဆၧၥ့ၪ ထီးအလူၬတၭ; နကိၪ့ထၪ့ဆၧ လမံၩ့လါလါနီၪ ဆၧပဒၩ့ထၬၥ့ၪ နးစီၪ့အ့ၬ. 3 ၦလၧအဆၧချဲၩ့ လအီၪဘၪ လၧဆၧၥ့ၪယၫ မၩခံၭလၩ့ ဆၧဒုၭကိၪ့နီၪ, မွဲပလၫလဂၩလဲၪ; မွဲမၬ, ယချဲၩ့ထၪ့ဆၧ လၧယနၪလၥ့ၪဘၪနီၪ, ဆၧလၩ့လၭၥံၪ အၪလၨၪ လၧယဂး လၧယလၥ့ၪယၫဘၪနီၪလီၫ. 4 ဘိၩ့နဲၪ့ယီၩ ခိၭနၪ လါဘီၪ, ယမိချဲၩ့ထၪ့ဆၧတၭ; ယမိအၪ့ကံၩ့အၪ့ယၫ နၧၩတၭ, ဒုၭနဲၪဖျီၪထၪ့ယၧၩဆံၭ. 5 ယနါဂၧၫ့ယူၭ နဂဲးနကၠီၪ့ လၧယနါတၭ; အ့ၪမွဲ ဘိၩ့နဲၪ့ယီၩ ယမ့ၬၥၪ ဒၪဘၪယူၭ နၧၩယူၭ; 6 မၩအၥၭဘဲၫနီၪတၭ, ယၥၭလိၪလၩ့ယၥၭ, ဒဲနီၫ့ယါလၩ့ထဲၩ့ယၥၭ လၧဂၪ့ခိၪမုၬ ဒဲလၧဖံၫ့ချၪ အကျၩလီၫ. 7 လၧယဟိဝၩ ချဲၩ့ဆၧလဖၪနီၪ လၧစယိဘၭ အလးခဲၫ့တၭ, ယဟိဝၩ စံၭၦတံမၫ့ဖိၪ စအံၫလဲဖၭ လဂၩ, ယၥၭခိထၪ့ ထၫ့ဒုၪဒၩနၧၩ, ဒဲနထံၩနၥိၭ နံၫဂၩၥံၪ; အဂဲးဘဲၫယီၩ နၥံၪ ချဲၩ့ဆၧအတီၩအလီၩ့ လၧယဂဲးယကၠီၪ့ ဘဲၫယခ့ၫယၡၩ စယိဘၭ အၥိၭနီၪ မွဲအ့ၬ. 8 အခိးမွဲ ဘိၩ့နဲၪ့ယီၩ မၩန့ နၥံၪဝ့ၫ ချီဖၫ နွ့ၫဒုၩ, ဒဲၥိၪဖၫ နွ့ၫဒုၩတၭ, လ့ၩ လၧယခ့ၫယၡၩ စယိဘၭ အအီၪနီၪ, ဒဲလုထၪ့ ဆၧလုမ့ၪ လၧနၥံၪအဂးဆံၭ. တၭ ယခ့ၫယၡၩ စယိဘၭ မိဘၩဆိၪဖၪန့ နၥံၪ အဂးလီၫ. အ့ၪမွဲ အဝ့ၫဒၪလဂၩ ယမိထိးဆၧၫ့, ဘဲၫၥိၭ ယထီးဖ့ၪဆၧၫ့ နၥံၪ ပျီၩပျီၩ အီၪဝ့ၫအၥိၭနီၪ လဂ့ၩ; အဂဲးဘဲၫယီၩ နၥံၪ ချဲၩ့ဆၧအတီၩအလီၩ့ လၧယဂဲးယကၠီၪ့ ဘဲၫယခ့ၫယၡၩ စယိဘၭ အၥိၭနီၪ မွဲအ့ၬ. 9 ထီးနီၪလဖၧၫ့ ၦတံမၫဖိၪ စအံၫလဲဖၭ, ဒဲၦၡူအၫဖိၪ စဘံလဒၭ, ဒဲၦနၫအမၭနီၪ စဇိဖၫၥံၪ လ့ၩမၩ ဘဲၫယဟိဝၩ လီၩဘၪဝ့ၫ အၥိၭတၭ, ယဟိဝၩ ထိးဆၧၫ့ စယိဘၭ နီၪလီၫ. 10 ထီးစယိဘၭ ဘၩဆိၪဖၪန့ အထံၩအၥိၭအဂး အဘိၩ့ဘၭနီၪ, ယဟိဝၩ ကၠၪထဲၩ့ အဆၧကဲၪဎီးနီၪတၭ, ယဟိဝၩ ဖ့ၪလၫ့ စယိဘၭ အၪနဲၪ့ အလး ထီးအလူၬ နံၫစၩနီၪလီၫ. 11 ထီးနီၪလဖၧၫ့ အထၧၫ့ဖုဝဲခွၫ ထီးအလူၬ, ဒဲအထၧၫ့ဖုဝဲမုၪ ထီးအလူၬ, ဒဲကယဲ ၦလၧအၥ့ၪယၫဝဲၩ အဝ့ၫနီၪ ကိၭဂၩဒ့ၭ ဂဲၫလၧအအီၪတၭ; အဝ့ၫၥံၪ အၪ့ဆၧအီၩဆၧ လၧအၥိၭ လၧအဂံၪ့ဖၧၩ့နီၪ, ဒဲၥုၪ့အုၭၥၭအုၭ လၧအၥိၭတၭ, လၧဆၧအၧၩ့ လၧယဟိဝၩ ဒုၭဘၪအလီၩ့ ထီးအလူၬ အကၠီၩ့နီၪ, အဝ့ၫၥံၪ ချဲၩ့မုၬထၪ့အၥၭ ဆ့လီၫ. အဝ့ၫၥံၪ လဂၩဒဲလဂၩ ဖ့ၪလၫ့ အဝ့ၫ လၧကစံတၫ လဘံၪ့, ဒဲစူၪၥံၭထီၫ့ လဘီၩ့ ကိၭဂၩဒ့ၭ ဆုၬဆုၬဆ့ လီၫ. 12 တၭ ယဟိဝၩ ဆိၪဂ့ၩ စယိဘၭ အထုၬနီၪ အၪနဲၪ့ဒံၭ အခၪ့ထံၭလီၫ. အဂဲးဘဲၫယီၩ အၥိၪၥံၪ ဒဲဘ့ၪၥံၪ အီၪဝ့ၫ လလၬလံထီၫ့လဖၪ, ဒဲကလအူၭလဖၪ ဎူၫထီၫ့, ဒဲချီဖၫအခိၪ လထီၫ့, ဒဲကၥ့ၪယီၩ့မိ လထီၫ့နီၪလီၫ. 13 တၭ အဖိၪခွၫလဖၪ အီၪ နွ့ၫဂၩ, ဒဲအဖိၪမုၪ ၥၧၫ့ဂၩဆ့လီၫ. 14 အခၪ့ထံၭလဂၩနီၪ ဖျိၬဝ့ၫအမံၩ့ နးယမဲမၫ, ဒဲနံၫဂၩလဂၩ အမံၩ့ နးကဇံအၫ, ဒဲၥၧၫ့ဂၩလဂၩ အမံၩ့ နးက့ၭရံၫ့ဟၭပၧၭလီၫ. 15 လၧထံၫၥံၪခးၥံၪ ထီးအလူၬ အဖၧၩ့နီၪ ၦမုၪ အခံးအဂၩ့ဎံၫလၩ ဘဲၫ စယိဘၭ အဖိၪမုၪအၥိၭနီၪ အီၪဝ့ၫ နးစီၪ့အ့ၬ. အဝ့ၫၥံၪအဖါ ဖ့ၪလၫ့ အန့ၥၫအလး, လၧအဝ့ၫၥံၪ အထၧၫ့ဖုဝဲခွၫ အကျၩနီၪလီၫ. 16 တၭ လၧဆၧနီၪ အလးခဲၫ့ စယိဘၭ မၧၫ့ဝ့ၫ အနံၪ့ လယၩလံဆံၫတၭး ဒဲဒၪဘၪ အဖိၪခွၫၥံၪ, ဒဲအဖိၪခွၫၥံၪ အဖိၪခွၫလဖၪ, ထီၩ့လၩ့ လံဆိၩၥံၪလီၫ. 17 တၭ စယိဘၭ ၥံၫဝ့ၫ, ၥၭၡါက့ၭယူၭ ဒဲလၧၫ့ဎွ့ၩ လၧမုနံၩလဖၪဆ့လီၫ.